**ΑΠΟΣΠΑΣΜΑ**

Από τα πρακτικά της με αριθμ**.5/5-4-2015**

συνεδρίασης του Δημοτικού Συμβουλίου Νάουσας

**Αριθμός απόφασης 107/2015**

**Περίληψη:**

**Συζήτηση –Προτάσεις και λήψη αποφάσεων για τις προοπτικές της ΕΤΑ Α.Ε. Δήμου Νάουσας μετά το υπ΄αρ.8028/30-3-2015 έγγραφο των Δημοτικών Συμβούλων της μειοψηφίας.**

Στη Νάουσα και στο Δημοτικό κατάστημα, σήμερα 5η του μηνός Απριλίου 2015 ημέρα Κυριακή Δευτέρα και ώρα 11.30**,** συνήλθε σε ειδική δημόσια συνεδρίαση το Δημοτικό Συμβούλιο Νάουσας ύστερα από την με αριθμ. πρωτ.8418/2-4-15 πρόσκληση του Προέδρου, που επιδόθηκε σε όλα τα μέλη του Συμβουλίου και στον Δήμαρχο, σύμφωνα με τις διατάξεις του άρθρου 67 Ν. 3852/2010 (ΦΕΚ Α΄ 87).

Διαπιστώθηκε ότι υπάρχει νόμιμη απαρτία, δεδομένου ότι σε σύνολο 33 μελών βρέθηκαν παρόντα 27 μέλη και ονομαστικά:

 **ΠΑΡΟΝΤΕΣ ΑΠΟΝΤΕΣ**

 **Δημοτικοί Σύμβουλοι Δημοτικοί Σύμβουλοι**

1. Αποστόλου Απόστολος , Πρόεδρος 1. Λαζαρίδου Δέσποινα
2. Λογδανίδης Ευστάθιος 2. Ορδουλίδης Θωμάς (Μάκης)
3. Πασχούλα Χρυσούλα 3. Αραμπατζή Στεργιανή (Στέλλα)
4. Δάγγας Στέλλιος 4. Τορορή Μαρία
5. Παρθενόπουλος Ιωάννης 5. Γιαννούλης Ιωάννης
6. Σέπκας Δημήτριος 6. Βαδόλας Εμμανουήλ
7. Παντζαρτζίδης Αθανάσιος
8. Μπίλης Προκόπιος
9. Τζουβάρας Βασίλειος οι οποίοι δεν προσήλθαν
10. Γαϊτανίδης Θεόδωρος αν και νόμιμα κλήθηκαν
11. Βαλσαμίδης Σταύρος
12. Κουτσογιάννης Νικόλαος
13. Μαλάκη-Δελητζάκη Αθηνά
14. Τάκη-Τζέπου Ελπίδα (Νάντια)
15. Μάντσιος Δημήτριος
16. Καρανάτσιος Θεόδωρος (Δώρης)
17. Καραμπατζός Αναστάσιος
18. Αδαμίδης Παύλος
19. Μπαλτατζίδου Θεοδώρα (Δώρα)
20. Βασιλείου Γεώργιος
21. Τσαγκαλίδου-Τσεχελίδου Παρθένα
22. Γκαρνέτας Ιωάννης
23. Τριανταφύλλου Γεώργιος
24. Ρίζος Δημήτριος
25. Δημησκής Δημήτριος
26. Καρτσιούνης Γεώργιος
27. Λακηνάνος Αγγελάκης

**Παρόντες: Πρόεδροι Δημοτικών / Τοπικών Κοινοτήτων**

 1. Πασχούλας Βασίλειος Τ.Κ.ΑΡΚΟΧΩΡΙΟΥ

 2. Μίλλης Κωνσταντίνος Τ.Κ.ΜΟΝΟΣΠΙΤΩΝ

 3. Μωυσίδης Αναστάσιος Τ.Κ.ΡΟΔΟΧΩΡΙΟΥ

 4. Αλματζής Χρήστος Τ.Κ.ΣΤΕΝΗΜΑΧΟΥ

 **Απόντες: Πρόεδροι Δημοτικών / Τοπικών Κοινοτήτων**

1. Καλπαξίδου Σοφία Δ.Κ. ΝΑΟΥΣΑΣ

2. Σπαθόπουλος Ευθύμιος Τ.Κ.ΑΓΓΕΛΟΧΩΡΙΟΥ

3. Θεοδοσιάδης Θεόδωρος Τ.Κ.ΓΙΑΝΝΑΚΟΧΩΡΙΟΥ

4. Ορδουλίδης Γρηγόριος Τ.Κ.ΕΠΙΣΚΟΠΗΣ

5. Τσαλίλη-Θεοδωρίδου Χριστίνα Τ.Κ.ΖΕΡΒΟΧΩΡΙΟΥ.

6.Στογιάννης Χρήστος Τ.Κ. ΚΟΠΑΝΟΥ

7.Τομπουλίδου Ζωγράφα Τ.Κ.ΛΕΥΚΑΔΙΩΝ

8. Βίλτσα Σωτηρία Τ.Κ.ΜΑΡΙΝΑΣ

9.Πρόϊος Χρήστος Τ.Κ.ΠΟΛΥΠΛΑΤΑΝΟΥ

10. Σιδηρόπουλος Δημήτριος Τ.Κ.ΧΑΡΙΕΣΣΑΣ

 Ο Δήμαρχος κ. Νικόλαος Κουτσογιάννης προσκλήθηκε και παρίσταται στη συνεδρίαση.

 Στη συνεδρίαση παρευρίσκεται και η κ. Ολυμπία Αδαμίδου, υπάλληλος του Δήμου, για την τήρηση των πρακτικών.

 Κατά τη διάρκεια της συζήτησης προσήλθαν και οι βουλευτές της Ημαθίας κ.κ. Κώστας Λαπαβίτσας και Φρόσω Καρασαρλίδου

 Ο πρόεδρος κήρυξε την έναρξη της συνεδρίασης και εισηγούμενος το μοναδικό θέμα της ημερήσιας διάταξης το λόγο έδωσε στον κ.Δήμαρχο, τους αρχηγούς των δημοτικών παρατάξεων, αλλά και σε δημοτικούς συμβούλους, στους κ.κ.βουλευτές που παρευρίσκονταν στη συνεδρίαση.

 Η συζήτηση επί του θέματος είχε ως εξής:

 **« ΠΡΟΕΔΡΟΣ**:Λοιπόν, η σημερινή συνεδρίαση του Δημοτικού Συμβουλίου γίνεται κατόπιν κλήσεως από το 1/3 των Δημοτικών Συμβούλων της μειοψηφίας, του κ. Καρτσιούνη, του κ. Λακηνάνου, του κ. Ρίζου, του κ. Δημησκή, του κ. Καραμπατζού, του κ. Γκαρνέτα, της κ. Μπαλτατζίδου, της κ. Τσαγκαλίδου, του κ. Αδαμίδη, του κυρίου ...

 Παρακαλώ ησυχία Αντιδήμαρχε.

 Του κ. Τριανταφύλλου, του κ. Γιαννούλη, του κ. Βαδόλα και του κ. Βασιλείου. Ως εκ τούτου επειδή ακριβώς το ζητάει το 1/3 της μειοψηφίας είμαστε υποχρεωμένοι να συγκαλέσουμε το Δημοτικό Συμβούλιο μέσα σε έξι μέρες. Το θέμα βέβαια για το οποίο έχει κληθεί το Δημοτικό Συμβούλιο είναι η ΕΤΑ και στην ουσία το μέλλον της, οπότε είναι κατεπείγον κατά την άποψή μου και γι’ αυτό συγκλήθηκε και σήμερα ενόψει όλων αυτών των εξελίξεων που είχαμε τις περασμένες εβδομάδες.

 Παρακαλώ την κ. Τζέπου να καλέσει τους ειδικούς αγορητές.

 Μαζί μας είναι και η κ. Καρασαρλίδου, είναι η βουλευτής Νάουσας του ΣΥΡΙΖΑ.

 Ωραία. Ποιοί θα οριστούν; Κατ’ αρχάς πέρα των αρχηγών των Παρατάξεων που θα μιλήσουν ούτως ή άλλως που εισηγούνται και το θέμα, ποιοί θέλουν να είναι και ειδικοί αγορητές πάνω στο θέμα. Ο κ. Δημησκής, η κ. Μπαλτατζίδου, ο κ. Λακηνάνος, ο κ. Βασιλείου, ο κ. Γκαρνέτας, ο κ. Μάντσιος, ο κ. Δάγγας.

**ΤΣΙΤΣΗΣ**: **{ ... }**

**ΠΡΟΕΔΡΟΣ**: Για ποιο θέμα κ. Τσίτση αν επιτρέπεται;

**ΤΣΙΤΣΗΣ**: **{ ... }**

**ΠΡΟΕΔΡΟΣ**: Για την ΕΤΑ;

**ΤΣΙΤΣΗΣ**: **{ ... }**

**ΠΡΟΕΔΡΟΣ**: Θα έχετε τον λόγο κι εσείς σε ό,τι έχει σχέση με την ΕΤΑ.

 Εκπρόσωπος των εργαζομένων της ΕΤΑ; Θα μιλήσετε, θα λάβετε τον λόγο; Και η κυρία εκπρόσωπος.

 Λοιπόν, νομίζω ότι είμαστε έτοιμοι να αρχίσουμε την συνεδρίαση. Κύριε Δήμαρχε έχετε τον λόγο.

**ΔΗΜΑΡΧΟΣ**: Καλημέρα κι από εμένα, χρόνια πολλά σε όλους. Να συλλυπηθώ κι εγώ με την σειρά μου τις οικογένειες του πρώην Δημάρχου Νάουσας του κ. Χωνού καθώς και την οικογένεια του εκλιπόντος του κ. Νίκου Σαμαρά.

 Αναφορικά με την σημερινή συζήτηση που αφορά την Δημοτική μας Επιχείρηση, την ΕΤΑ Α.Ε. θα ήθελα κατ’ αρχάς να πω τα εξής. Η ΕΤΑ Α.Ε. και κυρίως το ξενοδοχείο στον Άγιο Νικόλαο αποτελεί ουσιαστικό και βασικό κομμάτι της τουριστικής πολιτικής και του αναπτυξιακού στρατηγικού σχεδιασμού του Δήμου.

 Να χαιρετήσω κι εγώ την κ. Καρασαρλίδου.

 Η ΕΤΑ λοιπόν είναι βασικό κομμάτι της αναπτυξιακής πολιτικής του Δήμου. Στο πλαίσιο αυτό ο σχεδιασμός της Διοίκησης εστιάζεται ...

 Καλωσορίζω και τον κ. Λαπαβίτσα. Ελάτε κύριε καθηγητά, ελάτε. (προσέρχεται ο κ.Κώστας Λαπαβίτσας- βουλευτής Ημαθίας)

 Εμείς λοιπόν σαν Διοίκηση ο βασικός μας στόχος είναι η Επιχείρηση όχι απλώς να επιβιώσει αλλά να συμβάλλει ουσιαστικά και καθοριστικά στην ευρύτερη ανάπτυξη του τόπου. Με γνώμονα λοιπόν αυτή την επιδίωξη και το γεγονός ότι βασικός στρατηγικός στόχος της Διοίκησής μας είναι η στήριξη της τοπικής οικονομίας και απασχόλησης σε μεγάλο βαθμό πάνω στον τουρισμό, επιδιώξαμε να υλοποιήσουμε έναν σχεδιασμό προκειμένου η Επιχείρηση να παραμείνει ανοιχτή. Και επαναλαμβάνω, το ζητούμενο δεν είναι απλώς η Επιχείρηση να παραμείνει ανοιχτή, το ζητούμενο είναι η Επιχείρηση να καταστεί κερδοφόρα, η Επιχείρηση να καταστεί μοχλός ανάπτυξης και εργαλείο ανάπτυξης για την συνολική προσπάθεια που γίνεται προκειμένου ο τόπος να πάρει ξανά τα πάνω του. Η αλήθεια είναι πως όλοι γνωρίζουμε ότι η κατάσταση της Επιχείρησης δεν ήταν καλή και δεν είναι καλή. Επίσης όλοι γνωρίζουμε ότι το γεγονός ότι το ευρύτερο, το γενικότερο περιβάλλον δεν βοηθάει αυτή την στιγμή την Επιχείρηση δεδομένου του ότι η Επιχείρηση η Δημοτική ήτανε εστιασμένη απολύτως και μόνο στο κομμάτι του εσωτερικού τουρισμού. Συνεπεία λοιπόν της μείωσης του διαθέσιμου εισοδήματος των Ελλήνων πολιτών ανά την χώρα σημειώθηκε τα τελευταία χρόνια μία πολύ μεγάλη μείωση και στην κίνηση που είχε η Δημοτική Επιχείρηση. Εμείς λοιπόν στο πλαίσιο της λειτουργίας του Διοικητικού Συμβουλίου της ΕΤΑ προσπαθήσαμε όλο αυτό το διάστημα να αποτυπώσουμε την πραγματική εικόνα της Επιχείρησης και ταυτόχρονα να δούμε ποια λύση μπορεί να υπάρξει ούτως ώστε η Επιχείρηση να συνεχίσει να λειτουργεί και να περάσει σε μία φάση ουσιαστικής και πραγματικής ανάπτυξης. Από την πρώτη στιγμή ζήτησα από όλα τα μέλη του Διοικητικού Συμβουλίου την συνδρομή τους στο επίπεδο των προτάσεων σχετικά με τα θέματα που αφορούν την Επιχείρηση.

 Ως Διοίκηση οφείλαμε και οφείλουμε να διατυπώσουμε μία πρόταση προς διαβούλευση. Αυτό λοιπόν έγινε και στο πλαίσιο των συνεδριάσεων του Διοικητικού Συμβουλίου της εταιρείας. Το σημαντικότερο απ’ όλα ήταν ότι η προσπάθειά μας εστίαζε σε πολύ μεγάλο βαθμό στην ουσιαστική και αγαστή συνεργασία με τους εργαζομένους. Διότι μία επιχείρηση αυτού του είδους, σε έναν τομέα δηλαδή παροχής υπηρεσιών εξαρτάται σε πάρα πολύ μεγάλο βαθμό από την ποιότητα των παρεχόμενων υπηρεσιών, εξαρτάται σε πολύ μεγάλο βαθμό από τη συνεισφορά και τη συνδρομή του ανθρώπινου δυναμικού. Έτσι λοιπόν αναγνωρίζοντας την σπουδαιότητα της αγαστής συνεργασίας με του εργαζομένους και αναγνωρίζοντας φυσικά και το γεγονός ότι αυτή η δυσχερής κατάσταση της Επιχείρησης επηρεάζει σε πολύ μεγάλο βαθμό τους ίδιους, επιλέξαμε να βάλουμε και τους εργαζόμενους στην κουβέντα σχετικά με το αύριο της Επιχείρησης.

 Στην διάρκεια αυτής της προσπάθειας, στην διάρκεια των προηγούμενων μηνών έγιναν σοβαρές και ουσιαστικές προσπάθειες προκειμένου να δούμε πως μπορεί να αντιστραφεί η πτωτική, η φθίνουσα πορεία της εταιρείας. Η βασική διαπίστωση εδράζεται πρώτα στο προβληματικό θεσμικό πλαίσιο το οποίο είναι δομημένο με τέτοιο τρόπο ούτως ώστε να οδηγεί σε σταδιακή ασφυξία τις Δημοτικές Επιχειρήσεις. Έγινε μια ουσιαστική προεργασία και προετοιμασία με την προηγούμενη κυβέρνηση προκειμένου να περάσει μια τροπολογία η οποία, για να μην μπω σε περισσότερες λεπτομέρειες, συνοπτικά να εξαιρεί τις εναπομείνασες Δημοτικές Επιχειρήσεις από το βάρος της λειτουργίας τους με βάση των Κώδικα Δήμων και Κοινοτήτων και να τους επιτρέψει να λειτουργήσουν με καθαρά ιδιωτικοοικονομικά κριτήρια όπως συμβαίνει με το σύνολο των επιχειρήσεων που δραστηριοποιούνται στην χώρα. Αυτό σημαίνει πως η Επιχείρηση δεν θα αντιμετώπιζε ουσιαστικά, δεν θα είχε ένα εξαρχής μειονέκτημα έναντι όλων των υπολοίπων επιχειρήσεων που δραστηριοποιούνται σε παρεμφερείς χώρους με αυτήν. Δυστυχώς η προσπάθεια αυτή δεν στέφθηκε με επιτυχία δεδομένου ότι μεσολάβησαν και οι εκλογές αλλά παρ’ όλα αυτά δεν σταματά.

 Έχουμε ζητήσει με σχετικό υπόμνημα το οποίο απεστάλη στους βουλευτές μας, την συνδρομή τους, προκειμένου να υπάρξει αυτή η νομοθετική παρέμβαση, η νομοθετική ρύθμιση, άλλωστε οι εναπομείνασες Επιχειρήσεις Δημοτικές είναι ελάχιστες και νομίζω ότι μια εξαίρεση θα μπορούσε να υπάρξει γι’ αυτές τις ελάχιστες Επιχειρήσεις. Να επισημάνω ότι παρόμοιας υφής πρόβλημα αντιμετωπίζει και ο Δήμος Αλμωπίας στην Αριδαία με τα «Λουτρά του Πόζαρ».

 Από εκεί και πέρα το δεύτερο βασικό πρόβλημα της Επιχείρησης είναι η πολύ κακή κατάσταση των υποδομών της. Η κακή κατάσταση λοιπόν των υποδομών δεν επιτρέπει στην Επιχείρηση να ασκήσει μία τέτοια τιμολογιακή πολιτική η οποία να της επιτρέψει να επιτυγχάνει τουλάχιστον λειτουργική κερδοφορία. Δεν θα μπω σε περισσότερες λεπτομέρειες γι’ αυτό, νομίζω ότι όλοι με μία απλή επίσκεψη στο ξενοδοχείο να διαπιστώσετε την κατάσταση των υποδομών. Και ακόμη ευκολότερα μπορείτε μέσα από μία επίσκεψη στην μεγαλύτερη ιστοσελίδα ξενοδοχειακών κρατήσεων παγκοσμίως, να διαπιστώσετε τα σχόλια των επισκεπτών. Άρα λοιπόν η Επιχείρηση έχει ανάγκη από ρευστότητα. Ρευστότητα όχι μόνο για να καλύψει τις υποχρεώσεις της, αλλά ρευστότητα και προκειμένου να προχωρήσει σε απολύτως αναγκαίες ανακαινίσεις οι οποίες θα της επιτρέψουνε να ασκήσει μία διαφορετική τιμολογιακή πολιτική.

 Το τρίτο πρόβλημα το οποίο αντιμετωπίζει η Επιχείρηση είναι η απουσία σε αυτή την τόσο δύσκολη και κρίσιμη συγκυρία ενός απόλυτα εξειδικευμένου στο ξενοδοχειακό management και δικτυωμένου με τις τουριστικές αγορές, διοικητικού προσωπικού. Παρά τις εξαιρετικά φιλότιμες προσπάθειες των Διοικήσεων που μεσολάβησαν αλλά και του Διευθυντή της Επιχείρησης, η πραγματικότητα είναι πως στην ουσία αντιμετωπίζουμε πολύ σοβαρό πρόβλημα αναφορικά με το διοικητικό κομμάτι. Η αλήθεια είναι ότι βρισκόμαστε σε μια εποχή, όπου η εξειδίκευση κυριαρχεί, όπου δεν μπορεί να είμαστε ταυτόχρονα και γνώστες του ξενοδοχειακού management και γνώστες logistics και γνώστες λογιστικών και γνώστες επισιτιστικών θεμάτων και γνώστες τεχνικών ζητημάτων της Επιχείρησης.

 Με αυτά λοιπόν τα στοιχεία που σας παραθέτω και με το γεγονός ότι η Επιχείρηση έχει φτάσει σε ένα σημείο το οποίο ουσιαστικά είναι σημείο μηδέν, καταθέσαμε μία κατ’ αρχήν πρόταση προς συζήτηση τόσο με τους εργαζομένους όσο και με το Διοικητικό Συμβούλιο της Επιχείρησης η οποία στηρίζεται στην εξεύρεση στρατηγικού επενδυτή προκειμένου η Επιχείρηση να συνεχίσει να λειτουργεί. Και όχι μόνο να λειτουργεί, αλλά να πάψει να αποτελεί ανοιχτή πληγή για τον Δήμο, να συνεισφέρει έσοδα στον Δήμο και ταυτόχρονα να συμβάλλει καθοριστικά στην αύξηση της απασχόλησης και στην βελτίωση του τουριστικού προϊόντος. Όπως λοιπόν έχω πει στο Διοικητικό Συμβούλιο είμαστε ανοιχτοί σε οποιαδήποτε πρόταση, ρεαλιστική, στοιχειοθετημένη, η οποία θα μπορούσε να δίδει μία ουσιαστική και σαφή προοπτική για την Επιχείρηση.

 Επισημαίνω ότι η βασική μας προσπάθεια ήταν, είναι και θα είναι στο προσεχές διάστημα η Επιχείρηση να παραμείνει ανοιχτή, η Επιχείρηση να καταστεί εργαλείο ανάπτυξης. Βεβαίως αυτό δεν θα γίνει με οποιαδήποτε θυσία. Θα πρέπει όλοι να έχουμε στο μυαλό μας συναίσθηση της ευθύνης που έχουμε έναντι του συνόλου της τοπικής κοινωνίας και να δούμε την κατάσταση στην πραγματική της βάση, να αντικρύσουμε την αλήθεια κατάματα.

 Είμαστε λοιπόν εδώ προκειμένου να προβούμε σε αυτή την ενημέρωση σχετικά με την κατάσταση της Επιχείρησης. Αναμένουμε τις προτάσεις που μπορεί να υπάρξουν στο Διοικητικό Συμβούλιο της ΕΤΑ όπου εκεί θα συζητηθούν, θα επεξεργαστούν και εν συνεχεία θα έρθουν προς συζήτηση στη Γενική Συνέλευση την οποία αποτελεί στην παρούσα φάση το Δημοτικό μας Συμβούλιο. Θα ήθελα επίσης να επισημάνω κάτι ακόμη τελευταίο. Στην προσπάθεια αυτή είναι απαραίτητο να είναι αρωγοί οι εργαζόμενοι. Οι εργαζόμενοι έχουν απόλυτο δίκιο όσον αφορά τα αιτήματά τους για την καταβολή των δεδουλευμένων τους αλλά δυστυχώς μέρος αυτών, επέλεξε την χειρότερη δυνατή στιγμή, προκειμένου να προβεί σε επίσχεση εργασίας, παρά τις αντίθετες συμβουλές που έλαβαν από πολλούς ανθρώπους που σχετίζονται με την λειτουργία της Επιχείρησης ή έχουν ενδιαφέρον η Επιχείρηση να παραμείνει ζωντανή, την στιγμή που γίνεται μία ουσιαστική προσπάθεια προκειμένου να υπάρξει αύριο. Δυστυχώς την οικονομική κατάσταση της Επιχείρησης την γνωρίζουν οι ίδιοι οι εργαζόμενοι πολύ καλά. Γνωρίζουν ότι η Επιχείρηση στην παρούσα της μορφή, δεν μπορεί και δεν πρόκειται ουσιαστικά να ανταποκριθεί ποτέ στις υποχρεώσεις της.

 Παρ’ όλα αυτά εγώ θέλω να ζητήσω από τους εργαζομένους, από αυτούς οι οποίοι επέλεξαν να προχωρήσουν σε επίσχεση εργασίας, να γυρίσουν στις θέσεις τους και να δώσουνε μαζί με όλους μας, μία τελευταία μάχη για την επιβίωση της Επιχείρησης. Εκείνο που επίσης θα ήθελα να πω, είναι πως όλοι ανεξαιρέτως αναγνωρίζουμε την δυσχερή θέση στην οποία έχουν περιέλθει, από την άλλη υπάρχουν και κάποιες αδιανόητες κινήσεις οι οποίες συνίστανται σε αίτημα για προκαταβολική είσπραξη μισθών ενός έτους, αρχής γενομένης από τις 17-3-2015 και λήξη στις 18-3-2016. Νομίζω ότι μια τέτοια πρακτική, δεν συμβάλλει σε καμία περίπτωση στο να παραμείνει η Επιχείρηση ανοιχτή. Είναι ακατανόητο να ζητούν οι εργαζόμενοι με αίτηση ασφαλιστικών μέτρων, μέρος των εργαζομένων, να εισπράξουν από μία Επιχείρηση στην οποία γνωρίζουν το πρόβλημα το οποίο αντιμετωπίζει, από μία Επιχείρηση στην οποία δεν θα προσφέρουν τις υπηρεσίες τους λόγω της επίσχεσης στην οποία έχουν προχωρήσει, να λάβουνε προκαταβολικά μισθούς ενός έτους, στο οποίο δεν θα εργαστούν. Χρειάζεται λοιπόν να αποσαφηνίσουμε όλοι μας, τι θέλουμε σχετικά με το αύριο της Επιχείρησης.

 Θα μπορούσα να αναφέρω και πολλά άλλα στοιχεία τα οποία είναι γνωστά και φαντάζομαι για την οικονομία της συζήτησης Πρόεδρε θα μπορέσουν να αναφερθούν στη συνέχεια αφού γίνουν οι ερωτήσεις.

**ΠΡΟΕΔΡΟΣ**: Ναι, προφανώς θα ολοκληρώσουν όλοι οι ομιλητές, μετά θα υπάρξει και δευτερολογία.

 Πριν προχωρήσω στο να δώσω τον λόγο στους επόμενους όπως έχουνε γραφτεί. Αν, κατά παραχώρηση βεβαίως των ομιλητών που έχουν εγγραφεί στην λίστα, μήπως να πάρουν τον λόγο οι βουλευτές μας;

 Ωραία. Σας ευχαριστώ πάρα πολύ.

 Κυρία Καρασαρλίδου πατήστε το κουμπί. Δίνω τον λόγο στην κυρία πρώτα και μετά στον κ. Λαπαβίτσα.

**ΚΑΡΑΣΑΡΛΙΔΟΥ(ΒΟΥΛΕΥΤΗΣ ΗΜΑΘΙΑΣ)**: Καλημέρα σας. Είναι η πρώτη μου παρουσία στο Δημοτικό Συμβούλιο, εύχομαι να έχουμε μία γόνιμη και εποικοδομητική συνεργασία για το καλό του τόπου μας.

 Λοιπόν, σήμερα μιλάμε για την ΔΕΤ, έτσι έχω μάθει εγώ να την αποκαλώ όλα αυτά τα χρόνια. Την ΔΕΤ που ο αείμνηστος Δήμαρχος ο Δημήτρης Βλάχος την αποκαλούσε την ναυαρχίδα του Δήμου μας. Η ΔΕΤ λοιπόν είναι μία Δημοτική Επιχείρηση από τις πρωτοπόρες στην χώρα μας η οποία για 25 και παραπάνω χρόνια ήταν μία από τις πλέον κερδοφόρες Επιχειρήσεις. Έχει προσφέρει δουλειά σε συμπολίτες μας, έχει συμβάλλει στην αξιοποίηση του Αγίου Νικολάου και έχει συμβάλλει και στην ανάπτυξη του τόπου μας. Σκεφτείτε ότι γύρω από την ΔΕΤ πόσες μικρές ιδιωτικές μονάδες έχουν αναπτυχθεί φαντάζομαι και εξαιτίας της. Επίσης έχει βοηθήσει όλα αυτά τα χρόνια ο Δήμος να ασκήσει και κοινωνική πολιτική. Να μην ξεχνάμε ότι και η ανακαίνιση και η προέκταση του 4ου Δημοτικού Σχολείου έγινε με χρήματα της ΔΕΤ, όπως επίσης και πολλά άλλα δημοτικά έργα, έργα τα οποία κυρίως απ’ όσο ξέρω αφορούσαν τον Πολιτισμό στην Πόλη μας.

 Λοιπόν, τα τελευταία χρόνια η Επιχείρηση αντιμετωπίζει προβλήματα και οξυμένα προβλήματα. Οι εργαζόμενοι είναι απλήρωτοι απ’ όσο ξέρω πάνω από 8 μήνες. Θεωρώ ότι και η ΔΕΤ είναι θύμα της οικονομικής κρίσης αλλά και της πολιτικής των προηγούμενων κυβερνήσεων που ήθελαν να ιδιωτικοποιήσουν τα πάντα. Σε αυτό έχουν συμβάλλει διάφοροι νόμοι που εμπόδιζαν τις Δημοτικές Επιχειρήσεις να ενταχθούν σε αναπτυξιακά προγράμματα, όπως και το ότι τις κλείνουν με έναν αυτόματο τρόπο αν έχουν τρεις ζημιογόνες χρήσεις.

 Τώρα επειδή δεν θέλω να πω πολλά, θέλω εσάς να ακούσω, θέλω λοιπόν να πω εν τάχη το εξής, ότι και προσωπικά αλλά και ως κυβέρνηση, πιστεύουμε ότι πρέπει να στηριχθούν οι Δημοτικές Επιχειρήσεις και να συνεχίσουν να αποτελούν μοχλό ανάπτυξης για μία πόλη. Σε αυτό τον σκοπό εντάσσεται και η αλλαγή των παραπάνω νόμων, ώστε να μπορέσει και η ΔΕΤ να ενταχθεί σε αναπτυξιακά προγράμματα, να ενταχθεί και εντέλλει να μπορέσει να επιβιώσει, αλλά, παραμένοντας Δημοτική, όχι για να πουληθεί σε ιδιώτη, που εντέλλει, ξέρουμε οι περισσότεροι ποιος είναι ο σκοπός του ιδιώτη. Αναρωτιόμαστε τί θα σημάνει η ιδιωτικοποίηση της ΔΕΤ για τους εργαζόμενους; Νομίζω τα ξέρουμε. Είναι χαμηλότεροι μισθοί, είναι απολύσεις και είναι εντατικοποίηση της εργασίας. Επίσης έχουμε πολλά παραδείγματα στην χώρα που Δημοτικές Επιχειρήσεις έχουνε δοθεί στον ιδιώτη, τις έχει ξεζουμίσει και τις εγκατέλειψε μετά ως κουφάρια στον Δήμο.

 Εμείς λοιπόν θα βοηθήσουμε στην προώθηση της σχετικής τροπολογίας, αλλά, στην κατεύθυνση της προσπάθειας να διατηρήσει η ΔΕΤ τον κοινωνικό και τον Δημοτικό της χαρακτήρα. Αυτά είχα να πω, σας ευχαριστώ.

**ΠΡΟΕΔΡΟΣ**: Εμείς σας ευχαριστούμε. Ο κ. Λαπαβίτσας να πάρει τον λόγο παρακαλώ.

**ΛΑΠΑΒΙΤΣΑΣ (ΒΟΥΛΕΥΤΗΣ ΗΜΑΘΙΑΣ)**: Καλημέρα κι από εμένα. Θέλω κατ’ αρχήν να πω ότι η παρουσία μου εδώ είναι προς ενημέρωση. Θέλω επίσης να ευχαριστήσω τον Δήμαρχο γιατί πριν από μερικές μέρες με δέχτηκε, με κάλεσε δηλαδή, με δέχτηκε και με ενημέρωσε και αυτός για το θέμα, αλλά έχω ενημερωθεί και από άλλους παρόντες εδώ και έχω ήδη μια εικόνα του τι συμβαίνει. Θέλω όμως να μάθω και περισσότερα σήμερα για να μπορέσω κι εγώ να σχηματίσω καλύτερη γνώμη και άποψη για το τι πρέπει να γίνει.

 Αυτό που αντιλαμβάνομαι είναι ότι η ΔΕΤ είναι ένα πολύ σοβαρό στοιχείο ανάπτυξης και περιουσιακό στοιχείο για την Πόλη, το οποίο έχει λειτουργικά προβλήματα, αλλά όχι ανυπέρβλητα λειτουργικά προβλήματα, απ’ ό,τι καταλαβαίνω. Έχει προβλήματα ανανέωσης του υλικού της και των υπηρεσιών που παρέχει ως εκ τούτου, έχει προβλήματα διαχείρισης, εννοώ προσωπικού, management τέλος πάντων ας το πούμε έτσι και φυσικά έχει προβλήματα της διάθεσης του εργατικού δυναμικού το οποίο σε τέτοιες επιχειρήσεις παίζει καθοριστικό ρόλο όπως όλοι καλά γνωρίζουμε. Αν το προσωπικό δεν είναι καλά διατεθειμένο προς την επιχείρηση τότε οι υπηρεσίες που παρέχει και αυτές αντανακλούν αυτό το γεγονός. Το πρόβλημα είναι δυσεπίλυτο, δεν είναι εύκολο, αν ήταν θα είχε λυθεί. Είναι δυσεπίλυτο, εν μέρει γιατί το νομικό πλαίσιο, αυτό στο οποίο αναφέρθηκε ο Δήμαρχος προηγουμένως για την εξαίρεση από το πλαίσιο δηλαδή, είναι κάτι που δεν νομίζω ότι εύκολα μπορεί να γίνει γιατί αυτά είναι πολύ σκληροί κανόνες της τελευταίας περιόδου. Το πρόβλημα είναι επίσης δυσεπίλυτο γιατί υπάρχει δυσκολία πρόσβασης σε ρευστότητα η οποία είναι απαραίτητη για την ανανέωση του δυναμικού.

 Αυτό που θέλω να σας πω εγώ σαν ένα πρώτο συμπέρασμα και σαν μια πρώτη θέση δικιά μου, με βάση την ενημέρωση που είχα μέχρι τώρα, είναι ότι η Επιχείρηση πιστεύω ότι πρέπει να παραμείνει σε Δημόσια ιδιοκτησία και με Δημόσιο έλεγχο και Δημόσια διαχείριση, αλλά φυσικά με νέο πνεύμα. Δεν πρέπει να έχουμε επιστροφή ή επανάληψη καταστάσεων οι οποίες αποδείχτηκαν προβληματικές σε βάθος χρόνου, αλλά σίγουρα πρέπει να μείνει Δημόσια, δεν υπάρχει κανένας λόγος να πάμε προς ιδιωτικοποίηση της Επιχείρησης. Πιστεύω ότι μπορεί να λειτουργήσει αποδοτικά και κερδοφόρα μένοντας στον Δημόσιο Τομέα. Θα χρειαστεί όμως σίγουρα καινούργια Διοίκηση πιστεύω και ένα καινούργιο σχήμα το οποίο να έχει όραμα και δυναμισμό. Θα χρειαστεί να ληφθούν μέτρα για τους εργαζόμενους, για να μπορέσουν να προσφέρουν και αυτοί όπως πρέπει στην Επιχείρηση. Για τον λόγο αυτό θα πρέπει να αποφευχθεί το να κλείσει η Επιχείρηση, να μην είναι ζωντανή δηλαδή το επόμενο διάστημα και θα πρέπει να γίνει αναζήτηση χρηματοδότησης το διάστημα αυτό, ώστε να υπάρξει η ανανέωση που χρειάζεται. Γι’ αυτά θα ήθελα να ακούσω περισσότερο, τι απόψεις υπάρχουν, τι προτάσεις υπάρχουν, ποια είναι τα θέματα και πως οι διάφορες πλευρές εδώ προτείνουν να λυθούν, ώστε να μπορέσουμε και εγώ και άλλοι βουλευτές να σχηματίσουμε καλύτερη γνώμη. Αυτά και περιμένω την συζήτηση.

**ΠΡΟΕΔΡΟΣ**: Σας ευχαριστώ πολύ. Ο κ. Καραμπατζός έχει τον λόγο.

**ΚΑΡΑΜΠΑΤΖΟΣ**: Καλημέρα κ. Πρόεδρε, καλημέρα στους κ. κ. Συναδέλφους και τους κ. κ. Βουλευτές, καλημέρα και στους εργαζόμενους, στους συμπολίτες που παρακολουθούν, στους δημοσιογράφους. Προφανώς κ. Πρόεδρε κάποιον περιορισμό χρόνου, εντάξει, αυτοελεγχόμεθα έτσι; Νομίζω είναι μοναδικό θέμα και θα συμφωνήσω κι εγώ με την απόσυρση του θέματος του 2ου γιατί προφανώς είναι μια ειδική συνεδρίαση που συγκλήθηκε, αλλά οποτεδήποτε χρειαστείτε για μια έστω δια περιφοράς να το κάνουμε, να το περάσουμε και το άλλο, είναι θέμα προθεσμίας. Αλλά σήμερα νομίζω θα πάρουμε απόφαση γι’ αυτό το πράγμα και ξεκαθαρίζω από την αρχή γιατί διαβάσαμε και το καταστατικό, όπως το διαβάσατε όλοι. Σε καμιά περίπτωση δεν θα πάμε σε απόφαση Γενικής Συνέλευσης για οποιαδήποτε Λύση ή Εκκαθάριση έτσι; Εμείς, η δική μας η πλευρά ξεκαθαρίζει ότι δεν θα συμμετέχουμε σε μια τέτοιου είδους απόφαση περί Λύσεως και Εκκαθαρίσεως έτσι; Γιατί απαιτείται το σύνολο των μετοχών κλπ. Άρα λοιπόν είμαστε αντίθετοι σε αυτό το θέμα. Προφανώς όταν θα έρθει από εσάς με ειδικές προσκλήσεις κλπ τότε θα το συζητήσουμε ειδικότερα το θέμα.

 Σήμερα προφανώς κάνουμε μια πολιτική κουβέντα για το σημαντικότατο αυτό θέμα, για το σημαντικότατο αυτό πρόβλημα. Το οποίο δυστυχώς κ. Πρόεδρε έρχεται, πρέπει να το πω, κ. Πρόεδρε της ΕΤΑ, κ. Δήμαρχε, ότι μετά από εφτά μήνες έρχεται να συζητηθεί τώρα στο Δημοτικό Συμβούλιο ενόσω έχουμε ακούσει, συνεδρίασε το Δ.Σ. επάνω και καλώς έκανε, αλλά μετά από πάρα πολύ καιρό και από τον Τύπο, από τις εφημερίδες, από διάφορα Μέσα τέλος πάντων υπάρχει μια κατεύθυνση έτσι; Αυτό είναι το ανησυχητικό για εμάς. Κατεύθυνση για στρατηγικό επενδυτή, άρα προς ιδιωτικοποίηση. Λοιπόν εμείς είμαστε εξαρχής αντίθετοι σε αυτό το πράγμα.

 Και να κάνω έτσι και δύο μικρές παρατηρήσεις για να χαλαρώσουμε λίγο. Ότι είναι πολύ σημαντικό που έχουμε πάρα πολλούς συμπολίτες σήμερα. Αγωνιούν όλοι, αγωνιούν οι εργαζόμενοι αλλά και ο εμπορικός κόσμος, ο επιχειρηματικός κόσμος ο οποίος οφείλει αν θέλετε αρκετά στον Δήμο και στις Δημοτικές Επιχειρήσεις. Και στο Χιονοδρομικό αλλά και στη ΔΕΤ που βοηθήθηκαν πολλαπλώς. Άρα λοιπόν κ. Πρόεδρε το Δημαρχείο κρατάει και αντέχει, δεν έχει πρόβλημα στατικότητας, να το χαλαρώσω, χωράει πολλούς.

 Να πω δυο λόγια όμως, γιατί μου δίνεται αν θέλετε έτσι, το δικαίωμα, το δίνεται με «αι» γιατί κι εγώ άσκησα Διοίκηση επάνω ως Πρόεδρος τα καλύτερα χρόνια. Τα τελευταία μετά το 2010 έχουμε σημαντικά ζητήματα και τα ασπάζομαι και τα γνωρίζω γιατί τα ζήσαμε κι εμείς με τον κ. Γκαρνέτα και ως προηγούμενη Διοίκηση. Λοιπόν, εάν δεν φέρναμε εμείς το θέμα στο Δημοτικό Συμβούλιο προφανώς δεν θα έρχονταν ποτέ. Η ΔΕΤ έγινε τον Απρίλιο, τώρα κλείνει δηλαδή αυτό τον μήνα, κλείνει 30 χρόνια. Είναι μια όπως είπε και η κ. Καρασαρλίδου και ο κ. Λαπαβίτσας που τους ευχαριστούμε που ήρθαν εδώ, μία Δημοτική Επιχείρηση πολύ διαφορετική από όλες τις άλλες και του Δήμου μας που υπήρχαν, αλλά και σε όλη την χώρα. Φυσικά το περιβάλλον σήμερα έχει αλλάξει έτσι και ό,τι έγινε σήμερα, έγινε βεβαίως με την συμβολή όλων των Δημοτικών Αρχών, με πρωτοπόρο τον αείμνηστο τον Βλάχο που είχε οραματιστεί τότε την εποχή την καλύτερη αν θέλετε, αλλά βεβαίως σημαντικότατο ρόλο έπαιξαν και οι εργαζόμενοι, οι οποίοι άντεξαν και αντέχουν. Και νομίζω αν το Δημοτικό Συμβούλιο, τους παρακαλέσει να συνδράμουν ακόμη λίγο παραπάνω έτσι για να δούμε τι γίνεται με το νομοθετικό καθεστώς, νομίζω ότι όλοι οι εργαζόμενοι θα συμβάλλουν και σε αυτό. Αλλά να δούμε πως οδηγήθηκαν κ. Πρόεδρε εκεί, αυτό είναι κάτι που θα το συμπληρώσω πιο κάτω.

 Άρα λοιπόν ό,τι θα πω σήμερα κ. Πρόεδρε ενέχει πολιτικό χαρακτήρα και όχι προσωπικό έτσι. Πολιτικά κρίνουμε την παρούσα Δημοτική Αρχή. Το 2003 όταν ανέλαβα τότε Πρόεδρος εγώ είχαμε 65 εργαζόμενους, σήμερα έχουμε 28-30. Άρα λοιπόν σε όλο το μήκος αυτής της διαδρομής της 12ετίας, προσπαθήσαμε να ενδυναμώσουμε, να ενισχύσουμε την Δημοτική Επιχείρηση γιατί ακούσαμε όλη αυτή την περίοδο μια τεράστια απαξίωση για χρέη, για οφειλές κλπ. Τα πράγματα δεν είναι έτσι, αλλά όταν θέλεις να απαξιώσεις κάτι, να αποδομήσεις κάτι προφανώς το διογκώνεις. Και λυπάμαι πολύ διότι αυτό το πράγμα δεν έγινε μόνο στην ΔΕΤ τώρα, έγινε και για τον Δήμο, έγινε και για τους ισολογισμούς που περάσαμε, τις Εκκαθαρίσεις προ μηνών ...

**ΠΡΟΕΔΡΟΣ**: Στο θέμα μας όμως που είναι η ΕΤΑ παρακαλώ έτσι;

**ΚΑΡΑΜΠΑΤΖΟΣ**: Ωραία. Εμφανίστηκαν λοιπόν οφειλές για 1.700.000,00€. Δεν είναι τόσες οι οφειλές. Όσο ο κ. Δήμαρχος να προσπαθεί να εμφανίζει διογκωμένα τα νούμερα αυτά είναι 716.000,00€ οι οφειλές και αυτό πρέπει να το κατανοήσουμε. Μην διογκώνουμε λοιπόν και μην δημιουργούμε δεδικασμένα, όταν δεν στηρίζονται στην πραγματικότητα. Άλλο αποσβέσεις και λογιστικές ζημίες και άλλο πραγματικές ζημίες και οφειλές έτσι; Για να ξεκαθαρίζουμε ορισμένα πράγματα. Λοιπόν και ο κ. Βλάχος και ο κ. Λιόλιος και ο κ. Πολάκης έγιναν πράγματα πάνω όπως το πάρκινγκ που έγινε, το Πρόγραμμα LIFE, η ανάπλαση του Άλσους κλπ.

 Λοιπόν επί δικής μας θητείας, γιατί ακούστηκαν ότι δεν έγιναν επενδύσεις κλπ και οφείλω να το πω τώρα, έγινε τεράστια προσπάθεια από όλες τις Διοικήσεις, από όλες. Λοιπόν, ανακαίνιση 16 δωματίων το 2003 μέσω της ΔΕΚΕΝΑ, κάναμε ανακαίνιση της σκεπής 150.000,00€, κάναμε ανακαίνιση της συνεδριακής αίθουσας, του εστιατορίου και της καφετέριας, αγαπητοί Συνάδελφοι και αγαπητέ Πρόεδρε, σύνολο περίπου 800.000,00€ με Ίδια Έσοδα παρακαλώ, το 2005 ολοκληρώθηκε αυτή η ανακαίνιση. 800 και χιλιάδες Ίδια Έσοδα. Στο ΚΙΟΣΚΙ κάναμε ανακατασκευή και της κουζίνας, κάναμε και την τέντα έξω, κάναμε και τις τουαλέτες. Ό,τι μπορούσαμε δηλαδή από Ίδια Έσοδα. Επίσης κάναμε το 2003 γιατί βλέπαμε μακροπρόθεσμα και στρατηγικά ότι έπρεπε να προχωρήσουμε σε αλλαγές, αν θέλετε εκσυγχρονισμούς και κάναμε μια μελέτη για 18 δωμάτια στο ΚΙΟΣΚΙ, δυστυχώς όμως είχε γίνει μια πολύ μεγάλη αντίδραση από την τοπική κοινωνία και τα εισπράττουμε τα επίχειρα τώρα δυστυχώς αυτών των πραγμάτων. Το 2005 καταφέραμε και πήραμε από τις πρώτες Επιχειρήσεις το ΧΑΣΠ και το ISO, διαχειριστική επάρκεια, σημαντικά βήματα. Και βεβαίως να πω όπως το είπε η κ. Βουλευτής ότι ενίσχυσε, δεν θυμάμαι αν είναι το 4ο Δημοτικό Σχολείο, αυτό που ξέρω σίγουρα επί κ. Βλάχου ήταν το 5ο Νηπιαγωγείο, το πλακόστρωτο στο Πάρκο Ηρώων και πολλές άλλες εκδηλώσεις Πολιτισμού, κοινωνικής εμβέλειας κλπ. Από την άλλη κοιτούσαμε να ενδυναμώσουμε και τα έσοδα της Επιχείρησης κ. Πρόεδρε, όπως, η παραχώρηση και μόνο τότε επί της συστάσεως της Επιχείρησης, του ακινήτου αυτό στο ιδιαίτερο φυσικό κάλος είναι πάρα πολύ σημαντικό κεφάλαιο. Το κεφάλαιο σήμερα της Επιχείρησης είναι 1.879.000,00€, κάπου τόσο. Δώσαμε λοιπόν τα έσοδα του αναψυκτηρίου στην Λίμνη. Ρωτήστε τους εργαζόμενους, πόσο καιρό έχει να πληρώσει τα ψάρια που πουλάει, που προμηθεύεται τις πέστροφες και πουλάει ως Επιχείρηση, πόσο καιρό έχει να πληρώσει. Συμψηφίζονται από τα μισθώματα που έχει λαμβάνειν. Είναι αφιερωμένο και παραχωρημένο στην Δημοτική Επιχείρηση, το αναψυκτήριο στα τένις, τα περίπτερα. Όλα αυτά ήταν έσοδα της Δημοτικής Επιχείρησης και όλα αυτά φυσικά ήταν πλάνο και στρατηγική δική μας τότε για να ενισχύσουμε. Όπως επίσης φυσικά έγιναν και οι συντηρήσεις του Άλσους, όπως επίσης έγινε το κολυμβητήριο για να ενδυναμώσει έτσι αν θέλετε την επισκεψιμότητα της Δημοτικής Επιχείρησης και η φιλοσοφία των έργων του ποδηλατόδρομου κλπ όπως ανεβαίνουμε για τον Άγιο Νικόλα.

 Όλα αυτά είχαν φυσικά έναν στρατηγικό σχεδιασμό και έχουμε τώρα δυστυχώς κρίσεις και επικρίσεις και επί 7 μήνες κ. Πρόεδρε, δυστυχώς, το πρώτο Συμβούλιο που έγινε για συγκρότηση σε Σώμα και ταυτοχρόνως για την παραχώρηση του πλακόστρωτου είναι στις 17 ή 19 Νοεμβρίου, δηλαδή δυόμισι μήνες μετά την ανάληψη των καθηκόντων της καινούργιας Διοίκησης. Έκτοτε τα Συμβούλια που γίνονται είναι τον Μάρτιο. Όλο αυτό το κενό διάστημα υπήρξε μια απαξίωση. Εγώ θα συμφωνούσα με μία αν θέλετε ... να το έλεγε ευθαρσώς ο κ. Δήμαρχος γιατί έχει τεράστιες ευθύνες ο Δήμαρχος στην Διοίκηση του Δήμου. Θα μπορούσε να αναθέσει την Προεδρία σε κάποιον άλλον Συνάδελφο εκλεκτό από την μεριά της πλειοψηφίας για να μπορέσει να διοικήσει, δεν γίνεται τρία καρπούζια σε μία μασχάλη. Θέλω να πιστεύω ότι έγινε καλόπιστα και καλοπροαίρετα αυτό, ότι δεν είχε κάποιον σκοπό ή άλλο πλάνο πίσω από το μυαλό του. Δυστυχώς όμως κ. Πρόεδρε τώρα φαίνεται ότι υπάρχει άλλη στρατηγική, άλλη θέση, ιδιωτικοποίησης. Εμείς θα είμαστε αντίθετοι σ’ αυτό το πράγμα. 7 μήνες λοιπόν τί κάνατε κ. Δήμαρχε; Πρέπει να μας πείτε. Όχι τί έκανε η προηγούμενη Διοίκηση, τί κάνατε εσείς; Τι κάνετε εσείς επί επτά μήνες. Η μόνη μάχη, ο μόνος αγώνας που δεν κερδίζεται είναι αυτός που δεν δίνεται. Δεν δώσατε καμία απολύτως μάχη και αγώνα. Η παρουσία σας πάνω και τα Συμβούλια ήταν ελαχιστότατα. Άρα λοιπόν εμείς κριθήκαμε, εσείς κρίνεστε τώρα. Εσείς έχετε λοιπόν και το μαχαίρι και το πεπόνι και την ευθύνη της Διοίκησης.

 Διαβάζουμε στο πρόγραμμά σας κ. Δήμαρχε ότι θέλετε να την κρατήσετε ζωντανή την Επιχείρηση. Είναι ρητή η δήλωσή σας τότε, του συνδυασμού σας φυσικά και σε αυτό συμφωνούσαμε όλοι. Επιδιώκουμε να διατηρήσουμε ζωντανή την ΕΤΑ, να εξασφαλίσουμε το προσωπικό, το οποίο αγωνιά και το οποίο προεκλογικά, τότε, πηγαίνατε και τους λέγατε ότι ¨θα φέρουμε 50 χιλιάδες κόσμο¨ την ημέρα, την εβδομάδα, τον χρόνο, δεν ξέρω τι εννοούσατε, ότι ¨θα αυξήσουμε τα έσοδα¨. Όλα αυτά τί γίνανε κ. Δήμαρχε, κ. Πρόεδρε, τί έγιναν τώρα; Που είχατε να εμφανιστείτε δύο και τρεις και τέσσερις μήνες επάνω; Έτσι διοικούμε λοιπόν;

 Το άσχημο είναι και το πρωτοσέλιδο το έδωσαν οι εφημερίδες, εμείς σας την παραδώσαμε ανοιχτή, εσείς πάτε να την κλείσετε τώρα, δυστυχώς πάτε να την κλείσετε. Σε αυτό φυσικά θα βρείτε όλους απέναντι και μην μειδιάτε. Είναι δυστύχημα λοιπόν γιατί άλλα υποσχόσασταν, κοροϊδεύατε τον κόσμο, δεν σας εμπιστεύεται πια ο κόσμος. Δυστυχώς κ. Πρόεδρε, δεν σας εμπιστεύεται πια ο κόσμος. Κατακρημνίζεστε, έχετε εμπλακεί στις δικές σας προεκλογικές υποσχέσεις, ανεβάσατε τον πήχη ψηλά και τώρα περνάτε δυστυχώς από κάτω. Επιτέλους όμως διοικήστε, επιτέλους. Δεν θα κρίνετε την Διοίκηση Καραμπατζού, κρίνεστε εσείς. Και να σας πω και κάτι, να σας θυμίσω, το είχε πει ένας μεγάλος Πρόεδρος της Αμερικής, «Μπορείς να κοροϊδεύεις πολλούς για πολύ, μπορείς να κοροϊδεύεις λίγους για λίγο, αλλά δεν μπορείς να κοροϊδεύεις πολλούς για πάντα».

 Λοιπόν, φτάνει πια. Διοικήστε και αναλάβετε τις ευθύνες σας, εμείς είμαστε εδώ για να βοηθήσουμε. Δεν θα έρχονται τα θέματα με πρωτοβουλία της μειοψηφίας, θα τα φέρνετε εσείς τα θέματα. Ο Πρόεδρος κάνει μια τεράστια προσπάθεια, τον κατανοώ, τον καταλαβαίνω αλλά οι εισηγήσεις και τα θέματα έρχονται από τον Δήμαρχο και από τους αντίστοιχους Αντιδημάρχους, πόσο μάλλον για την ΕΤΑ που είστε εσείς Πρόεδρος. Δυστυχώς λοιπόν έχετε ένα πανελλήνιο ρεκόρ, μέσα σε έξι μήνες να έχουν απαξιωθεί τα πάντα.

 Βεβαίως δεν θα μιλήσω για τα υπόλοιπα, είναι άλλα θέματα με ακυρωμένες αποφάσεις κλπ. Αυτό που πρέπει να πω όμως είναι ότι από αυτή την μεριά όταν ήμασταν εμείς στη θέση σας, ακουγόταν φωνές να ενισχύσουμε την ΔΕΤ με ένα παγοδρόμιο κλπ. Δεν θα αναφέρω ποιος το έλεγε και το πρότεινε αυτό το πράγμα, δυστυχώς τα παγοδρόμια λειτουργούν αλλού και για άλλα συμφέροντα. Αυτό να το δείτε και να το ερευνήσετε. Μιλούσατε επίσης για μια ανοιχτή συμμετοχική διαδικασία και δημοκρατική κοινωνία και ότι λόγο θα έχουν, στο πρόγραμμά σας τα λέτε αυτά, ότι λόγο θα έχουν όλοι. Δεν συζητάτε ούτε με τους εργαζόμενους ...

**ΠΡΟΕΔΡΟΣ**: Για την ΔΕΤ είναι όλο αυτό τώρα;

**ΚΑΡΑΜΠΑΤΖΟΣ**: Ολοκληρώνω. Δεν συζητάτε. Αυτό το θέμα έπρεπε να το φέρετε εσείς, να το φέρετε εγκαίρως, να συζητήσετε με την μειοψηφία, να συζητήσετε με τους βουλευτές, να συζητήσετε με τους εργαζόμενους. Όχι πάτε και τους λέτε και τους προκαλείτε ουσιαστικά να κάνουν επίσχεση και μετά τους λέμε εσείς φταίτε που κλείνει η Επιχείρηση.

 Λοιπόν, λέτε στη συνέντευξή σας κ. Δήμαρχε, για την οικονομική κρίση της χώρας, για το ασφυκτικό νομοθετικό πλαίσιο, λέτε ότι το ξενοδοχείο με την μορφή που είναι σήμερα ολοκλήρωσε τον κύκλο του, λέτε ότι οι δικές δυνατότητες έχουν εξαντληθεί. Μα δεν δώσατε αγώνα για να την βοηθήσετε την Επιχείρηση. Λέτε ότι δεν μπορούμε να επιδοτηθούμε από προγράμματα και είναι στον ΑΣΕΠ κλπ. Βεβαίως. Για εμάς δεν υπήρχαν αυτές οι δυσκολίες; και τώρα έρχεστε και επικρίνετε ότι η Διοίκηση των προηγουμένων έφερε και έφερε αυτά τα αποτελέσματα; Παλέψαμε με την βοήθεια των εργαζομένων. Βεβαίως και έχουν να παίρνουν οι άνθρωποι. Ξαναλέω ότι θα βοηθήσουν, θα στηρίξουν, εάν καταλήξουμε σε ένα πρόγραμμα, μία πρόταση η οποία πιστεύω πρέπει να είναι η εξής. Να παραμείνει ζωντανή η Επιχείρηση, αυτό που είπαν και οι βουλευτές. Πρέπει να παραμείνει ζωντανή και να παραμείνει στα χέρια του Δήμου, πρέπει να εξαντληθεί κάθε μα κάθε προσπάθεια. Όχι με την πρώτη δυσκολία τα παρατάμε και ιδιώτες, όχι. Θα δώσουμε αγώνα, το οφείλουμε στις παλιές Δημοτικές Αρχές, στους οραματιστές τότε Δημάρχους και σε όλες τις Διοικήσεις που πέρασαν μέχρι σήμερα. Δεν μπορούμε να απαξιώνουμε έτσι, ένα μηδενικό να βάζουμε και μετά να μιλάμε; Και έχει προγραμματισμένο, απ’ ό,τι έχω σημειώσει εδώ πέρα έχει 20 γάμους, έχει εκδηλώσεις η Επιχείρηση. Τώρα το καλοκαίρι, σήμερα, προχθές, το Πάσχα, να είναι κλειστή η καφετέρια; Τώρα που έχει έσοδα; Είναι ντροπή δηλαδή, είναι ντροπή. Άρα λοιπόν να παραμείνει ζωντανή όπως το λέτε και στο πρόγραμμά σας, τίποτε άλλο δεν λέμε παραπάνω, το πρόγραμμά σας, αυτό θέλουμε να εφαρμοστεί. Να γίνει μία επιτροπή, επιλέξτε τα πρόσωπα εσείς που θέλετε, που κανονικά έπρεπε να μας καλέσετε τους επικεφαλής των Παρατάξεων να κάνουμε μια κουβέντα παρόντων και των βουλευτών. Να γίνει μια επιτροπή, να πάει στην Αθήνα, να πιάσουν τον κ. Υπουργό των Εσωτερικών να δούνε ότι δυο, τρεις, πέντε Επιχειρήσεις αυτές που είναι, γιατί έχουν πραγματικά προοπτικές να επιβιώσουν. Και με την αλλαγή φυσικά της νομοθεσίας, να φύγουν από αυτό το ασφυκτικό πλαίσιο. Δεν μπορείς να πάρεις πέντε γκαρσόνια, τα οποία ξέρω κι εγώ, όπως κινούνται οι ιδιώτες και το ξέρουμε όλοι μας και να πας μέσω ΑΣΕΠ; Δεν γίνεται αγαπητοί Συνάδελφοι αυτό το πράγμα, θα επιλέξεις δυο-τρεις, αυτούς που πρέπει να πάνε, με κάποια κριτήρια φυσικά, ικανότητας κλπ. Ή να κάνεις τις προμήθειες με τις διαδικασίες ξέρω κι εγώ τις χρονοβόρες; Θα πάρεις τρεις προσφορές, όπως πρέπει να γίνεται, δηλαδή να υπάρχει μια ευελιξία στο καθεστώς. Και φυσικά σε κάθε μα κάθε περίπτωση είτε τώρα, είτε μετά δεν ξέρω εγώ πόσα χρόνια, πρέπει κ. κ. Βουλευτές, απευθύνομαι σε εσάς, οτιδήποτε προκύψει πρέπει να διασφαλιστούν οι εργαζόμενοι. Πρέπει να διασφαλιστούν οι εργαζόμενοι γιατί αυτό που παλεύαμε κι εμείς και ακούσαμε τα μύρια όσα, για το Χιονοδρομικό, για την ΔΕΤΑΒ, ¨δεν τους πήρε ο Καραμπατζός στον Δήμο¨, μα δεν προβλέπεται από το νομοθετικό καθεστώς, δεν προβλέπονταν. Για τις Κοινωφελείς Επιχειρήσεις προβλέπονταν, γι’ αυτό ήρθαν οι πέντε, είκοσι πόσοι ήταν του ΔΗΠΟΝ με τα προγράμματα ήρθαν στον Δήμο. Για την ΔΕΤΑΒ δεν προβλέπονταν, όπως δεν προβλέπεται και γι’ αυτήν. Άρα λοιπόν επειδή έχει ανάγκη προσωπικού ο Δήμος, οπωσδήποτε κι εκεί μια τέτοια ρύθμιση για παν ενδεχόμενο, να υπάρξει αυτή η δυνατότητα, ένα παράθυρο διαφυγής, να έρθουν οι εργαζόμενοι στον Δήμο.

 Αυτά ήθελα να πω λοιπόν, στην πρωτολογία. Διατηρώ το δικαίωμα για δευτερομιλία γιατί είχα σημειώσει και κάποια πράγματα από το καταστατικό. Δεν μπορούν να γίνουν έτσι απλά. Υπάρχουν ασφαλιστικές δικλείδες, υπάρχουν διατάξεις στο καταστατικό που ορίζει κ. Πρόεδρε πως γίνεται η Συνέλευση, πως λαμβάνονται οι αποφάσεις. Ειδικά για την Λύση και την Εκκαθάριση θέλει αυξημένες πλειοψηφίες, δεν αποφασίζει ... Δηλαδή υποτιμάτε εκείνο, τους συμβούλους; Σε καμιά περίπτωση δεν θέλουμε να το υποτιμήσουμε και εκεί φυσικά δίνουν την μάχη τους κι αυτοί. Αλλά σε καμιά περίπτωση όμως, η Γενική Συνέλευση, είναι το παρόν Δημοτικό Συμβούλιο το οποίο έχει, την κάθε ευθύνη ειδικά γι’ αυτά τα σοβαρά ζητήματα. Επιφυλάσσομαι να επανέλθω σε δευτερομιλία, ευχαριστώ.

**ΠΡΟΕΔΡΟΣ**: Ευχαριστώ. Ο κ. Ρίζος.

**ΡΙΖΟΣ**: Καλημέρα αγαπητοί Συνάδελφοι, αγαπητοί συμπολίτες, κυρίως απευθύνομαι στους συμπολίτες που μας παρακολουθούν. Θα αναρωτιούνται γιατί έγινε αυτό το έκτακτο Δημοτικό Συμβούλιο. Ήταν παραξενιά της μειοψηφίας; Άκουσα με προσοχή τον Δήμαρχο στην εισήγησή του. Αυτά που άκουσα στην εισήγηση είναι τελείως αντίθετα, με αυτά που είπε στη συνέντευξη τύπου και αυτά που είπε στους εργαζόμενους λίγες μέρες πριν. Στην συνέντευξη τύπου ανακοίνωσε το κλείσιμο εστιατορίου, καφετέριας και την πώληση πακέτου μετοχών της Εταιρείας, το 66%. Επειδή μάθαμε από τη συνέντευξη τύπου, τις προθέσεις αυτές και γι’ αυτό θορυβηθήκαμε, ανησυχήσαμε και επειδή αγωνιάμε γι’ αυτό το μέλλον της Επιχείρησης και επειδή δεν επιτρέπουμε να πάρει τέτοιου είδους αποφάσεις ένα Διοικητικό Συμβούλιο και μάλιστα ο Πρόεδρος μόνο, συγκαλέσαμε αυτό το Δημοτικό Συμβούλιο, με πρόταση δηλαδή της μειοψηφίας. Είναι πάρα πολύ σοβαρό το ζήτημα και αυτό έπρεπε να συζητηθεί τελείως διαφορετικά και όχι σε ένα έκτακτο Δημοτικό Συμβούλιο. Αλλά αυτό το έκτακτο Δημοτικό Συμβούλιο, διαφωνώ με τον κ. Καραμπατζό, πρέπει να πάρει κάποιες αποφάσεις ουσιαστικές.

**ΚΑΡΑΜΠΑΤΖΟΣ**: **{ ... }**

**ΠΡΟΕΔΡΟΣ**: Μην διακόπτετε ο ένας τον άλλον. Κύριε Ρίζο έχετε τον λόγο.

**ΡΙΖΟΣ**: ... θα πρέπει να δεσμευθεί στην παρούσα συνεδρίαση πόσο αγαπάει αυτό που λέγεται ΕΤΑ, που λέγεται ξενοδοχείο, που λέγεται στο φινάλε Άγιος Νικόλαος. Γιατί ο Άγιος Νικόλαος έγινε από αυτό το ξενοδοχείο, δεν έγινε από καμιά ψαροταβέρνα και από κανένα περίπτερο, ψιλικατζίδικο εκεί πέρα. Σίγουρα δουλεύουν οι συμπολίτες μας, βγάζουν μεροκάματο και καλά κάνουνε και προσφέρουν τις υπηρεσίες τους, αλλά αν δεν υπήρχε το ξενοδοχείο, αν δεν υπήρχε αυτό το όραμα, των προηγούμενων Δημοτικών Αρχών και κυρίως των Δημοτικών Αρχών επί Δημαρχίας Βλάχου, να αξιοποιηθεί ο Άγιος Νικόλαος, ο Άγιος Νικόλαος θα ήτανε αυτό που το θυμόμαστε εμείς οι παλαιότεροι όταν ήμασταν παιδιά, ένα άγριο τοπίο με βράχια και ξερόκλαδα. Δεν θα ήταν αυτό το Άλσος που πήρε και πρώτο Πανευρωπαϊκό βραβείο κάποτε, έγινε από αυτή την Επιχείρηση.

 Μίλησε ο Δήμαρχος, ότι όλο αυτό τον καιρό έκανε κάποιον σχεδιασμό, να μείνει ανοιχτή η Επιχείρηση. Δεν θέλω να το αμφισβητήσω, αλλά δεν το είδαμε αυτό. Κατέθεσε αυτή την πρόταση που είπε στη συνέντευξη τύπου προς διαβούλευση. Σε ποιόν, πού έγινε αυτή η διαβούλευση; Και μάλιστα είναι πρόταση όπως είπε, που έγινε σε αγαστή συνεργασία με τους εργαζόμενους. Εγώ έχω πληροφορηθεί και η Παράταξή μας, ότι πριν βγει η συνέντευξη τύπου συγκέντρωσε τους εργαζόμενους και τους ανακοίνωσε τις προθέσεις του. Κλείσιμο καφετέριας, εστιατορίου. Εργασία εκ περιτροπής και πώληση τον Ιούνιο, ψάχνει για στρατηγικό επενδυτή, μάλιστα τους είπε ότι βρήκε και πώληση του 66%. Οποιοσδήποτε εργαζόμενος, θα πήγαινε σε αυτές τις ενέργειες που έκαναν οι εργαζόμενοι, οι οποίες φυσικά δεν βοηθούν ούτε αυτούς, ούτε και την Επιχείρηση. Αλλά σε ένα τέτοιο κλίμα η αγωνία του κάθε εργαζόμενου να περισώσει ότι είναι να περισώσει από την εργασία του, τους οδήγησε, τους 13 και κάποιους άλλους σε επίσχεση εργασίας.

 Είναι εύκολο να απαξιώσουμε αυτή την Επιχείρηση, πάρα πολύ εύκολο. Με νούμερα, με λογιστικά με χίλια δυο. Με διάφορες αρθρογραφίες οι οποίες προηγήθηκαν στον ηλεκτρονικό τύπο της Πόλης μας, το παράδειγμα της «Ελιάς» πως το πήρε ιδιώτης και ανθεί ενώ το δικό μας το ΚΙΟΣΚΙ χορταριάζει. Όλη αυτή η φιλοσοφία ότι, ό,τι ιδιωτικό γίνεται καλό και ό,τι Δημόσιο είναι για κλείσιμο προϊδεάζει την κοινωνία, προϊδεάζει τον κόσμο μας προς τις προοπτικές αυτές. Εγώ προκαλώ τον Δήμαρχο και μάλιστα θέλω απάντηση. Ποιός είναι αυτός ο στρατηγικός επενδυτής; Δεν θα παίζουμε με τις λέξεις. Ποιός είναι που ενδιαφέρεται; Ονόματα, ονόματα θα δοθούν εδώ πέρα, όχι μόνο γενικά να βρω τον στρατηγικό επενδυτή. Ποιοί είναι αυτοί οι επιχειρηματίες που ενδιαφέρονται και τί προθέσεις έχουν; Να τις εξετάσουμε. Εδώ αποφασίζουμε για το μέλλον αυτής της Επιχείρησης, που δεν είναι ιδιοκτησία κανενός μας, είναι ιδιοκτησία της Πόλης μας, είναι των πολιτών μας και των παιδιών μας.

 Εμείς θα παλέψουμε και μάλιστα θα απαιτήσουμε σήμερα, να πάρει ο καθένας, να σηκώσει το χέρι του και να πει ναι ή όχι, αν πρέπει να διατηρηθεί αυτή η Επιχείρηση έτσι όπως είναι, να παλέψουμε να την βοηθήσουμε, να έρθουμε σε συνεννόηση με τους εργαζόμενους να πάρουν κι αυτοί ένα κλίμα εμπιστοσύνης, για να μπορέσουν να βάλουν πλάτες να σωθεί αυτή η Επιχείρηση. Το 2015 δεν υπάρχει τρίτη συνεχόμενη ζημιογόνος χρονιά, το 2013 δεν ήταν ζημιογόνος, άρα το 2015 η Επιχείρηση δεν μπορεί να πάει σε Εκκαθάριση. Αυτό μπορεί να γίνει το 2016, το 2017. Γιατί δεν πρέπει να κρατήσουμε αυτό το πράγμα, να το δουλέψουμε; Εμείς έχουμε κάνει σαν Παράταξη, θα σας πει και πιο αναλυτικά ο Συνάδελφός μου ο Τάκης ο Δημησκής, επαφές με ανθρώπους στην Πόλη μας, που δεν έχουν καμία σχέση ούτε με το κόμμα μας, αλλά ούτε και όπως ειρωνευτικά υπαινίχθηκε στην απάντησή του ο Δήμαρχος, δημοσίων υπαλλήλων και ιδιωτικών. Άλλη μια άστοχη κουβέντα του Δημάρχου που χωρίζει τους εργαζόμενους σε δημόσιους και ιδιωτικούς χωρίς λόγο και μια αντιπαράθεση ανούσια.

 Επίσης αυτό που πρέπει να βγει από εδώ είναι ότι αυτό το Διοικητικό Συμβούλιο που ορίστηκε από το Δημοτικό Συμβούλιο στις αρχές, Οκτώβρη, Νοέμβρη, δεν θυμάμαι πότε, Οκτώβριο, θα πρέπει να αλλάξει και αν δεν βάζουμε ζήτημα Προέδρου, βάζουμε ζήτημα σε κάποια ονόματα. Με όλη την καλή διάθεση δεχθήκαμε αν και υπήρχε ασυμβίβαστο, την θέση του Αντιπροέδρου της Διοίκησης της ΕΤΑ στον Συνάδελφο τον Δημήτρη τον Μάντσιο, με όλη την καλή διάθεση. Αλλά υπάρχει αυτό το ασυμβίβαστο και πρέπει να παραιτηθεί ο Συνάδελφός μας ο Μάντσιος από το Διοικητικό Συμβούλιο της ΕΤΑ. Δεν μπορεί ξενοδόχος να είναι Αντιπρόεδρος, το λέει και το καταστατικό. Αλλά με όλη την καλή διάθεση θέλοντας πραγματικά να βοηθήσουμε, το αφήσαμε, αλλά εδώ φαίνεται ότι δεν βοηθάει τελικά. Φτάσαμε σε κωμικοτραγικά γεγονότα. Κλείσατε το εστιατόριο αγαπητέ Δημήτρη και αγαπητέ Πρόεδρε και Δήμαρχε, κλείσατε το εστιατόριο και το ρεστοράν, ενώ γνωρίζατε ότι το Σαββατοκύριακο θα φιλοξενούνταν πάνω από 100 άτομα για κολυμβητικούς αγώνες και φτάσαμε σε κωμικοτραγικά γεγονότα, να παίρνει το ξενοδοχείο κέτερινγκ για την σίτιση. Και ένα κέτερινγκ απ’ ό,τι έμαθα, δεν ξέρω εάν αληθεύει, από την Σκύδρα, μια εταιρεία από την Σκύδρα. Είναι κωμικοτραγικά αυτά τα γεγονότα, δεν βοηθάνε την Επιχείρηση. Προεκλογικά σε συνεντεύξεις σε ραδιόφωνα, σε ντιμπέιτ, σε τέτοια, κανένας από εμάς ούτε εγώ, ούτε εσείς κ. Δήμαρχε, ούτε ο κ. Καραμπατζός, δεν είπαμε αυτό το πράγμα ποτέ. Πάντα ξέραμε τα προβλήματα, δεν σας έπεσαν από τον ουρανό, ότι έχει προβλήματα πάρα πολλά η Επιχείρηση, αλλά θα πρέπει να κοιτάξουμε πως θα την στηρίξουμε. Δεν το κλείνουμε το μαγαζί το καλοκαίρι. Ήδη απ’ ό,τι μαθαίνω ακυρώθηκαν γάμοι. Αυτό το ΚΙΟΣΚΙ το έρμο κάτω, είναι δυνατόν αυτό το μπαλκόνι της Νάουσας να χορταριάζει; Έχετε μια πρόταση να γίνει Κέντρο Οινογνωσίας, να δουλέψει δυο-τρεις φορές τον χρόνο. Το Κέντρο Οινογνωσίας, θα πρέπει να βοηθήσουμε να το στήσουνε οι οινοπαραγωγοί της Πόλης μας, να τους δώσουμε χώρο. Δεν θα κάνουμε εμείς, ο Δήμος να κάνει Κέντρο Οινογνωσίας, ενώ υπάρχουνε ένα σωρό οινοπαραγωγοί και ένας Σύλλογος Οινοπαραγωγών ο οποίος μπορεί να το κάνει, να τους διαθέσουμε χώρο, να τους στηρίξουμε. Αλλά εκείνος ο χώρος πρέπει να λειτουργήσει, πρέπει να λειτουργήσει και το καλοκαίρι σαν αναψυκτήριο, σαν καφετέρια, θα φέρει έσοδα. Υπάρχει ένας κόσμος θα πω και της ηλικίας μου γιατί μεγάλωσα κι εγώ, που δεν αντέχει πλέον να πίνει τον καφέ του και τα ποτά του στην παραλία μας. Είναι για την νεολαία μας και για τους μαθητές μου, εκεί πέρα. Δεν είναι ΚΑΠΗ, είναι ένας χώρος ο οποίος μπορεί να αξιοποιηθεί, Λάκη, και δεν μπορούμε να το χορταριάζουμε, έπρεπε να γίνει ήδη προσπάθεια να ανοίξει, έπρεπε να δουλέψει. Και με εκδηλώσεις και με χάπενινγκ, χίλιες δυο ιδέες μπορούν να βοηθήσουν ώστε να λειτουργήσει αυτός ο χώρος. Αλλά όταν έχουμε στο μυαλό μας ότι όλα πρέπει να τα δώσουμε σε ιδιώτες και ό,τι καρπωθεί ο Δήμος, θα τα παρατήσουμε, θα τα απαξιώσουμε και θα τα πουλήσουμε για ένα κομμάτι ψωμί.

 Τελειώνοντας, από εδώ πρέπει να πάρουμε απόφαση αν έχουμε σχέδια για ιδιωτικοποίηση ή αν θέλουμε να κρατηθεί αυτή η Επιχείρηση. Και δεύτερον αλλαγή Διοικητικού Συμβουλίου με προσθήκες, αν όχι αλλαγή, αλλαγή κάποιων μελών με προσθήκες συμπολιτών μας οι οποίοι θέλουν να βοηθήσουν.

**ΠΡΟΕΔΡΟΣ**: Ευχαριστώ κ. Ρίζο. Ο κ. Καρτσιούνης.

**ΚΑΡΤΣΙΟΥΝΗΣ**: Ακούσαμε με προσοχή τον Δήμαρχο, είπε διάφορα εδώ, μεταξύ αυτών είπε για το νομικό πλαίσιο που οδηγεί στην ασφυξία των Δημοτικών Επιχειρήσεων, μίλησε για την τροπολογία που περίμενε να ψηφιστεί για να δουλέψει δήθεν η Δημοτική Επιχείρηση. Τί ήταν δηλαδή αυτή η τροπολογία; Να δίνει το δικαίωμα να πάρει ακόμα φθηνότερους εργαζόμενους με ακόμα χειρότερες σχέσεις εργασίας και με αυτή την έννοια καλύτερα που δεν πέρασε.

 Ακούσαμε μια έκθεση ιδεών εδώ από την τοπική και κυβερνητική εξουσία, από τον Δήμαρχο και από τους βουλευτές του ΣΥΡΙΖΑ που είναι εδώ σήμερα μαζί μας, οι οποίοι αναφέρθηκαν με καλά λόγια στην Επιχείρηση ότι πρέπει να λειτουργήσει και βέβαια ο Δήμαρχος το είπε ανοιχτά ότι για να λειτουργήσει και να ωφελήσει τον τόπο πρέπει να γίνει ιδιωτική. Πράγμα που για μας αυτόν που θα ωφελήσει όταν γίνει ιδιωτική, θα ωφελήσει μόνο και μόνο τον επιχειρηματία και κανέναν άλλον. Το βλέπουμε αυτό, υπάρχουν επιχειρήσεις που αναπτύσσονται και δουλεύουν. Αυτό δεν σημαίνει ότι αναπτύσσεται και η περιοχή ή οι εργαζόμενοι βρίσκονται σε καλή κατάσταση. Και βέβαια ακούσαμε και καλά λόγια και από τους βουλευτές και από την φίλη και συνάδελφο την Φρόσω, δεν την βλέπω εδώ, έφυγε; Οι οποίοι είπανε ότι πρέπει να μείνει και να κάνει και να ράνει, όμως θυμίζουμε ότι ο ΣΥΡΙΖΑ είναι κυβέρνηση, δεν είναι αντιπολίτευση και όλο το πλαίσιο που ετοιμάζει ο ΣΥΡΙΖΑ και σαν κυβέρνηση, είναι αυτό της παραχώρησης των πάντων σε ιδιώτες και μάλιστα αυξάνοντας αυτό που λένε την ανταγωνιστικότητα, αυτό διαφημίζει και ο Πρωθυπουργός όπου πάει, την ανταγωνιστικότητα ή στην Κίνα ή ...

**ΡΙΖΟΣ**: Το θέμα μας αυτό είναι τώρα; Η κυβερνητική πολιτική;

**ΠΡΟΕΔΡΟΣ**: Λίγο στην ΕΤΑ να μπούμε όμως.

**ΚΑΡΤΣΙΟΥΝΗΣ**: Συγγνώμη ...

**ΠΡΟΕΔΡΟΣ**: Ακούστε. Κατ’ αρχάς κ. Ρίζο δεν σας έδωσε κανείς τον λόγο.

**ΚΑΡΤΣΙΟΥΝΗΣ**: Δεν σας διέκοψα.

**ΠΡΟΕΔΡΟΣ**: Κύριε Γιώργο συγγνώμη που σας διακόπτω, αλλά λίγο στο θέμα μας ...

**ΚΑΡΤΣΙΟΥΝΗΣ**: Στο θέμα, αμέσως ...

**ΠΡΟΕΔΡΟΣ**: ... γιατί θέλουν να μιλήσουν ...

**ΚΑΡΤΣΙΟΥΝΗΣ**: Αμέσως στο θέμα θα μπω.

 Παρακαλώ μην με διακόπτεις.

**ΠΡΟΕΔΡΟΣ**: Ησυχία στο ακροατήριο παρακαλώ.

**ΚΑΡΤΣΙΟΥΝΗΣ**: ... τους νόμους της ανταγωνιστικότητας για την παραχώρηση, άρα προωθεί την ... Ανταγωνιστικότητα σημαίνει χειρότερη κατάσταση του εργαζόμενου, μισθούς και όλες οι άλλες οι παροχές που γνωρίσαμε μέχρι τώρα.

 Τώρα, εμείς θα θέλαμε να πούμε ... Επίσης θα ήθελα να πω εγώ επειδή ακούστηκαν εδώ και για τους εργαζόμενους, μια μομφή κατά κάποιον τρόπο, εγώ θέλω να πω ότι για την ΛΑΣ, εμείς στηρίζουμε το αίτημα των εργαζομένων για μόνιμη δουλειά, να πληρωθούν τα δεδουλευμένα τους και στηρίζουμε και τις μορφές αγώνα που επιλέγουν οι ίδιοι οι εργαζόμενοι. Για εμάς είναι απαράδεκτο ότι δεν πληρώνονται εδώ και 8 μήνες και είναι απαράδεκτο ο κίνδυνος αλλά και μόνο και η απειλή να χάσει κάποιος την δουλειά του. Για εμάς και μόνο αυτό είναι απαράδεκτο. Συνέχεια αυτή η απειλή πλανάται πάνω από την Πόλη και συγκεκριμένα πάνω από την Επιχείρηση εδώ και χρόνια.

 Σαν ΛΑΣ είμαστε κατά του ξεπουλήματος ... Είμαι μέσα στο θέμα κύριε.

 Σαν ΛΑΣ είμαστε κατά του ξεπουλήματος, είτε είναι ξεπούλημα ακινήτων, είτε είναι παραχώρηση χρήσης. Εσείς φέρατε την Επιχείρηση σε αυτή την κατάσταση όπως και η προηγούμενη Δημοτική Αρχή. Σας βολεύει ότι υπάρχει αυτός ο νόμος, η διάταξη των τριών αρνητικών ισολογισμών, κρύβεστε πίσω από αυτό, το χρησιμοποιείτε σαν άλλοθι για να ξεπουλήσετε την ΔΕΤ. Και με την μία ή την άλλη μορφή και ο πρώην Δήμαρχος όπως και τώρα ο νυν Δήμαρχος έχετε τις ίδιες περίπου θέσεις. Αυτό φάνηκε και στον προεκλογικό αγώνα και στην προεκλογική περίοδο που είχαμε παρουσιάσει τις θέσεις μας Υπερασπιζόμαστε ...

 Όχι, έγινε ένα μπέρδεμα εδώ συγγνώμη.

 Και με την μία και με την άλλη μορφή και εσείς και ο πρώην Δήμαρχος στις θέσεις σας την προεκλογική περίοδο είχατε πει ότι θα υπερασπιζόσασταν την ΔΕΤ. Αντ’ αυτού όμως φαίνεται από τις τωρινές σας θέσεις και πράξεις ότι και τότε στο πίσω μέρος του μυαλού σας είχατε στόχο την ιδιωτικοποίηση της ΔΕΤ. Και είναι μια πολύ παλιά ιστορία, η ιδιωτικοποίηση της ΔΕΤ δηλαδή, η οποία ξεκινάει από τότε που έγιναν οι Επιχειρήσεις Ανώνυμες Εταιρείες, από το 2009. Οι ράγες της ιδιωτικοποίησης μπήκαν το 2009 με την μετατροπή της σε Ανώνυμη Εταιρεία και με πολιτικές ευθύνες της πλειοψηφίας του προηγούμενου Δημοτικού Συμβουλίου και της Δημοτικής Αρχής. Εμείς επισημάναμε τότε τον κίνδυνο της απώλειας και της εκποίησης της Επιχείρησης και της Δημοτικής περιουσίας και ενημερώσαμε τους εργαζόμενους για τους κινδύνους του εργασιακού τους μέλλοντος. Προτείναμε και συνεχίζουμε να προτείνουμε την μετατροπή της σε Δημοτική Υπηρεσία μέσα στο Οργανόγραμμα του Δήμου και άσκησης από τον Δήμο με την αντίστοιχη μεταφορά των εργαζομένων στον Δήμο. Εδώ παίζει ρόλο και η στάση της κάθε Δημοτικής Αρχής από ποια μεριά της γραμμής στέκεται. Με τα συμφέροντα των πολλών, εργαζομένων και πολιτών ή με το μέρος των λίγων και οικονομικά ισχυρών; Είναι διατεθειμένη η Δημοτική Αρχή και ο Δήμαρχος να αγωνιστεί στο πλευρό των εργαζομένων και των δημοτών για την υπεράσπιση των δικαιωμάτων τους και της περιουσίας ή θα διαλέξει τον εύκολο αλλά καταστροφικό για τους εργαζόμενους και για τον Δήμο δρόμο; Ρήξη ή προσαρμογή με τις πολιτικές φτωχοποίησης των πολλών και πλουτισμό των λίγων; Επισημαίνω ότι σε αντίστοιχους Δήμους που η Δημοτική Αρχή είναι η «Λαϊκή Συσπείρωση» όπως στην Πάτρα, έχουμε τον δρόμο της σύγκρουσης της Δημοτικής Αρχής μαζί με τον λαό και τους εργαζόμενους του Δήμου κόντρα στην κυβερνητική πολιτική, υπέρ της πρόσληψης προσωπικού με μόνιμες σχέσεις εργασίας. Βέβαια και εκεί τα δίκαια αιτήματα του Δήμου, των εργαζομένων και των δημοτών της Πάτρας προσκρούουν στην Αποκεντρωμένη Διοίκηση όμως τίποτα δεν κατακτιέται χωρίς αγώνες. Και εδώ μπαίνουν οι ευθύνες της νέας κυβέρνησης που και αυτή είναι κυβέρνηση διαχείρισης της φτώχειας.

**ΠΡΟΕΔΡΟΣ**: Ολοκληρώνετε; Ολοκληρώσατε, ωραία. Λοιπόν ο κ. Δημησκής όπως βλέπω εδώ στην σειρά έχει τον λόγο.

**ΔΗΜΗΣΚΗΣ**: Θα μιλήσω από εδώ.

**ΚΑΡΑΝΑΤΣΙΟΣ**: Ένα λεπτό να κάνω μια παρέμβαση;

**ΠΡΟΕΔΡΟΣ**: Επί τίνος θέματος; Έχει σχέση με την ΕΤΑ;

**ΚΑΡΑΝΑΤΣΙΟΣ**: **{ ... }**

**ΠΡΟΕΔΡΟΣ**: Κάντε την παρέμβασή σας για ένα λεπτό.

**ΚΑΡΑΝΑΤΣΙΟΣ**: Απλά διευκρινιστικά στον φίλο τον Τάκη τον Ρίζο και στο Σώμα γενικότερα επειδή αναφέρθηκε στο ΚΙΟΣΚΙ και είναι ένα πρότζεκτ το οποίο επεξεργάζομαι εγώ και ο Νίκος ο Κουτσογιάννης. Δεν θα γίνει ουσιαστικά Κέντρο Γευσιγνωσίας και δεν θα υλοποιηθεί από τον Δήμο μόνο. Θα γίνει ένα πολυδύναμο Κέντρο Γευσιγνωσίας και ανάδειξης παραδοσιακών προϊόντων το οποίο ακόμη δεν έχει ανακοινωθεί διότι ακόμη και η μορφή της εταιρείας και η τελική του μορφή είναι σε έρευνα και θα υλοποιηθεί από τον Δήμο σε συνεργασία με Φορείς και λέγοντας Φορείς σαφώς θα συμμετάσχει ο Σύνδεσμος Οινοποιών, ο Εμπορικός Σύλλογος και όποιοι άλλοι Φορείς, ο Σύνδεσμος Ξενοδόχων κλπ. Δηλαδή δεν θα είναι κάτι το οποίο θα είναι του Δήμου. Θα είναι κάτι που θα είναι κομμάτι του Δήμου σε συνεργασία με όλους τους εμπλεκόμενους Φορείς. Όταν θα προταθεί η εταιρεία ...

**ΡΙΖΟΣ**: Είναι περιουσία της ΕΤΑ.

**ΚΑΡΑΝΑΤΣΙΟΣ**: Όταν θα προταθεί η εταιρεία θα μπει και σε διαβούλευση.

**ΠΡΟΕΔΡΟΣ**: Προφανώς και τώρα ... Κύριε Ρίζο;

**ΚΑΡΑΝΑΤΣΙΟΣ**: Κύριε Ρίζο για να μπορεί να υπάρξει πρόταση πρέπει πρώτα να δουλευτεί, γι’ αυτό και δεν έχει γίνει καμία παραπάνω ανακοίνωση. Διότι δεν μπορεί να μπει σε διαβούλευση κάτι το οποίο είναι ιδέα ακόμη.

**ΠΡΟΕΔΡΟΣ**: Έχετε ολοκληρώσει;

**ΚΑΡΑΝΑΤΣΙΟΣ**: Ναι ευχαριστώ.

**ΠΡΟΕΔΡΟΣ**: Ευχαριστώ. Ο κ. Δημησκής έχει τον λόγο.

**ΔΗΜΗΣΚΗΣ**: Κύριε Πρόεδρε, Συνάδελφοι και Συναδέλφισσες, παρακολουθώντας την ομιλία του Δημάρχου, θα προσπαθήσω όσο μπορώ σε ένα συναινετικό πνεύμα, για το καλό του Δήμου και για το καλό των εργαζομένων στην ΔΕΤ, να πω τις απόψεις μου σε ένα ας πούμε συναινετικό πλαίσιο.

 Από το παρελθόν θα αντλήσουμε μαθήματα. Αυτό που κυρίως πρέπει να μας ενδιαφέρει είναι το μέλλον. Το μέλλον που θα διασφαλίζει τα συμφέροντα του Δήμου και των εργαζομένων στην ΔΕΤ. Υπάρχει το εξής ζήτημα και θέλω να το ξεκαθαρίσω έτσι σαν άποψη. Ο Δήμος δεν είναι ιδιοκτησία του Δημάρχου και η άσκηση των Δημοτικών καθηκόντων, η άσκηση Δημοτικής πολιτικής δεν έχει καμιά σχέση με την άσκηση Διοίκησης σε ιδιωτική επιχείρηση. Υπάρχει πληθώρα διατάξεων στον νόμο που προδιαγράφουν πως πρέπει να ασκείται η Δημοτική πολιτική. Εξηγούμαι. Σε επίπεδο ιδεών, ο κ. Δήμαρχος μπορεί να έχει όποια ιδέα έχει ή θέλει, κανένα ζήτημα. Ως Πρόεδρος της ΕΤΑ, με τις ενέργειές του, προκάλεσε βλάβη των συμφερόντων και ανακοίνωσε πράγματα ως μη όφειλε, διότι υπάρχουν συγκεκριμένα Καταστατικά Όργανα, υπάρχει το καταστατικό που λέει ποιος και για ποιο θέμα παίρνει απόφαση. Μετά την συνέντευξη πήραμε φωτιά. Ακόμα είναι ζητούμενο και θα κριθεί στο τέλος της συνεδρίασης, αν υπάρχει μια καλή πρόθεση, να βάλουμε όλοι πλάτες για το καλό του Δήμου και της Επιχείρησης ή αν υπάρχουν άλλες σκέψεις. Αυτό θα κριθεί προς το τέλος της συνεδρίασης. Είναι πολύ κρίσιμα τα πράγματα σε αυτήν εδώ την συνεδρίαση κατά την δική μας άποψη.

 Αρμόδιο Όργανο για να συζητήσει πολλά από αυτά που είπε ο Δήμαρχος είναι η Γενική Συνέλευση των Μετόχων, αυτό που είμαστε εμείς τώρα. Και για τα ζητήματα του στρατηγικού επενδυτή και για την εκποίησή της και για οτιδήποτε άλλο. Εν πάση περιπτώσει υπήρχε μία συλλογικότητα, στην οποία θα μπορούσε νωρίτερα να γίνει διαβούλευση, το Διοικητικό Συμβούλιο της ΔΕΤ, όπου θα λεγόντουσαν πράγματα. Ούτε κι αυτό έγινε. Βγήκαμε με μια συνέντευξη τύπου και ποιο είναι το πρόβλημα; Αυτή η συνέντευξη τύπου και αυτή η συνάντηση με τους εργαζόμενους, του Προέδρου της ΕΤΑ, πυροδότησε την επίσχεση, σε ένα εύφλεκτο τοπίο πυροδότησε την επίσχεση.

 Εμείς συναντηθήκαμε με τους εργαζόμενους που είναι σε επίσχεση. Εγώ τρόμαξα όταν κατάλαβα ότι είχαν πλασματική εντύπωση και με βάση αυτά που διάβασα στην συνέντευξη τύπου, στις εφημερίδες, ότι ¨μην στεναχωριέστε είναι διασφαλισμένα τα συμφέροντά σας, οι θέσεις εργασίας, οι αποζημιώσεις σας’ , ουδέν αναληθέστερο. Εδώ είναι επικίνδυνα τα πράγματα, τί λέμε στους ανθρώπους; Μιλάμε για ζωές ανθρώπων και μιλάμε και για την περιουσία του Δήμου. Το δεύτερο που με τρόμαξε αρκετά, ήταν η χρήση των αριθμών. Οικονομολόγος και λογιστής είμαι, ξέρω πώς να χρησιμοποιώ τους αριθμούς. Και θα έρθω στην ουσία. Μέχρι τώρα και όσο είναι εν λειτουργία η ΕΤΑ ο Δήμος δεν επιβαρύνεται ούτε ένα ευρώ. Γιατί κατάλαβα από την συνέντευξη ότι προσπαθούμε να γαργαλήσουμε με στερεότυπα, μια εικόνα που έχει η κοινή γνώμη της Πόλης έτσι ώστε να οδηγηθούμε σε μια κατεύθυνση.

 Λοιπόν, στρατηγικός επενδυτής είναι !!!!!!!!!!!!!!!!!!!. Άνθρωπος ο οποίος θα θελήσει αυτή την στιγμή σε αυτό το πλαίσιο που συζητάμε να πάρει το 66% αν το επέτρεπε και ο νόμος ... Κατ’ αρχήν δεν υπάρχει τέτοια διάταξη, πρέπει να αλλάξουμε το καταστατικό. Παρακολουθώντας τις εξελίξεις, υπάρχουν και Συνάδελφοι νομικοί, σωρεία ... έχει γίνει κουρελόχαρτο το καταστατικό. Να πω ποια άρθρα έχουν παραβιαστεί; Τρομακτικό να πούμε. Λέω. Το πολύ-πολύ που μπορούσε να συζητήσει το Διοικητικό Συμβούλιο της ΕΤΑ, ήταν η εκποίηση-παραχώρηση του 49%. Το πολύ-πολύ που μπορούσε και αυτό μόνο η Γενική Συνέλευσή της. Δεν υπήρχε καμιά καταστατική αρμοδιότητα. Ο Πρόεδρος της ΕΤΑ παραβίασε το καταστατικό της Εταιρείας. Ως Δήμαρχος μπορούσε να πει ό,τι θέλει, δεν υπάρχει θέμα. Ως Πρόεδρος της ΕΤΑ δημιούργησε με την συμπεριφορά του, έβλαψε τα συμφέροντα της ΕΤΑ. Ας πούμε ότι ήταν από παραδρομή γιατί συμφωνώ για να είμαστε καθαροί, αυτό το Διοικητικό Συμβούλιο της ΕΤΑ εμείς το ψηφίσαμε. Εγώ προσωπικά χαιρέτησα σε εκείνη την συνεδρίαση το ότι ανέλαβε την Προεδρεία ο Δήμαρχος. Είναι ηλεκτρική καρέκλα, καθαρές δουλειές. Πολύ δουλειά και ηλεκτρική καρέκλα, γι’ αυτό και το χαιρέτησα. Τώρα προχωρώντας, δημιουργούνται προβλήματα. Όπως επίσης θα το αναγνώριζα το άλλοθι, ότι η δουλειά που έχει στο Δημαρχείο σε σχέση με την δουλειά της ΔΕΤ, είναι όντως πολύ βαριά, είναι δυο καρπούζια σε μια μασχάλη.

 Θα εξειδικεύσω τις προτάσεις που έχουμε για να έχουμε μια εικόνα. Αφήνουμε λοιπόν το 1.700.000,00€ για λογιστικές ζημιές. Εάν πάμε, που εκεί πάμε, στην Λύση και Εκκαθάριση της Εταιρείας ο Δήμος για να μην έχουν αυταπάτες οι συμπολίτες μας τότε και μόνο τότε χρεώνεται περίπου με 1.000.000,00€ υποχρεώσεις, πραγματικές υποχρεώσεις εκ των οποίων περίπου 680.000,00€ είναι οι αποζημιώσεις των εργαζομένων, τις οποίες πρέπει να δώσουμε. Μόνο όταν πάμε στην Λύση και Εκκαθάριση οι υποχρεώσεις της Εταιρείας είναι περίπου 700.000,00€. Εξ αυτών, για τους λογιστές και για όσους ξέρουν οικονομικά ... Παρένθεση. Το 1.700.000,00€, οι ζημιές αυτές όταν δεν αντιστοιχούν σε υποχρεώσεις σε χέρια τρίτων, αυτό που αποτυπώνεται είναι στην απαξίωση αυτού που βλέπετε, σε αυτό που λέμε ανακαίνιση, σε αυτό που δεν έγινε τα προηγούμενα χρόνια, αλλά ζημιά για τον Δήμο δεν υπάρχει πραγματική, υπάρχει απαξίωση περιουσιακών στοιχείων, στοιχείων του ενεργητικού. Πραγματική ζημιά θα είναι οι 700.000,00€ υποχρεώσεις που πρέπει να δώσουμε plus τις 650.000,00€ στους εργαζόμενους. Τί μπορούσε να μας διευκολύνει; Οι απαιτήσεις που έχουμε. Ξέρετε, βλέποντας τα λογιστικά στοιχεία τους, βλέπω εδώ, στις απαιτήσεις που έχουμε εμείς. Απαιτήσεις από τον Δήμο της Επιχείρησης, υπάρχει μια διαφωνία σε σχέση με τις υπηρεσίες του Δήμου, εγώ λέω τα λογιστικά στοιχεία της ΕΤΑ, 160.000,00€ ο Δήμος χρωστάει. Ο Δήμος χρωστάει αυτή την στιγμή που μιλάμε, στην ΕΤΑ 160 χιλιάρικα και οι δυο Οργανισμοί που έκλεισαν του Δήμου η ΔΕΤΑΒ και η ΔΕΠΟΝ 106 και 78 χιλιάδες. Για φανταστείτε σήμερα που τους χρωστάμε 270.000,00€ τους εργαζόμενους αν είχαμε αυτά τα λεφτά; Δεν θα είχαμε πρόβλημα.

 Δεν λέω ότι τα πράγματα είναι εύκολα, αλλά λέω ότι επειδή η άποψη για στρατηγικό επενδυτή είναι να βρούμε άνθρωπο… το είπα σε μερικούς συζητώντας με μερικούς Δημοτικούς Συμβούλους. Εάν υπάρχει κάποιος που να έχει σήμερα διάθεση, να πάρει το 66% της Επιχείρησης, δηλαδή να μας δώσει γύρω στο 1.400.000,00€, συν να δώσει καμιά 600αριά χιλιάρικα λέω εγώ, όχι ένα εκατομμύριο που λέει ο Δήμαρχος στην συνέντευξη, για να γίνει ανακαίνιση, να πάρει την Επιχείρηση με όλες αυτές τις υποχρεώσεις που έχει και με όλο το προσωπικό, εγώ προσωπικά λέω και έναν δρόμο και μια πλατεία στο όνομά του. Που οδηγούμαστε; Στην Λύση και Εκκαθάριση. Καθαρές δουλειές. Λύση-Εκκαθάριση, σημαίνει ότι κανείς δεν μπορεί να εγγυηθεί τις θέσεις εργασίας των εργαζομένων στην παρούσα φάση και τις αποζημιώσεις τους. Όποιος πάει με αυτό το πράγμα να τους πει πρέπει να ξέρει ότι θα υποστεί τα επίδικα μετά.

 Τί πρέπει να γίνει; Και τώρα έρχομαι στην ουσία για να ξέρουμε τι συζητάμε γιατί ακούω διάφορα και τσαλαβουτάμε. Ποιοί είναι οι τέσσερις παράγοντες, κυρίως λέω εγώ, που οδήγησαν σε αυτή την κατάσταση την Επιχείρηση; Ο ένας παράγοντας έχει να κάνει με τον Δήμο και τα Διοικητικά Συμβούλια και με τον τρόπο που λειτούργησαν την Επιχείρηση και που συνεχίζουνε. Ο δεύτερος παράγοντας, δεν θέλω να αναφερθώ για ευθύνες, γιατί παράδειγμα μπορούσα να σας πω για την ΕΤΑ ότι μια ηθική υποχρέωση του Δήμου, ήταν ότι υπήρχαν άνθρωποι οι οποίοι μισθοδοτούνταν από την ΔΕΤ, για υπηρεσίες που προσφέρουν στον Δήμο, μία περίπτωση έχει 60 χιλιάρικα απαίτηση, μπορεί να δημιουργούσε. Δεν το λέω όμως τώρα για να ψέξω ή να κατηγορήσω, λέω ότι υπάρχει ένα ηθικό χρέος του Δήμου απέναντι στην ΕΤΑ. Δεύτερος παράγοντας ο οποίος δημιούργησε τα προβλήματα, είναι ο τρόπος λειτουργίας της Επιχείρησης, που όντως θέλει εξορθολογισμό, θέλει ανασυγκρότηση. Δυστυχώς καπιταλισμό έχουμε, ο τρόπος με τον οποίο θα μπορούσε να εκσυγχρονιστεί η Επιχείρηση αφορά τους εργαζόμενους και βέβαια τους πελάτες. Τρίτος παράγοντας, είναι το θεσμικό πλαίσιο που ίσχυσε μετά το 2010 που είναι ασφυκτικό. Τέταρτος παράγοντας είναι η οικονομική κρίση, η οποία μας έφερε και σε αυτά τα αποτελέσματα, συνέβαλλε. Το τί ποσοστό κάθε παράγοντας επέδρασε, με τι ποσοστό επέδρασε γι’ αυτή την δεινή κατάσταση, δεν είναι της παρούσης. Από αυτούς τους εξωγενείς παράγοντες τους δυο, δεν μπορούμε να πειράξουμε αυτή την στιγμή τίποτα. Δεν μπορούμε να πειράξουμε την οικονομική κρίση και δεν υπάρχει αυτή την στιγμή που συζητάμε ούτε ζήτημα για να αλλάξουμε το θεσμικό πλαίσιο, δεν είναι της παρούσης. Ποιους δυο παράγοντες μπορούμε άμεσα να διορθώσουμε για να δούμε τί μπορεί να διορθωθεί; Ο πρώτος παράγοντας είναι να σπάσουμε αυτή την κατάσταση η οποία και σήμερα μας δημιούργησε προβλήματα, αυτόν τον σφιχτό εναγκαλισμό της Διοίκησης της Εταιρείας με τον Δήμο δίνοντας τα περιθώρια σε ένα Διοικητικό Συμβούλιο να δράσει κατά βάση με τον τρόπο που χρειάζεται, ώστε να ανασυγκροτηθεί η Επιχείρηση. Ο δεύτερος παράγοντας έχει να κάνει με την ίδια την λειτουργία και την ανασυγκρότηση της ΔΕΤ, όπου θα πρέπει να συζητήσουμε σοβαρά και ενδελεχώς με τους εργαζόμενους πως θα γίνει.

 Να πω κάτι. Πολλά μέλη της Διοίκησης και της πλειοψηφίας της ΔΕΤ, του Διοικητικού Συμβουλίου της ΔΕΤ και εδώ είναι δυστυχώς κ. Δήμαρχε, έχω σημειώσει δεν θέλω να κουράσω το Σώμα, αυτοί οι άνθρωποι αύριο, γιατί καθαρές δουλειές παιδιά, εάν τα πράγματα πάνε άσχημα, εάν δηλαδή υπάρχουν συμπεριφορές οι οποίες βλάπτουν όπως το νομίζει η μειοψηφία του Δημοτικού Συμβουλίου, τα συμφέροντα της Επιχείρησης, δεν θα είναι εύκολα τα πράγματα, θα αναζητηθούν ευθύνες με όλα τα μέσα που έχει κανείς στην διάθεσή του. Λέω τώρα, για να κάνουμε κάτι το οποίο θα το χαρούμε όλοι μαζί και οι πλειοψηφίες και οι μειοψηφίες και τελικά και οι εργαζόμενοι διασφαλίζοντας την δουλειά τους, ανασυγκροτώντας την Επιχείρηση σε ένα πνεύμα διαφορετικό, ότι θέλουμε κάτι να κάνουμε για τον τόπο μας. Το πρώτο ζήτημα που είδαμε είναι ότι πρέπει να αλλάξει το Διοικητικό Συμβούλιο, δεν μπαίνει ζήτημα για τον Πρόεδρο. Ο Πρόεδρος σε αυτήν την διακεκαυμένη καρέκλα που είναι θα πιεί το ποτήρι μέχρι το τέλος, δυστυχώς, δεν μπορούμε να το αποφύγουμε, γιατί είναι πικρό το ποτήρι. Πρέπει και αυτό κάναμε εμείς, συζητώντας πως μπορεί ακόμα και με αυτό που λέμε Διοίκηση μέσω κοστολογικών ελέγχων, πως μπορούμε να ανασυγκροτήσουμε την Επιχείρηση. Δυστυχώς η Επιχείρηση δεν έχει λεφτά. Δυστυχώς σε αυτό το πλαίσιο που συζητάμε έτσι όπως είναι η χώρα σήμερα, αυτό το περιβάλλον της πιστωτικής ασφυξίας μέχρι το τέλος του χρόνου θα είναι δεδομένο, καθαρές δουλειές. Εδώ θα πρέπει να δούμε τα πράγματα με ρεαλισμό, να αφήσουμε τις πομφόλυγες, τα πράγματα είναι απτά. Μπροστά μας έχουμε τα συμφέροντα του Δήμου και την διασφάλιση των θέσεων εργασίας των εργαζομένων. Τί μπορούμε να κάνουμε; Ένα. Πρέπει οπωσδήποτε να βρούμε, να φτιάξουμε ένα Διοικητικό Συμβούλιο το οποίο θα μπορέσει να βάλει αυτόν τον εφικτό στόχο λέω εγώ. Ήδη υπολογίζουμε ότι προ αποσβέσεων, η Επιχείρηση το 2014 είχε 100.000,00€ ζημιές. Εμείς πιστεύουμε ότι με εξορθολογισμό λειτουργίας, με ένα Διοικητικό Συμβούλιο που θα είναι Συμβούλιο παραγωγής έργου και με τους αντίστοιχους ανθρώπους μπορούμε μέχρι το τέλος του 2015 να δούμε απτά αποτελέσματα. Δεν ψάξαμε δημοσίους υπαλλήλους και δεν ψάξαμε και ανθρώπους από τον χώρο μας. Παρακαλέσαμε ανθρώπους και ευτυχώς αυτή η Πόλη, έχει ευπατρίδες οι οποίοι έχουν διάθεση, δεν βλέπουν δηλαδή την άσκηση των δημοσίων υποθέσεων, σαν επιχείρηση. Θέλουν να βοηθήσουν τον Δήμο και θέλουν να βοηθήσουν την ΕΤΑ και έχουν και γνώση και ικανότητα και διάθεση αλλά έχουν και ανιδιοτέλεια, δεν μπορούνε να βγάλουν μεροκάματο, ασχολούμενοι με τις δημόσιες υποθέσεις και με την ΕΤΑ. Παρακαλέσαμε λοιπόν και τον Τρύφωνα τον Μαρκοβίτη ο οποίος έχει μια εμπειρία και είχαμε συνεργαστεί και παλιά. Να σας πω την ιστορία. Σε παλιά χρόνια, επειδή άκουγα και από τους αριθμούς τα ίδια πράγματα. Θυμάμαι τότε τον μακαρίτη τον Βλάχο, μου είχε πει με τον τρόπο του, ¨Τάκη αν δεν βγάλει κέρδη¨, τα ίδια πράγματα άκουγα, τα νούμερα των εργαζομένων είναι πολλά, αυτό, το ένα, το άλλο, η Επιχείρηση ήταν στο μία η άλλη, ίσα βάρκα, ίσα νερά, στον ισολογισμό. Ο Δήμαρχος είχε πει τότε ¨άμα δεν πάει Τάκη να ξέρεις, ανοίγει ο δρόμος της εκμίσθωσης¨. Λέω ¨κάτσε να δούμε, θα το παλέψουμε¨. Με την βοήθεια των εργαζομένων, πολλών απ’ αυτών και με την βοήθεια άξιων ανθρώπων, η Επιχείρηση σε έναν χρόνο είχε 100 εκατομμύρια κέρδη. Θυμάμαι κάποιους προηγούμενους που έλεγαν ¨πώς έγινε αυτό;¨ Γίνεται, αλλά θέλει δουλειά πολλή. Θέλει πολλή δουλειά.

 Λοιπόν, σε αυτή την περίπτωση που συζητάμε για να δώσουμε μια ευκαιρία στο μέλλον. Ένας από τους ανθρώπους οι οποίοι μπορούν να κάνουν αυτή την δουλειά και να βοηθήσουν και μπορούμε να του αναθέσουμε αυτό το έργο της επιμέλειας της ανασυγκρότησης, αυτό το έργο, είναι ο Τρύφωνας Μαρκοβίτης. Ένα δεύτερο άτομο με το οποίο συζητήσαμε και δέχονται, είπαμε τους παρακαλέσαμε τους ανθρώπους, δεν είναι άνθρωποι από τον χώρο μας, αλλά πιστεύουμε ότι μπορούν να κάνουν την δουλειά μας. Έχουν την ικανότητα, την γνώση και την διάθεση να το κάνουν αυτό, ανιδιοτελώς. Μια δεύτερη περίπτωση, ήταν ο επιχειρηματίας ο Βούλης ο Γεδεών. Μια τρίτη περίπτωση είναι ο Αντιπρόεδρος της «Βαρβαρέσος» ο Νίκος ο Βελής, ο οποίος για κάποιους τεχνικούς λόγους δεν μπορεί να είναι μέλος του Διοικητικού Συμβουλίου, αλλά έχει όλη την διάθεση να συνδράμει, με όλες του τις ικανότητες αυτό το έργο της ανασυγκρότησης που συζητάμε.

 Συνεπώς αυτό που μπορούμε και θα κάνουμε σήμερα είναι να λύσουμε το πρώτο ζήτημα, το ζήτημα δηλαδή της ανασυγκρότησης του Διοικητικού Συμβουλίου. Εμείς θα κάνουμε πρόταση για ανάκληση δύο μελών, έχουμε αρμοδιότητα από τον νόμο να το κάνουμε η Γενική Συνέλευση, ανάκληση δύο μελών από την υπάρχουσα Διοίκηση. Η αρχική μας σκέψη ήταν για πρόσθεση μελών, αυτό θα μας πάει 15 μέρες πίσω περίπου και αυτό μας δημιουργεί πρόβλημα. Πρέπει σήμερα από εδώ να βγει ένα καινούργιο Διοικητικό Συμβούλιο, με την προσθήκη αυτών των δύο μελών.

 Ο κατά τα άλλα αγαπητός Δημήτρης, θα πρέπει να είναι ένα από τα μέλη που μπορούμε να το κάνουμε και χωρίς αιτιολογία. Στη συγκεκριμένη περίπτωση υπάρχει και αυτό που είπε ο σύντροφος ο Ρίζος, υπάρχει θέμα και καταστατικό. Άρα ένα από τα μέλη που θα πρέπει να ανακληθούν είναι ο Δημήτρης ο Μάντσιος. Ένα δεύτερο μέλος με βάση αυτά που πληροφορήθηκα για την τελευταία συνεδρίαση όπου ειπώθηκε το 66-33 που είναι αντικαταστατικό, φανταστείτε τώρα εμείς εδώ πέρα να δουλεύαμε κόντρα στο καταστατικό του Δήμου, της λειτουργίας μας και να παίρναμε αποφάσεις, θα είναι ο Γρηγόρης ο Κολτσάκης. Με βάση τις διατάξεις του καταστατικού να μην αναφέρω τώρα 24 παράγραφος 7 κλπ, μπλέξαμε κάποιους ανθρώπους οι οποίοι θέλουν να βοηθήσουν την Επιχείρηση, τους μπλέξαμε, γιατί αύριο, εάν η λύση οδηγηθεί σε αυτό που φαντάζομαι, μην γελιέστε, οι αγωγές θα πέφτουν σαν τα χαλάζια. Δικηγόροι είστε αρκετοί από εδώ μέσα, δεν είναι εύκολη ιστορία. Γι’ αυτό λέω τουλάχιστον στον βαθμό που μπορούμε εμείς να επιδράσουμε ως Δημοτικό Συμβούλιο, σε ένα πνεύμα συναίνεσης κι εγώ θα έλεγα σε μια συζήτηση των Προέδρων των Παρατάξεων υπό τον Πρόεδρο του Δημοτικού Συμβουλίου, να πάμε σήμερα σε ανάκληση μελών του Διοικητικού Συμβουλίου που είπαμε. Διαμορφώνουμε ένα νέο Διοικητικό Συμβούλιο της ΔΕΤ, συζητάμε με τους εργαζόμενους, εγώ θα πρότεινα να ήταν και η Πρόεδρος του Σωματείου ένα μέλος της Διοίκησης και θα πρότεινα ακόμα και κάποιους γιατί θα χρειαστεί πολλή δουλειά, θα είναι Διοικητικό Συμβούλιο έργου και κάποιους από τους Συμβούλους που έχουν την νομική ιδιότητα να συμβάλλουν σε αυτό το έργο ώστε να βγάλουμε το κάρο από την λάσπη. Μπορούμε. Θα το δούμε. Τα 100 χιλιάρικα, αυτό που λέω είναι ένας άμεσος εφικτός στόχος. Τα 100 χιλιάρικα προ αποσβέσεως να σβήσει για το 2015 είναι ... Θέλει δουλειά όμως δεν είναι μόνο λόγια και θεωρίες, εδώ θέλει δουλειά. Μετά, κεφαλαιοποιώντας όλα αυτά ... στο μεσοδιάστημα δουλεύοντας ποιους Τομείς θέλουμε γιατί τώρα λέμε για την τροποποίηση που λέμε ξέρω εγώ για την Επιχείρηση, πιστωτική ασφυξία έχουμε, που θα βρούμε λεφτά; δεν τρέχει τίποτα. Μέχρι τον Ιούνη δεν υπάρχει τέτοιο ζήτημα, μέχρι το τέλος του 2015. Βλέπουμε, δίνουμε λοιπόν ζωή στην Επιχείρηση, την κρατάμε ζωντανή και πάμε να δούμε τι περιβάλλον μας ξημερώνει το 2016 και το 2017. Εάν το περιβάλλον είναι αρνητικό, εάν δεν έχει γίνει τίποτα σε αυτά τα πλαίσια, εδώ είμαστε, πλειοψηφίες μπορούν να σχηματιστούν, κάντε ό,τι καταλαβαίνετε. Αλλά να έχουμε δώσει μια ευκαιρία και στον εαυτό μας ότι κάναμε το μέγιστο δυνατό που μπορούσαμε για να υπερασπιστούμε και τα συμφέροντα του Δήμου και τα συμφέροντα της Επιχείρησης.

**ΠΡΟΕΔΡΟΣ**: Ολοκληρώστε παρακαλώ.

**ΔΗΜΗΣΚΗΣ**: Να μην αναφερθώ σε διατάξεις που έχουν παραβιαστεί για να το πάμε καλά. Να κλείσουμε σε ένα κλίμα συναίνεσης, να δώσουμε την ελπίδα στους εργαζόμενους, Δευτέρα το καινούργιο Δ.Σ. να συζητήσει, να συνεδριάσει. Να βρεθεί σε μια ανοιχτή συνεδρίαση το καινούργιο Διοικητικό Συμβούλιο με όλους τους εργαζόμενους, με τους δικηγόρους τους να δούμε το ζήτημα της επίσχεσης. Υπάρχουν μοντέλα για να διασφαλίσουμε μέρος των δεδουλευμένων τους και να προχωρήσουμε σε δουλειά. Είναι ο μόνος δρόμος.

**ΠΡΟΕΔΡΟΣ**: Λοιπόν σας ευχαριστώ. Ο κ. Λαπαβίτσας θέλει λίγο εξαιρετικά τον λόγο μπροστά γιατί πρέπει να φύγει στην Βουλή.

**ΛΑΠΑΒΙΤΣΑΣ**: Λυπάμαι που πρέπει να φύγω γιατί η συζήτηση αρχίζει να αποκτά πολύ ενδιαφέρουσα μορφή και περιεχόμενο. Δυστυχώς όμως πρέπει να φύγω γιατί αύριο πρέπει να είμαι στην Αθήνα γιατί θα μετέχω στην Εξεταστική Επιτροπή της Βουλής για τα Μνημόνια και πρέπει να μιλήσω και άρα πρέπει να ετοιμάσω την ομιλία μου.

 Εκείνο που έχω να σας πω είναι ότι επειδή δεν μου αρέσουν οι εκθέσεις ιδεών και επειδή δεν τις συνηθίζω και επειδή καταλαβαίνω και από αριθμούς, θα ήθελα λοιπόν μια και η συζήτηση αρχίζει να παίρνει πολύ συγκεκριμένη πλέον μορφή, να έχω πληροφόρηση από όλα τα εμπλεκόμενα μέρη εδώ, από τον Δήμο δηλαδή στην ουσία και τα σχετικά Όργανα για τα οικονομικά.

**ΣΥΜΒΟΥΛΟΣ**: Δεν ακούγεστε.

**ΛΑΠΑΒΙΤΣΑΣ**: Να έχω λέω πληροφόρηση για τα οικονομικά της Επιχείρησης γιατί θέλω να σχηματίσω ανεξάρτητη γνώμη. Βέβαια κάποια στιγμή θα μου ζητηθεί να παρέμβω με κάποιον τρόπο, είναι υποχρέωσή μου, θέλω να έχω δικιά μου εικόνα για όσα συμβαίνουν. Γι’ αυτό λοιπόν σας παρακαλώ πολύ μετά την σημερινή συνεδρίαση και σε άμεσο χρόνο όσο μπορείτε να μου στείλετε ό,τι υλικά είναι διαθέσιμα για να καθίσω και να τα σκεφτώ και μόνος μου για να μπορέσω να συμβάλλω ανεξάρτητα.

 Αυτά είχα να σας πω, λυπάμαι που δεν μπορώ να μείνω άλλο. Εύχομαι επιτυχία.

**ΓΩΓΟΣ**: **{ ... }**

**ΠΡΟΕΔΡΟΣ**: Εγώ να δεχτώ;

**ΓΩΓΟΣ**: **{ ... }**

**ΠΡΟΕΔΡΟΣ**: Εξαιρετικά. Αν θέλει ο ίδιος.

**ΓΩΓΟΣ**: Ήμουνα μέλος της Διοίκησης πολλά χρόνια της ΔΕΤ. Αυτή την στιγμή δυστυχώς όμως η Επιχείρηση λειτουργεί με ένα ασφυκτικά νομικό πλαίσιο. Τρεις αρνητικοί ισολογισμοί σημαίνει κλείσιμο της Επιχείρησης. Ήδη ο Δήμαρχος έκανε κάποιες ενέργειες με την προηγούμενη κυβέρνηση αυτό να αρθεί. Λοιπόν περιμένουμε γιατί είπατε δεν θέλετε τις εκθέσεις ιδεών, περιμένουμε από εσάς και από την συνάδελφό σας την κ. Φρόσω να δράσετε στην κυβέρνηση κεντρικά ... Όλοι συμφωνείτε ...

**ΡΙΖΟΣ**: **{ ... }**

**ΠΡΟΕΔΡΟΣ**: Λίγο την ερώτηση όμως κ. Γώγο.

**ΓΩΓΟΣ**: Σας παρακαλώ. Όλες οι Παρατάξεις συμφωνούν να παραμείνει σε λειτουργία η Επιχείρηση. Το μόνο που μας εμποδίζει αυτή την στιγμή είναι το θεσμικό πλαίσιο. Εσείς οφείλετε σαν εκπρόσωποι του λαού της Νάουσας επειδή είναι από τις ελάχιστες Δημοτικές Επιχειρήσεις που απομείνανε, να πιέσετε στις ανάλογες κατευθύνσεις ώστε να σταματήσει. Μετά εμείς θα βρούμε τον τρόπο η Επιχείρηση να λειτουργήσει κερδοφόρα. Αυτή την στιγμή έχουμε από πάνω μας τον τρίτο αρνητικό ισολογισμό, έχουμε το πιστόλι στον κρόταφο, όπως η Ελλάδα έχει το χρέος και το πιστοληπτικό γεγονός έτσι και αυτή την στιγμή η ΔΕΤ λειτουργεί με αυτό τον τρόπο, σπασμωδικά. Διότι η ΔΕΤ ξεκίνησε με πολύ μεγάλη προίκα.

**ΠΡΟΕΔΡΟΣ**: Την ερώτηση κ. Γώγο σας παρακαλώ να τελειώνουμε.

**ΓΩΓΟΣ**: Η ερώτηση και η παρότρυνσή μου είναι να πιέσουμε τα κυβερνητικά κλιμάκια να αρθεί αυτός ο βρόγχος στις Δημοτικές Επιχειρήσεις για να μπορούν να σταθούνε στα πόδια τους. Εδώ θα κριθούν όλα.

**ΓΚΑΡΝΕΤΑΣ**: Πρόεδρε να βοηθήσω λίγο τον κ. Βουλευτή; Επειδή έχω το καταστατικό εδώ.

**ΠΡΟΕΔΡΟΣ**: Αν θέλετε μπορείτε να απαντήσετε.

**ΓΚΑΡΝΕΤΑΣ**: Θα βοηθήσω. Νομίζω έγινε το 2010. Λέει για τρεις συνεχείς αυτοτελείς ...

**ΛΑΠΑΒΙΤΣΑΣ**: Έχω πλήρη εικόνα.

**ΓΚΑΡΝΕΤΑΣ**: Παρακαλώ λίγο.

**ΛΑΠΑΒΙΤΣΑΣ**: Έχω πλήρη εικόνα αυτού.

**ΣΥΜΒΟΥΛΟΣ**: **{ ... }**

**ΠΡΟΕΔΡΟΣ**: Λοιπόν, ο διάλογος ... Μισό λεπτό κ. Γκαρνέτα. Κύριε Γώγο σας παρακαλώ. Κύριε Ρίζο;

**ΓΚΑΡΝΕΤΑΣ**: Να βοηθήσω θέλω.

**ΠΡΟΕΔΡΟΣ**: Το ξέρω. Κάντε την τοποθέτηση, να απαντήσει ο άνθρωπος να φύγει.

**ΓΚΑΡΝΕΤΑΣ**: Ο κ. Βουλευτής να πούμε ακριβώς γιατί το καταστατικό δεν το γνωρίζει. Έγινε το 2010 και λέει «για τρεις συνεχείς αυτοτελείς εταιρικές χρήσεις μετά την πάροδο διετίας από την ίδρυσή τους ή από τον χρόνο προσαρμογής τους είναι ζημιογόνες».

**ΚΑΡΑΜΠΑΤΖΟΣ**: Δηλαδή τρεις ζημιογόνες. Εμείς έχουμε δύο ζημιογόνες και μία θετική.

**ΣΥΜΒΟΥΛΟΣ**: Το ξέρει.

**ΛΑΠΑΒΙΤΣΑΣ**: Το ξέρω ρε παιδιά.

**ΓΚΑΡΝΕΤΑΣ**: Και μία θετική. Άρα πάμε άλλα τρία χρόνια. Άρα ο κ. Γώγος και παλιά το ίδιο έλεγε και πάλι το ίδιο λέει τώρα. Πείτε του εσείς τώρα.

**ΛΑΠΑΒΙΤΣΑΣ**: Κοιτάξτε, αυτό που έχω να σας πω εγώ τώρα είναι το εξής. Αυτό θέλει μία διερεύνηση, θέλει κατ’ αρχήν να μου δείξετε τα στοιχεία, θέλω να δω λίγο καλύτερα ...

 Ναι, εσείς τα έχετε, εγώ δεν τα έχω.

 Λοιπόν θέλω να έχω μια καλύτερη πληροφόρηση, ένα φάκελο να μου στείλετε να δω λίγο ανεξάρτητα τι συμβαίνει. Θέλει μία διερεύνηση, το νομικό καθεστώς και το πώς εμπίπτει η Επιχείρηση μέσα εκεί και προφανώς εάν μπορεί να έχουμε άρση αυτής της δαμόκλειας σπάθης από την Επιχείρηση, βεβαίως θα παρέμβουμε. Αλλά δεν μπορεί να ζητάτε από εμένα ή από οποιονδήποτε άλλον βουλευτή, να παρέμβει επειδή κάποιος το είπε κάπου σε κάποια συνεδρίαση, αυτά τα πράγματα πρέπει να γίνονται με σοβαρότητα. Δηλαδή πρέπει να έρθει το αίτημα, να είναι τεκμηριωμένο, να έχει μια βάση και μετά να δω κι εγώ τι θα κάνω και αναλόγως και οι υπόλοιποι βουλευτές να παρέμβουμε. Βεβαίως θέλουμε όλοι να παρακαμφθεί αυτό το εμπόδιο για να μπει η Επιχείρηση σε άλλη βάση, το καταλαβαίνω πλήρως. Έχω ήδη ενημερωθεί γι’ αυτό αλλά θέλω και συγκεκριμένη ενημέρωση.

 Αυτό είχα να σας πω. Εύχομαι αίσιο πέρας της σημερινής συνεδρίασης και επαναλαμβάνω το αίτημά μου για μια ακόμη φορά για πλήρη ενημέρωση, το συντομότερο δυνατόν γιατί αντιλαμβάνομαι πλήρως την σοβαρότητα του ζητήματος για την Πόλη και την περιοχή γενικότερα. Ευχαριστώ πολύ.

**ΠΡΟΕΔΡΟΣ**: Σας ευχαριστώ πάρα πολύ για την παρουσία σας. Η κ. Μπαλτατζίδου έχει τον λόγο.

**ΜΠΑΛΤΑΤΖΙΔΟΥ**: Ευχαριστώ κ. Πρόεδρε. Την καλημέρα μου στους Συναδέλφους, στους συμπολίτες, στους εργαζόμενους, στους βουλευτές.

 Σήμερα είναι Κυριακή των Βαΐων. Έξω τα παιδιά λένε τα κάλαντα, ψέλνουνε και περιμένουνε να πάρουνε κάτι. Εμείς Δήμαρχε αφού επιλέξατε την σημερινή ημέρα για το αίτημα το οποίο σας έφερε η αντιπολίτευση θα σας τα ψάλλουμε, θα μας ακούσετε κι εμείς θα περιμένουμε να μας δώσετε κάτι.

 Κατ’ αρχήν θέλω να πω δύο πράγματα. Πρώτον ότι ως Ημερήσια Διάταξη ήρθε αποκλειστικά αυτό το σοβαρό θέμα, αυτό το θέμα της ΕΤΑ, της ΔΕΤ όπως το αποκαλείτε. Θέλω να πω ένα σκεπτικό γιατί ο Δήμαρχος εκάστοτε μας αντιμετωπίζει ως Παράταξη εν γένει ως αντιπολίτευση με ένα σκεπτικό ότι έτσι λειτουργούσατε, έτσι ήσασταν χύμα, αυτή η λογική σας διακατείχε ...

**ΠΡΟΕΔΡΟΣ**: Στην ΕΤΑ παρακαλώ πολύ. Μην αρχίζουμε τους χαρακτηρισμούς, γιατί θα γίνει η συνεδρίαση πάλι ...

**ΜΠΑΛΤΑΤΖΙΔΟΥ**: Στην ΕΤΑ. Πρόεδρε συγγνώμη, λίγο το σκεπτικό για να τοποθετηθώ.

 ... και βλέπουμε ότι και ο Δήμαρχος αντιμετωπίζει την καθημερινότητα, τα θέματα του Δημοτικού Συμβουλίου με μία εν γένει γενική σκέψη ότι δεν μπορεί ακόμα να λειτουργεί ως Αυτοδιοικητικός, γιατί προφανώς δεν έχει την ανάλογη εμπειρία Αυτοδιοικητικά, θεσμικά, μέσα στο Δημοτικό Συμβούλιο να φέρει τα θέματα, να λειτουργήσει συλλογικά, να λειτουργήσει ομαδικά, να φέρει για διαβούλευση διάφορα θέματα ...

**ΠΡΟΕΔΡΟΣ**: Τώρα αυτό τί σχέση έχει με την ΕΤΑ, η κριτική πάλι στον Δήμαρχο; Συγγνώμη κιόλας που διακόπτω.

**ΜΠΑΛΤΑΤΖΙΔΟΥ**: Πρόεδρε, επειδή θέλω να πω δυο θέματα, θέλω λίγο να κάνω τον πρόλογο.

**ΠΡΟΕΔΡΟΣ**: Ναι αλλά μπείτε στην ΕΤΑ. Έχετε πάρει τον λόγο σαν ειδική αγορήτρια πάνω στην ΕΤΑ.

**ΜΠΑΛΤΑΤΖΙΔΟΥ**: Στην ΕΤΑ μπαίνω.

 ... πάντοτε κατηγορεί την αντιπολίτευση και λέμε εμείς τώρα ότι το θέμα αυτό το οποίο προκύπτει είναι από τις λογικές που τον διακατέχουνε γιατί δεν λειτούργησε πολύ πιο μπροστά.

 Και πάμε στο θέμα της ΕΤΑ. Από την ημερομηνία που αναλάβαμε Δημοτικοί Σύμβουλοι 1-9 που ορκιστήκαμε, το Διοικητικό Συμβούλιο της ΕΤΑ ήταν 17-11 με δύο θέματα, αυτό τη παραχώρησης του πλακόστρωτου και την σύνταξη του Διοικητικού Συμβουλίου, έκτοτε το επόμενο Συμβούλιο έγινε τον Μάρτιο. Τί ήθελα να πω; Ότι για τόσο σοβαρά θέματα όπως είναι η ΕΤΑ δεν προσπάθησε αυτό που ουσιαστικά όλοι λέμε να την κρατήσουμε ζωντανή, να έχει συνέργειες με διάφορους Φορείς, με διάφορους Οργανισμούς, να συνεργαστεί με το εργατικό προσωπικό, να συνεργαστεί με τους επικεφαλής των Παρατάξεων, να συνεργαστεί μέσα στο Δημοτικό Συμβούλιο, να προκαλέσει μία Γενική Συνέλευση της Ανώνυμης Εταιρείας όπως αυτή την οποία σήμερα έχει προγραμματιστεί και έχει προκαλέσει η αντιπολίτευση και λέμε ότι δεν μπορεί να συνεχίζει να ακούμε εμείς τις ανακοινώσεις του μέσα από τα ΜΜΕ και να αποφασίζει μόνος του χωρίς να μας κάνει κοινωνούς ούτε εμάς, ούτε το Διοικητικό Συμβούλιο, ούτε το Δημοτικό Συμβούλιο μα περισσότερο αυτούς που πραγματικά ενδιαφέρουν τους εργαζομένους. Δεν μπορεί να ρίχνει μομφή στους εργαζόμενους και να τους κατηγοριοποιεί την στιγμή που είναι 26-29 άτομα, κάποιοι διαχωρίζονται στο ξενοδοχείο και κάποιοι διαχωρίζονται στις καφετέριες και στο εστιατόριο. Ουσιαστικά επίσχεση εργασίας, κάνανε προφανώς οι εργάτες οι οποίοι ασχολούνταν με αυτά τα δύο αντικείμενα και άλλοι είχαν απορροφηθεί στο ξενοδοχείο και άλλοι ήταν εργαζόμενοι στο ξενοδοχείο.

 Άρα δηλαδή λέμε ότι πρώτον, θα πρέπει να συνέρχεται, να συνεργάζεται, να μπορεί αυτό το οποίο το διακατέχει να το συζητά και μετά να ανακοινώνει πραγματικά αυτά τα οποία μας έχει κάνει κοινωνούς. Εμείς, εγώ προσωπικά τί ζητάω; Προτείνουμε αυτή την σύγκληση του Δημοτικού Συμβουλίου να ληφθεί ότι είναι μία Γενική Συνέλευση της Ανώνυμης Εταιρείας, να μπορέσουμε να πάρουμε τα θετικά αυτής της Ανώνυμης Εταιρείας και να προτείνουμε πρώτον, την σύσταση μίας επιτροπής, διακομματικής από τους αρχηγούς των Παρατάξεων και από τους βουλευτές μας έτσι ώστε, η Α.Ε. έχει ένα καταστατικό το οποίο έχει και θετικά στοιχεία και αρνητικά. Θέλω να κρατήσω τα στοιχεία της διαφάνειας της Α.Ε. θα μπορούνε να διαβάσουν οι Συνάδελφοι το καταστατικό όμως μπορούμε να αγωνιστούμε και να παλέψουμε αυτό το κομμάτι το οποίο δεν της επιτρέπει να συμμετέχει σε προγράμματα εκσυγχρονισμού, σε προγράμματα επιδοτήσεων για τις υποδομές τις οποίες λειτουργεί.

 Ζητώ, επειδή ο Δήμαρχος πιστεύω ότι δεν μπορεί να κρατήσει δύο καρπούζια στην ίδια μασχάλη, επειδή η ιδιότητά του ως Δήμαρχος είναι περισσότερη παρά σοβαρότερη από τον Πρόεδρο της ΕΤΑ, ζητώ την αντικατάσταση του Δημάρχου ως Πρόεδρος της ΕΤΑ και θα δεχθώ το Διοικητικό Συμβούλιο να αναβαθμιστεί με συμπολίτες οι οποίοι πραγματικά έχουνε αγάπη και μεράκι για τον τόπο και να μπορέσουνε να δουλέψουνε σκληρά για να μπορέσει να ξαναγίνει μοχλός ανάπτυξης και η ναυαρχίδα η ΕΤΑ όλων των υπόλοιπων Επιχειρήσεων.

 Ζητάω την συνεργασία και την συνέργια των εργαζομένων, να συμβάλλουνε από την επίσχεση εργασίας σε αυτή την προσπάθεια που θα κάνει το καινούργιο Διοικητικό Συμβούλιο. Και τέλος Δήμαρχε, επειδή τα λόγια σας, δεν συνάδουν με τις πράξεις σας και από την ώρα που έχετε αναλάβει έχουμε ακούσει πάρα πολλά λόγια, αλλά περιμένουμε να σας κρίνουμε από τις πράξεις σας, επιτέλους πράξτε, λειτουργήστε, επιτέλους διοικήστε γιατί τα προβλήματα συσσωρεύονται. Επειδή ο τόπος δεν μπορεί να περιμένει, επειδή οι συμπολίτες μας αγωνιούνε γι’ αυτό τον τόπο, γι’ αυτήν την Πόλη και θέλω να σας πω, μην κατηγορείτε τις υποδομές του Δήμου στην τοποθέτησή σας, ¨μην έρχεστε¨ δηλαδή ¨στο ξενοδοχείο γιατί είναι χάλια¨. Λιγάκι τις τοποθετήσεις σας προσέξτε τις. Ευχαριστώ.

**ΠΡΟΕΔΡΟΣ**: Μάλιστα. Ο κ. Λακηνάνος.

**ΛΑΚΗΝΑΝΟΣ**: Κύριε Πρόεδρε θα μου επιτρέψετε για την οικονομία του χρόνου να τα διαβάσω μια και τα έχω έτοιμα.

**ΠΡΟΕΔΡΟΣ**: Όπως θέλετε εσείς κ. Λάκη.

**ΛΑΚΗΝΑΝΟΣ**: Θεωρώ ότι ένας από τους παράγοντες που οδήγησαν στη σημερινή κατάσταση την ΕΤΑ και γενικά τις Δημοτικές Επιχειρήσεις αποτελώντας την αρχή των μεγάλων προβλημάτων, είναι η 413/2009 απόφαση του Δημοτικού Συμβουλίου που μετατρέπει την πρώην ΔΕΤ σε Ανώνυμη Εταιρεία. Η «Λαϊκή Συσπείρωση» τότε προέβλεψε τον κίνδυνο ότι με βάση το θεσμικό πλαίσιο του 3463/2006 οι επιχειρήσεις του είδους κάτω από ανάλογες δυσμενείς οικονομικές συνθήκες όπως οι σημερινές θα οδηγηθούν σε κλείσιμο, σε ξεπούλημα ή σε κάποιον δήθεν στρατηγικό επενδυτή με ταυτόχρονα το πέταγμα των εργαζομένων στον δρόμο. Γι’ αυτό προτρέψαμε την κοινωνία και τους εργαζόμενους να προστατεύσουν την Δημοτική περιουσία και το δικαίωμά τους στην εργασία με το πέρασμα των περιουσιακών στοιχείων της Επιχείρησης και της υπηρεσίας στον Δήμο μέσα από διεκδίκηση και αγώνα για αλλαγή του θεσμικού πλαισίου. Αυτό όμως είναι το καπιταλιστικό σύστημα. Μέσα από κυκλικές περιόδους δημιουργεί κρατικές ή δημοτικές επιχειρήσεις με κρατική χρηματοδότηση και στη συνέχεια δημιουργώντας τις ανάλογες συνθήκες έτοιμες, ξεπουλά τις κερδοφόρες ή τα φιλέτα στο ιδιωτικό κεφάλαιο μικρό ή μεγάλο. Σήμερα πανελλαδικά μέσα από την λογική της αξιοποίησης της δημόσιας και δημοτικής περιουσίας έχουν περάσει ή περνάνε φιλέτα σε ιδιώτες είτε δημόσια, είτε δημοτικά και βέβαια η ίδια πολιτική συνεχίζεται και από την σημερινή κυβέρνηση.

 Συνεπώς είναι μια καλοστημένη μηχανή και υπάρχουν πολιτικές ευθύνες γι’ αυτό σε κεντρικό και τοπικό επίπεδο κάτω από τις επιταγές της Ευρωπαϊκής Ένωσης. Στην περίπτωσή μας μερίδιο ευθύνης έχουν η τότε Δημοτική Αρχή και όσοι τότε στο Δημοτικό Συμβούλιο του 2009 υπερψήφισαν αυτή την απόφαση υποταγμένοι στις επιταγές του κράτους και της Ευρωπαϊκής Ένωσης. Όμως ευθύνη έχουν και όλοι οι άλλοι μέσα και έξω από αυτή την αίθουσα που δεν αντιλαμβάνονται ή κάνουν ότι δεν κατανοούν ότι οι Δημοτικές Επιχειρήσεις μέσα στον αδυσώπητο καπιταλιστικό ανταγωνισμό είναι δύσκολο να σταθούν χωρίς προστασία και ότι έρχεται η στιγμή όπου τελούν βορά στην ιδιωτική πρωτοβουλία ειδικά με στημένα νομοθετικά πλαίσια όπως το ισχύον. Που πρέπει να επισημάνουμε ότι και στον Τουριστικό Τομέα οι ιδιώτες παρά τα κέρδη τους και τα χαμηλά μεροκάματα δίνουνε σαν προίκα στους εργαζόμενους την ανασφάλιστη και απλήρωτη εργασία.

 Η σημερινή Δημοτική Αρχή με τις δηλώσεις του Δημάρχου αλλά και την μέχρι σήμερα στάση του σε ανάλογες περιπτώσεις δείχνει ότι υιοθετεί όλες αυτές τις καπιταλιστικές πολιτικές και πρακτικές. Εκτιμάμε ότι δεν θα διαφοροποιούνταν από την απόφαση του Δημοτικού Συμβουλίου του 2009. Χρησιμοποιεί την σημερινή οικονομική κατάσταση της Επιχείρησης ως μανδύα για το ξεπούλημα και την ιδιωτικοποίηση της ΕΤΑ, αρχικά με τον στρατηγικό επενδυτή management εφόσον είναι εφικτό νομικά. Τί θα γίνει όμως σε περίπτωση αποτυχίας; Μήπως θα προχωρήσει στην πώληση των μετοχών; Εφικτό γεγονός μετά από τροποποίηση καταστατικού και απόφαση της Γενικής Συνέλευσης. Διότι όταν η ΛΑΣ προέβλεπε τις σημερινές εξελίξεις το 2009 και καταψήφιζε, ποιος εκ των υπερμάχων των Δημοτικών Επιχειρήσεων, διανοούνταν ότι η ΕΤΑ θα αστοχούσε οικονομικά και ότι θα κινδύνευε με ιδιωτικοποίηση ή πλειστηριασμό ή κατάσχεση των περιουσιακών της στοιχείων και απώλεια θέσεων εργασίας; Βέβαια η σημερινή Δημοτική Αρχή προεκλογικά άλλα υποσχόταν, ότι δήθεν υπάρχουν καλύτερες διαχειριστικές λύσεις κι επιχειρηματικές πρακτικές που δήθεν θα διασφάλιζαν Επιχείρηση και εργαζόμενους που όμως δεν φάνηκαν μέχρι σήμερα. Αντί αυτών είδαμε μονομερείς ανακοινώσεις αγνοώντας την Γενική Συνέλευση δηλαδή το Δημοτικό Συμβούλιο, θεωρώντας έξω από τα νομικά πλαίσια ... Θεωρώ έξω από τα νομικά πλαίσια και αυτής της ίδιας αστικής νομοθεσίας, με αποτέλεσμα, πρώτον δημιούργησαν δικαιολογημένες ανησυχίες και στην συνέχεια αντιδράσεις από το απλήρωτο προσωπικό που προχώρησε στην επίσχεση εργασίας εκτιμώντας στις σημερινές συνθήκες ότι δεν έχουν άλλον τρόπο άμυνας. Δεύτερον, κλείσιμο τμημάτων της Επιχείρησης και ακυρώσεις εκδηλώσεων, με αποτέλεσμα απώλεια εσόδων και επιδείνωση της ήδη κακής οικονομικής κατάστασης. Τρίτον, να διαφαίνεται δρομολόγηση εξελίξεων και λύσεων αλά καρτ με αυτές του Χιονοδρομικού Κέντρου που ήρθαν μετά την αποτυχία στα πηγάδια των μεγαλόσχημων σχεδίων περί ΣΔΙΤ της προηγούμενης Δημοτικής Αρχής.

 Εμείς δηλώνουμε ότι θα στηρίξουμε οποιαδήποτε προσπάθεια διάσωσης των περιουσιακών στοιχείων και των εργαζομένων της Επιχείρησης έστω και με την σημερινή μορφή και σχήμα, αποκλειστικά με την σημερινή μορφή και σχήμα, όμως χωρίς αλλαγές. Παράλληλα όμως θεωρούμε ότι η μόνη εφικτή και πραγματική πρόταση για να παραμείνει ο Άγιος Νικόλαος δημοτικός με φθηνή υπηρεσία για τους δημότες είναι η πρόταση της ΛΑΣ. Με Δημοτικό Οργανισμό, με φθηνή υπηρεσία και πέρασμα των εργαζομένων στον Δήμο, αφού προηγουμένως και η σημερινή κυβέρνηση αλλάξει και το ισχύον θεσμικό πλαίσιο.

**ΠΡΟΕΔΡΟΣ**: Σας ευχαριστώ πάρα πολύ. Ο κ. Βασιλείου.

**ΒΑΣΙΛΕΙΟΥ**: Καλημέρα κι από εμένα κ. Πρόεδρε, κ. Δήμαρχε, κ. κ. Δημοτικοί Σύμβουλοι, αγαπητοί συνδημότες.

 Αισθάνομαι άσχημα που συνυπέγραψα κι εγώ να συγκληθεί αυτό το Δημοτικό Συμβούλιο, όταν διαπιστώνω ότι κάποιοι από εδώ πέρα μέσα προσπαθούν να περάσουν τις γραμμές των κομμάτων που εκπροσωπούν. Αυτό όποιος το αντιλαμβάνεται, το αντιλαμβάνεται. Όποιος δεν το αντιλαμβάνεται, ας μην το αντιλαμβάνεται. Είμαστε τώρα δυο ώρες, εδώ έχουμε μια κλειστή Επιχείρηση και δεν έχει ακουστεί, δεν έχει ειπωθεί καμία πρόταση απολύτως πως θα ξαναλειτουργήσει αυτή η Επιχείρηση και πως θα πληρωθούν αυτοί οι εργαζόμενοι. Έτσι; Καθαρά και ξάστερα. Και για να μην αδικώ κανέναν η μοναδική πρόταση, βέβαια δεν αποκλείει κανέναν να κάνει την πρότασή του στην δευτερολογία, η μοναδική πρόταση που έχει ακουστεί μέχρι τώρα και με βρίσκει απολύτως σύμφωνο είναι του κ. Δημησκή. Που όντως υπάρχουν ορισμένα ασυμβίβαστα αλλά και για το καλό του Διοικητικού Συμβουλίου πρέπει να υπάρχει μια αναγέννηση, μια αλλαγή εν πάση περιπτώσει με την οποία εκ των προτέρων συμφωνώ.

 Θέλω να πω ορισμένα πράγματα και επειδή θέλω να είμαι πάντα ρεαλιστής και είμαι ρεαλιστής, λέω ότι με το σημερινό νομοθετικό καθεστώς, αυτή η Επιχείρηση αργά ή γρήγορα θα σβήσει, είμαι ξεκάθαρος. Τώρα το ζήτημα μέχρι πότε μπορεί να παραταθεί ο θάνατός της, αυτό ξεκαθάρισε προηγούμενα, δεν κινδυνεύουν άμεσα να πάνε σε αναγκαστική Εκκαθάριση. Αυτό όμως δεν λέει για μένα τίποτα, πρέπει να βρεθεί ένας τρόπος. Εδώ ξεκινάω από αυτά που είπανε η κ. Βουλευτής και ο κ. Λαπαβίτσας, ο άλλος βουλευτής, ότι είναι πρόθυμοι να βοηθήσουνε. Να βοηθήσουνε ούτως ώστε αυτή η Ανώνυμη Εταιρεία, η οποία δεν υπήρχε περίπτωση να μην γίνει γιατί νόμος του κράτους ήτανε, απαντάω στον κ. Λακηνάνο έμμεσα τώρα, δεν πρέπει να λειτουργεί μόνο με υποχρεώσεις Α.Ε. αλλά πρέπει να έχει και δικαιώματα Α.Ε. Να υπάρχει ευλυγισία, ευκινησία στις προσλήψεις, στον δανεισμό απέξω κλπ. Σε αυτό έχω την εντύπωση ότι πρέπει να γίνει, έγινε αντιληπτό κ. Καρασαρλίδου και στον κ. Λαπαβίτσα έγινε αντιληπτό, ότι πρέπει να βοηθήσετε πάνω σε αυτό το θέμα. Άλλες ήταν οι εποχές τότε, όταν ψηφίστηκαν αυτοί οι σχετικοί νόμοι και άλλες οι εποχές είναι τώρα. Πρέπει να υπάρχει αλλαγή του νομικού καθεστώτος, έτσι ώστε αυτοί αν θέλουν να διατηρήσουμε και εγώ προσωπικά το θέλω, είμαι κατά της ιδιωτικοποίησης αυτής της Επιχείρησης, γιατί μου κάνει ιδιαίτερη χαρά όταν επισκέπτομαι την Επιχείρηση, αυτό το όμορφο μέρος και θέλω να συνεχίσω να το επισκέπτομαι όπως ακριβώς είναι και όχι όπως θα το πάρει ένας ιδιώτης και θα το εκμεταλλευθεί ένας ιδιώτης με απώτερο σκοπό μόνο το κέρδος.

 Λίγο να πάω παρακάτω. Έχουμε μια πραγματική κατάσταση τώρα. Είδα τυχαία τώρα, εδώ το είδα, γιατί μου λέγανε αλλά δεν μπορούσα, ... μπορούσα να φανταστώ τι ήτανε αλλά δεν το είχα δει. Έχουν καταθέσει αίτηση ασφαλιστικών μέτρων οι εργαζόμενοι και δικαίωμά τους, εγώ δεν λέω ότι οι εργαζόμενοι δεν έχουνε δίκιο, έχουν δίκιο και έχει επιδικαστεί προσωρινή διαταγή να καταβληθεί το 10% που πρόχειρα υπολόγισα ότι είναι 30, 40, 50 χιλιάδες. Ταμείο δεν υπάρχει. Άρα, έμμεσα απαντάω και στην πρόταση που έκανε η Συναδέλφισσα η κ. Μπαλτατζίδου να αντικατασταθεί ο Πρόεδρος. Να δεχτώ εγώ να αντικατασταθεί ο Πρόεδρος, ο σημερινός Δήμαρχος. Δεν θα βρεθεί κανένας άλλος, γιατί δεν θέλει κανένας να πάει κατηγορούμενος. Και είμαι απόλυτα βέβαιος ότι και όταν ορίστηκε το Διοικητικό Συμβούλιο, ο Δήμαρχος πήγε μόνος του, αυτοπροτάθηκε, επειδή δεν ήθελε να πάει κανένας άλλος. Τα λέω χύμα και σταράτα. Άρα λοιπόν εφόσον δεν υπάρχουν χρήματα, εφόσον ανά πάσα στιγμή ο Δήμαρχος κινδυνεύει, πραγματικά κινδυνεύει, γιατί άμα δεν καταβληθούν αυτά τα χρήματα, παραβίαση δικαστικής απόφασης και προσωρινή διαταγή, είναι, θεωρείται δικαστική απόφαση, θα πάρει τον δρόμο προς τα δικαστήρια. Πράγμα το οποίο το έχω συζητήσει εγώ με κάποιους συναδέλφους εκεί πέρα και το έχω προβλέψει ότι τελικά ο Δήμος της Νάουσας όπως πάει, για μία πενταετία, δεκαετία θα είναι μόνιμα στα δικαστήρια και λυπούμαι πολύ γι’ αυτό το πράγμα.

 Άρα λοιπόν σε αυτή την φάση και για να μην πω πάρα πολλά πρέπει να πρυτανεύσει η λογική. Πρέπει σήμερα εδώ μέσα και αυτός είναι ο σκοπός, αφού γίνουν κάποιες αλλαγές στο Διοικητικό Συμβούλιο, άμεσα το Διοικητικό Συμβούλιο να έρθει σε επαφή με τους εργαζόμενους, οι κύριοι εργαζόμενοι, δεν ξέρω ποιοι κάνουν επίσχεση, να δείξουν απόλυτα κατανόηση, αν και είμαι απαισιόδοξος, γιατί από την στιγμή που εμπλακούν δικηγόροι στη μέση και έχουν ιδιωτικά συμφωνητικά, οι δικηγόροι θέλουν λεφτά και το βλέπω απίθανο. Εν πάση περιπτώσει πρέπει να γίνει αυτή η προσπάθεια. Τούτες τις μέρες τουλάχιστον που είναι Πάσχα, έχουμε γιορτές, θα έχουμε την Κυριακή του Θωμά θα έρχεται κόσμος, να βγουν κάποια χρήματα να δοθούν έναντι στους εργαζόμενους και μια και τώρα, αυτό θα είναι, ούτε ειρωνικό είναι, ούτε μπηχτή είναι για τον κ. Δήμαρχο, μια και ισχυρίζεται κατά κόρον εδώ μέσα ότι είναι του προγραμματισμού, να προγραμματίσει σε συνεργασία με τα καινούργια μέλη του Διοικητικού Συμβουλίου, σε συνεργασία με τους εργαζόμενους, με απώτερο σκοπό σε πρώτη φάση να λειτουργήσει η Επιχείρηση και σε επόμενη φάση να έρθει ως θέμα μοναδικό πάλι Ημερήσιας Διάταξης, γιατί το πώς θα σωθεί αυτή η ΔΕΤ και το πώς θα λειτουργήσει στο μέλλον θέλει αμέτρητες ώρες να το συζητήσεις. Να γίνουν οι διαβουλεύσεις, εάν θέλετε να οριστεί μία επιτροπή διαπαραταξιακή και να έρθει με συγκεκριμένες προτάσεις.

 Άρα τελειώνω και λέω το εξής. Ναι μεν συμφωνία γιατί κάποιοι ιδιαίτεροι λόγοι τους οποίους ανέφερες κ. Πρόεδρε, με υποχρεώνουν να αποχωρήσω λέω ότι είμαι απόλυτα σύμφωνος στο να γίνουν κάποιες αλλαγές και για να προστατευθούν τα άτομα, να προστατευθεί ο Αντιδήμαρχος Πολιτισμού ο οποίος δεν είναι σύμφωνα με το άρθρο 27, 29 του καταστατικού, δεν επιτρέπεται να είναι μέλος του Διοικητικού Συμβουλίου της ΕΤΑ. Και γι’ αυτόν τον λόγο αλλά και για να πάρει μια διαφορετική πνοή το Διοικητικό Συμβούλιο. Να κάνω μια έκκληση στους εργαζόμενους οι οποίοι κάνουν επίσχεση, να ξαναγυρίσουν στις δουλειές τους, να δουλέψει το ξενοδοχείο, να δουλέψει η καφετέρια, να δουλέψει τι άλλο μπορεί να δουλέψει εκεί ...

**ΣΥΜΒΟΥΛΟΣ**: Το εστιατόριο.

**ΒΑΣΙΛΕΙΟΥ**: Το εστιατόριο. Ούτως ώστε να βγουν κάποια χρήματα, για να μπορούν να πάρουν κάποια έναντι και να αρχίσει μια καινούργια πορεία στα πλαίσια όμως της αμοιβαίας κατανόησης και όχι στο αποφασίζομεν και διατάσσομεν ότι θα κλείσει εκείνο, θα κλείσει το άλλο, θα μπει στρατηγικός επενδυτής. Με το υπάρχον νομικό καθεστώς, δεν μπορεί να μπει στρατηγικός επενδυτής. Ή θα πάμε σε Εκκαθάριση με απρόβλεπτες συνέπειες, γιατί αν πάμε σε Εκκαθάριση, ο Δήμος δεν θα χρεωθεί μόνο τα 600 χιλιάρικα που είναι αυτή την στιγμή οι υποχρεώσεις προς τρίτους, θα υποχρεωθεί να πληρώσει και τις αποζημιώσεις των εργαζομένων που θα είναι τεράστιες γιατί έχουν τόσα χρόνια υπηρεσίας. Άρα θα είναι παθητικό για τον Δήμο και βέβαια οι ίδιοι δεν προβλέπεται για να εξασφαλιστούν και να απορροφηθούν από τον Δήμο. Άρα η κατανόηση πρέπει να είναι και από την πλευρά τους αλλά κι απ’ την πλευρά μας.

 Δεν έχω να πω τίποτε άλλο. Δηλαδή καταλήγοντας κάνω πραγματικά έκκληση στο να ξεκινήσει η Επιχείρηση αυτή να δουλεύει την Δευτέρα. Και για να ξεκινήσει να δουλεύει την Δευτέρα πρέπει να υπάρχουν δυο πράγματα. Αφενός μεν να ανασυγκροτηθεί το Διοικητικό Συμβούλιο με την πρόταση που έκανε ο κ. Δημησκής, εγώ δεν ξέρω πρόσωπα. Ενδεχόμενα ο κ. Δημησκής έχει μιλήσει με τον κ. Μαρκοβίτη, έχω ακούσει για τον Μαρκοβίτη δεν τον γνωρίζω προσωπικά, ποιον άλλον πρότεινε δεν ξέρω, να παραμείνει ο Δήμαρχος στη θέση του γιατί είμαι απόλυτα βέβαιος κανένας άλλος δεν θα δεχθεί να είναι στην θέση του Προέδρου και σε συνεργασία με τους εργαζόμενους οι οποίοι είμαι απόλυτα βέβαιος ότι μετά από αυτά που είπα και από αυτά που αντιλαμβάνονται δηλαδή ότι είναι η πραγματικότητα, δεν υπάρχει άλλη διέξοδος. Γιατί, τί θα προτιμήσουν; Αυτοί θέλουν τα λεφτά τους. Όπως λέει το ποινικό δικαστήριο, εδώ τρώει ποινή ο κατηγορούμενος, λεφτά δεν παίρνετε από τα ποινικά δικαστήρια, αυτό το λέω για τους εργαζόμενους. Ναι μεν είναι μέσο πίεσης αυτό, αλλά λέω την τελευταία κουβέντα «ουκ αν λάβεις παρά του μη έχοντος». Θα περιμένουν την Εκκαθάριση, όποτε και να γίνει αυτή εδώ πέρα για να τα πληρώσει ο Δήμος πάλι με δικαστικές αποφάσεις. Και οι μόνοι κερδισμένοι θα είναι οι δικηγόροι και ο μόνος χαμένος θα είναι ο Δήμος της Νάουσας. Όχι μόνο ο παλιός Δήμος της Νάουσας, αλλά πολύ περισσότερο και ο «Καλλικρατικός» Δήμος της Νάουσας, γιατί όλα αυτά τα χρέη ΤΑΒ, ΚΕΠΑ κι αυτά δυστυχώς, δεν θέλω να ευλογήσω τα δικά μας τα γένια κάτω εκεί που είμαστε από την Ειρηνούπολη και τα Ανθέμια, τέτοιες περιπτώσεις δεν είχαμε και είναι κρίμα να χρεωνόμαστε τόσα παθητικά, σε βάρος του παλιού Δήμου. Γίναμε «Καλλικρατικός» Δήμος για να πάμε μπροστά, δεν γίναμε «Καλλικρατικός» Δήμος για να καλύπτουμε τις ζημιές και μάλιστα τις ζημιές που μπορούμε να τις αποφύγουμε. Ευχαριστώ πάρα πολύ.

**ΠΡΟΕΔΡΟΣ**: Εγώ ευχαριστώ πολύ κ. Βασιλείου. Ο κ. Γκαρνέτας έχει τον λόγο.

**ΓΚΑΡΝΕΤΑΣ**: Ναι, θα ήθελα κι εγώ τώρα, θα είμαι πιο σύντομος γιατί τα είπαν τα περισσότερα. Θα ήθελα να αναφερθώ για το 1.700 που είπε ο Δήμαρχος στην συνέντευξη τύπου και όλα αυτά, για τις υποχρεώσεις που είναι 716 και οι απαιτήσεις 617, θα είμαι πολύ σύντομος δεν θα κάνω αναλύσεις.

 Για τις απαιτήσεις θέλω να πω σαν Πρόεδρος που ήμουν στην ΔΕΤ, στείλαμε σε όλους επιστολές. Σχεδόν το 10% ανταποκρίθηκαν, οι υπόλοιποι δεν έκαναν τίποτα. Στη συνέχεια γύρω στον Απρίλη αναθέσαμε στον κ. Τζώρτζη, να κάνει αγωγές. Τον Μάιο όταν έγιναν εκλογές και χάσαμε τις εκλογές και όταν εγώ ήξερα ότι δεν θα είμαι ο επόμενος Πρόεδρος και όλα αυτά, σταμάτησα και όλα αυτά. Θα ήθελα να πω στον κ. Δήμαρχο, αν συνέχισε να συζητάει και αν πρέπει και πρέπει να κινηθούμε δικαστικά. Είναι πολλά τα χρήματα, το 50% να πάρουμε η Επιχείρηση θα ξελασπώσει.

 Μπαίνω σε ένα άλλο θέμα για την απόφαση που ακυρώθηκε για το Χριστουγεννιάτικο Πάρκο και ήθελα κ. Δήμαρχε και κ. Πρόεδρε της ΕΤΑ, μήπως και άλλες αποφάσεις θα ακυρωθούνε;

**ΠΡΟΕΔΡΟΣ**: Με την ΕΤΑ όμως κ. Γιάννη.

**ΓΚΑΡΝΕΤΑΣ**: Ορίστε;

**ΠΡΟΕΔΡΟΣ**: Στο θέμα, με την ΕΤΑ. Τί σχέση έχει τώρα αυτό;

**ΓΚΑΡΝΕΤΑΣ**: Για την ΕΤΑ, για τις αποφάσεις που πήραμε επάνω, το διοικητικό συμβούλιο ...

**ΠΡΟΕΔΡΟΣ**: Ολοκληρώστε την σκέψη σας.

**ΓΚΑΡΝΕΤΑΣ**: Για την ΕΤΑ μιλάω, δεν μιλάω για τίποτε άλλο.

 Μήπως, γιατί σύμφωνα με το άρθρο 27 που το ανέφερε ο κ. Βασιλείου είναι το ασυμβίβαστο με τον κ. Μάντσιο. Δεν έχω τίποτα, τον αγαπώ, τον εκτιμώ. Και μήπως ετοιμάζονται και κάποιες πληροφορίες υπάρχουν θα έχουμε πρόβλημα μεγάλο και σοβαρό. Τα είχα πει πριν αυτά στο Δημοτικό Συμβούλιο εδώ και ήρθε η μία απορριπτική.

 Εντάξει θα απαντήσετε άμα είναι. Και προχθές που είχαμε και Διοικητικό Συμβούλιο είχα πει και επαναλαμβάνω τώρα εδώ, να μην κλείσει σε καμιά περίπτωση η Επιχείρηση αυτή την εποχή, να γίνει μία άμεση συνάντηση με τους εργαζόμενους που είναι εδώ πέρα, που είναι σε επίσχεση, μπας και βρούμε μια λύση γιατί είναι η εποχή που έχει τους μεγαλύτερους τζίρους, πραγματικά. Από πού θα πάρουμε τα χρήματα; Την Τρίτη ο Δήμαρχος μας ενημέρωσε ότι το 1/10 είναι γύρω στις 27 χιλιάδες, αν θυμάμαι καλά Δήμαρχε και πρέπει να πληρωθεί. Το ταμείο έχει γύρω στις 9 χιλιάδες. Ό,τι βγάλουμε στο Σαββατοκύριακο θα τα δώσουμε. Ρωτάω. Τί θα κάνουμε με το ΙΚΑ; Κάναμε κάποιες ρυθμίσεις, υπογράψαμε κάποια χαρτιά. Τί θα κάνουμε με την Εφορία; Θα τα παρατήσουμε όλα; Εντάξει και οι εργαζόμενοι έχουν δίκιο, απόλυτο δίκιο έχουν.

 Εγώ πιστεύω ότι πρέπει άμεσα να ανοίξει το εστιατόριο και το ξενοδοχείο. Είναι εποχή και σας είχα πει προχθές μέχρι τον Αύγουστο και μετά θα επανέλθουμε τον Αύγουστο και θα δούμε τι πρέπει να κάνουμε. Εμείς αφήσαμε το προσωπικό και είναι εδώ και μπορούν να μιλήσουν μετά, 3,5-4 μήνες απλήρωτο, τώρα έφτασαν τους 10 μήνες, βέβαια έχουν δίκιο τα παιδιά, απόλυτο δίκιο έχουν. Πρέπει να βρούμε μια λύση.

 Κέτερινγκ από την Σκύδρα, αν είναι δυνατόν; Αν φωνάζατε από αυτούς που έχουν κάνει επίσχεση δυο άτομα, ο Διευθυντής ή ο Πρόεδρος βέβαια θα έφτιαχναν το .. τέτοιο. Ένα ΚΑΠΗ 170 ατόμων, από την Αθήνα. Όταν τους είπε ο Διευθυντής, μας ενημέρωσε, ότι δεν έχει εστιατόριο, δεν έχει φαγητό, ακύρωσαν. Γάμοι ακυρώθηκαν, βαφτίσια ακυρώθηκαν. Πραγματικά δηλαδή το κλείσαμε το μαγαζί. Απλά πρέπει να γίνει μια διαφήμιση και από Δευτέρα να ξεκινήσει. Έχουμε ευθύνη κι εμείς, ό,τι μπορέσαμε κάναμε όμως. Κάποτε εγώ επειδή έχω σπίτι επάνω περνούσα πριν 5-6 χρόνια, πριν το μνημόνιο και δεν μπορούσα να περάσω και πήγαινα μόνο με τα πόδια. Τώρα, Πρωτομαγιά, Χριστούγεννα, Πάσχα, περνάς άνετα με αυτοκίνητο. Τί σημαίνει αυτό; Ότι φταίει μόνο η Διοίκηση, φταίνε μόνο οι υπάλληλοι;

 Εγώ λέω άμεσα και θέλω να το κάνετε αυτό κ. Δήμαρχε, να καλεστούν οι υπάλληλοι που έχουν κάνει επίσχεση, να τους μιλήσουμε και να ξεκινήσουμε από την Δευτέρα. Να γίνει μια διαφήμιση, να λειτουργήσει και η καφετέρια και το εστιατόριο. Θα επανέλθω μετά με την δευτερολογία.

**ΠΡΟΕΔΡΟΣ**: Ευχαριστώ πολύ. Ο κ. Μάντσιος έχει τον λόγο.

**ΜΑΝΤΣΙΟΣ**: Ευχαριστώ κ. Πρόεδρε. Καλημέρα σε όλους, χρόνια πολλά στις Βαϊτσες, στους Βάϊους, καλημέρα σε όλους τους συμπολίτες μας.

 Θα ήθελα πρώτα επειδή είναι και πιο φρέσκο να πω λίγο κάτι και στον κ. Ρίζο αλλά και στον κ. Γκαρνέτα για το κέτερινγκ. Θα έπρεπε να γνωρίζετε ότι η δυνατότητα το να παρθεί κέτερινγκ για να βοηθήσει στο να σιτιστούν τα 190 άτομα που συμμετείχαν στους αγώνες ήταν μία απόφαση του Διοικητικού Συμβουλίου της Επιχείρησης η οποία βγήκε στην ΔΙΑΥΓΕΙΑ, είχε διαγωνιστική κατάσταση και φυσικά μπορούσε όποιος ήθελε και συμπολίτης μας να μπορούσε να βοηθήσει. Φαντάζεστε πάρα πολύ καλά και με αυτό που μου λέτε ότι αν ένας εκ των εργαζομένων ή κάποιοι εκ των εργαζομένων οι οποίοι βρίσκονταν ήδη σε επίσχεση, έρχονταν να βοηθήσουν εκεί δυο μέρες με κάποιες αμοιβές, μαύρες αμοιβές, φαντάζεστε τι θα γινότανε. Εγώ δεν θα ήθελα σε καμία περίπτωση να βάλω το κεφάλι μου στον ντορβά. Δηλαδή να πάρουμε επισχεμένους εργαζομένους, να έρθουν να βοηθήσουν και φυσικά να αμειφθούν μαύρα.

 Παρακάτω. Επί προσωπικού, θα ήθελα να αναφερθώ και να πω ότι εγώ είμαι παιδί της ΕΤΑ, της ΔΕΤ και της ΔΕΤΑΒ. Δούλεψα για 14 χρόνια στον Δήμο, με εκατοντάδες απλήρωτες ώρες, δεν έκανα καμία επίσχεση εργασίας. Αντιθέτως επειδή έβλεπα ότι μπορούσα να δουλεύω και 15 και 20 ώρες προσφέροντας, λέω για ποιον λόγο να προσφέρω σε αυτό τον Δήμο; που δυστυχώς δεν έχει την δυνατότητα να με πληρώσει, αποφάσισα να κάνω την δική μου Μονάδα. Παρ’ όλο που η Μονάδα μου ήταν έτοιμη τον Δεκέμβριο του 2000, έκανα οικειοθελή παραίτηση τότε και κάθισα και έβγαλα τις Αποκριές στο Χιονοδρομικό Κέντρο, εις βάρος της Μονάδος που έκανα, με τρέχοντα όλα όσα ήτανε στις τράπεζες και σύρθηκα και στα δικαστήρια και αθωώθηκα και καλό θα είναι να τα γνωρίζουν οι συμπολίτες μας, ποιος είναι ο Δημήτρης ο Μάντσιος και τι πρόσφερε. Να σας ενημερώσω πάλι, ότι από τότε που ανέλαβα την ιδιωτική Μονάδα είμαι αδιάλειπτα μέλος στην Ένωση Ξενοδόχων του Νομού Ημαθίας. Το συνδικαλιστικό όργανο των Ξενοδόχων, μέλος της Πανελλήνιας Ομοσπονδίας Ξενοδόχων Ελλάδος, οπότε και μέλος του ΣΕΤΕ, ενός από τους Κοινωνικούς Εταίρους, για όποιον καταλαβαίνει τι είναι Κοινωνικός Εταίρος καταλαβαίνει. Θα σας πω ότι τα τελευταία 12 χρόνια προεδρεύω στην ένωση Ξενοδόχων του Ν.Ημαθίας και τα τελευταία χρόνια αναγνωρίζοντας ότι όλες οι ξενοδοχειακές μονάδες του νομού μας, αντιμετωπίζουνε πρόβλημα, έθεσα το θέμα στο Διοικητικό Συμβούλιο της Ένωσης και καμία μα καμία Μονάδα του νομού μας, δεν πληρώνει συνδρομή στην Ένωση, το ένα ευρώ ανά κρεβάτι. Ναι, γιατί οι συνάδελφοί μου και η ΔΕΤΑ έχουνε πρόβλημα. Όχι όμως ότι η Ένωση δεν έχει ρευστότητα και γκας φλόου. Η Ένωση αυτή την στιγμή έχει 11 χιλιάδες ευρώ κεφάλαιο. Και αυτό γιατί; Διότι κατάφερα προσωπικά να διασφαλίσω μέσω του ΛΑΕΚ το 0,45, αδιάλειπτα σεμινάρια για όλους τους υπαλλήλους των ξενοδοχείων του νομού μας και να μπορούνε να παίρνουνε και χρήματα. 150 ευρώ; 150 ευρώ, όλοι οι υπάλληλοι των ξενοδοχείων του νομού, με τα χρήματα που έχουμε με την επιδότηση μέσω του ΛΑΕΚ, έχοντας στο ταμείο της Ένωσης και με αυτά καλύπτουμε όλες τις πάγιες υποχρεώσεις που έχουμε σαν Ένωση Ξενοδόχων. Η Ένωση Ξενοδόχων της Ημαθίας της οποίας εγώ προεδρεύω θέλει να έχει μέλη και θέλει να έχει πολλά μέλη. Η ΕΤΑ είναι ένα από τα μεγαλύτερα ξενοδοχεία στον νομό. Κανένα άλλο ξενοδοχείο στον νομό της Ημαθίας δεν έχει 150 κλίνες. Αυτό σημαίνει ταυτόχρονα ότι έχει την δυνατότητα να μπορέσει να απευθυνθεί σε Τουριστικούς Οργανισμούς και Πρακτορεία με ό,τι σημαίνει το τουριστικό μάρκετινγκ. Πάγια θέση μας, είναι η αύξηση των ξενοδοχείων και η αύξηση του δυναμικού των Μονάδων μας. Σε καμία περίπτωση δεν επιθυμούμε να αποδυναμωθεί η Ένωση από μέλη, ως εκ τούτου σε καμία περίπτωση δεν θέλουμε το κλείσιμο της ΔΕΤ, της ΕΤΑ. Θέλουμε κι εγώ προσωπικά θέλω να μείνει ως Δημοτικός Χαρακτήρας, αλλά αν όμως μιλήσουμε με πραγματικούς αριθμούς, θα παρακαλούσα να τα δούνε και ο κ. Γεδεών αλλά και ο κ. Μαρκοβίτης και ας μας πούνε με ποιον τρόπο, δεν υπάρχει μαγικό ραβδί, δεν υπάρχει τίποτα. Η συνέχιση της λειτουργίας θα μας κρατήσει ως έναν προορισμό και μιλάω για την δυνατότητα που θα έχει η Νάουσα να είναι ένας ταξιδιωτικός προορισμός. Ξέρετε πάρα πολύ καλά και όσοι δεν ξέρετε σας γνωρίζω, ότι για να χτιστεί ένας προορισμός χρειάζονται δεκάδες χρόνια, για να γκρεμιστεί χρειάζονται πάρα πολύ λίγοι μήνες.

 Η ΕΤΑ με την συνέχιση της λειτουργίας της θα δώσει την δυνατότητα η Νάουσα να παραμείνει ένας μοναδικός προορισμός προσέλκυσης επισκεπτών τουλάχιστον και τις τέσσερις εποχές του χρόνου. Θεωρώ ότι η προσπάθεια που πρέπει να γίνει είναι να διατηρηθεί η ΕΤΑ, να μείνει η ΕΤΑ, να λειτουργήσει η ΕΤΑ και κάνω κι εγώ έκκληση στους εργαζομένους όπως το έκανα και δεύτερη και τρίτη και τέταρτη φορά, να επιστρέψουν στις θέσεις τους για να μπορέσει να λειτουργήσει και να βγάλει τις υποχρεώσεις που έχει. Σίγουρα και καθώς γνωρίζουνε τα μέλη του Διοικητικού Συμβουλίου της ΕΤΑ, υπάρχουν αποφάσεις οι οποίες είναι αναρτημένες και στην ΔΙΑΥΓΕΙΑ και θα παρθούνε και άλλες που θα βοηθήσουνε την Επιχείρηση τουλάχιστον να βγάλει όλες τις υποχρεώσεις που έχει. Παίρνοντας έκτακτο προσωπικό, ανακοινώνοντας στον ΑΣΕΠ, μόνο ανακοινώνοντας, όχι κάνοντας διαγωνιστική κατάσταση για ΑΣΕΠ, ώστε να μπορέσει να λειτουργήσει και να βγάλει τις υποχρεώσεις που έχει έναντι των πολιτών.

 Με θλίβει το γεγονός ότι η Πόλη και οι συμπολίτες μου, όλοι μας, έχουμε απαξιώσει την ΕΤΑ. Και δεν θα μιλήσω θεωρητικά, σε καμία περίπτωση δεν είναι θεωρητικό. Κάποτε η ΕΤΑ σε όλη την διάρκεια της Αποκριάς, μαλώνανε ποιος Σύλλογος θα πάρει την καλύτερη μέρα, την Τσικνοπέμπτη, την Πέμπτη, την Παρασκευή, γιατί έχει και 400 καθίσματα, μπορεί να βάλει και περισσότερα, ο Σύλλογος να έχει και περισσότερα έσοδα, περισσότερες προσκλήσεις. Να σας πω το θλιβερό γεγονός φέτος; Κανένας μα κανένας Σύλλογος, καμία ομάδα ανθρώπων, κανένας ιδιώτης δεν προτίμησε την ΕΤΑ για να κάνει τον χορό του, παρά προτίμησε την άλλη πλευρά του δρόμου με τις ιδιωτικές επιχειρήσεις, για να κάνουν τους χορούς τους όλοι οι Σύλλογοι της Νάουσας για να μπορέσουνε να έχουνε την δυνατότητα να έχουν έσοδα. Αν αυτό δεν σημαίνει απαξίωση τότε τί;

 Και όσο για την παραίτησή μου αν εσείς βρήκατε κάποιον πιο ειδικό, εγώ, αν η ομάδα μου το αποφασίσει και ο Δήμαρχος, τότε θα είμαι πάλι στο πλευρό του. Ευχαριστώ.

**ΓΚΑΡΝΕΤΑΣ**: **{ ... }**

**ΜΑΝΤΣΙΟΣ**: Συγγνώμη κ. Γκαρνέτα, δεν τον είδατε τον νόμο, δεν τον ξέρατε; Δεν είναι νόμος κ. Γκαρνέτα. Και συγγνώμη δεν κάνω διάλογο αλλά θα ήθελα να ενημερώσω το Σώμα ότι όταν εγώ διορίστηκα στην ΕΤΑ το καταστατικό ήτανε σε λειτουργία, η Παράταξη του κ. Γκαρνέτα το γνώριζε γιατί αυτή το ψήφισε και μπορούσε τότε να το πει. Εάν δεν ήθελε να το πει τότε, τώρα θεωρώ ότι υπάρχει δόλος και καλά είναι να σωπάσει, εντάξει; Το ξέρανε, το ψηφίσανε το καταστατικό αυτό, εσείς το φέρατε. Αν δεν το γνωρίζετε δεν είναι δικό μου θέμα.

**ΣΥΜΒΟΥΛΟΣ**: **{ ... }**

**ΜΑΝΤΣΙΟΣ**: Δεν ανάβω καθόλου.

**ΠΡΟΕΔΡΟΣ**: Όχι διάλογο.

**ΜΑΝΤΣΙΟΣ**: Δεν κάνω. Ευχαριστώ πάρα πολύ κ. Πρόεδρε.

**ΠΡΟΕΔΡΟΣ**: Καλό είναι να μην διακόπτουμε τον συνομιλητή μας, επί της διαδικασίας. Και ούτε να χαρακτηρίζουμε τις συνομιλίες του. Πάντα επί της διαδικασίας μιλάω.

 Η κ. Τσαγκαλίδου έχει τον λόγο.

**ΤΣΑΓΚΑΛΙΔΟΥ**: Συγγνώμη που άργησα αλλά είχα εθελοντική αιμοδοσία προγραμματισμένη από καιρό.

 Ήθελα να ρωτήσω κ. Δήμαρχε και θέλουμε και απάντηση, μετά από ποιες ενέργειες που κάνατε για να σώσετε την Δημοτική Επιχείρηση καταλήξατε ότι πρέπει να ιδιωτικοποιηθεί; Με ποια λογική αποφασίζετε να την κλείσετε, που εσείς πάντα λέτε ότι με προγραμματισμό, στρατηγική, θέληση και όραμα όλα τα προβλήματα έχουν λύση; Και ακόμα θέλω να μας απαντήσετε γιατί για όλα αυτά τα σοβαρά θέματα δεν μας ενημερώνετε στο Δημοτικό Συμβούλιο και τα μαθαίνουμε από τα blogs και από τις εφημερίδες; Ποτέ δεν έχει ξαναγίνει αυτό.

 Εμείς θα θέλαμε, σαν Παράταξη να κάνουμε μία προσπάθεια ακόμη, να κρατήσουμε την Δημοτική Επιχείρηση, γιατί νομίζω ότι λόγω θέσης, ομορφιάς και τοπίου, μπορεί να ανθίσει πάλι και με την βοήθεια των εργαζομένων, που νομίζω ότι έχουν φιλότιμο και το έχουν αποδείξει χρόνια τώρα και την βοήθεια των βουλευτών που τους ευχαριστούμε που ήταν εδώ και ήταν πλήρως ενημερωμένοι και η κ. Καρασαρλίδου είπε αυτά που έπρεπε να πει, ήταν πολύ περιεκτική και ενημερωμένη. Και αυτή την στιγμή έπρεπε να μιλάμε και να προσπαθούμε να βρούμε λύση πώς να φέρουμε τον κόσμο εδώ για να ανθίσει η Επιχείρηση και όχι να την κλείσουμε.

 Νομίζω ότι με τον κ. Μάντσιο που ήμασταν στην Επιτροπή Τουριστικής Ανάπτυξης, είχαμε κάποιες προτάσεις πολύ σοβαρές που τελικά δεν αξιοποιήθηκαν, νομίζω πως είναι καιρός να αξιοποιηθούν. Νομίζω ότι πρέπει να δώσουμε μια ευκαιρία ακόμη στην ΕΤΑ. Ευχαριστώ.

**ΠΡΟΕΔΡΟΣ**: Εγώ σας ευχαριστώ. Ο κ. Δάγγας έχει τον λόγο.

**ΔΑΓΓΑΣ**: Καλησπέρα κι από εμένα και χρόνια πολλά σε όλους. Εγώ δεν θα κουράσω το Σώμα γιατί με κάλυψε εν μέρει ο κ. Βασιλείου ο οποίος αποχώρησε.

 Λοιπόν εγώ κλήθηκα εδώ σήμερα εδώ, τέτοια μέρα, όπως είπε και η κ. Μπαλτατζίδου, Κυριακή των Βαΐων κατόπιν αιτήματος της μειοψηφίας, για να συζητήσουμε ένα τόσο σοβαρό θέμα, ένα τόσο σοβαρό θέμα για το οποίο περίμενα κάποιες προτάσεις. Προσωπικά δεν άκουσα καμία πρόταση ολοκληρωμένη, για την εξυγίανση της Επιχείρησης και λυπάμαι που το λέω, παρά μόνο αντικατάσταση κάποιων μελών της Διοίκησης. Κατ’ αρχήν πρέπει να ξεκαθαρίσω κάτι. Ας αφήσουμε τις πολιτικές κουβέντες γιατί σήμερα δεν κάνουμε πολιτική εδώ, μιλάμε για ένα τόσο σοβαρό θέμα. Και την κριτική προς το πρόσωπο του Δημάρχου, γιατί κανένας Δήμαρχος, θεωρώ, ότι δεν θέλει να χρεωθεί το κλείσιμο της Επιχείρησης επί δικής του θητείας, φαντάζομαι θα συμφωνείτε όλοι.

 Λοιπόν, άποψή μου είναι ότι η ΕΤΑ θα πρέπει να παραμείνει ανοιχτή και οι εργαζόμενοι να μην χάσουν ή να μην χαθούν θέσεις εργασίας και φυσικά τα δεδουλευμένα να τα πάρουν όλοι, όσα δικαιούνται. Τα προβλήματα γνωρίζουμε ότι είναι πάρα πολλά, δεν είναι ανάγκη να τα αναλύσουμε, ούτε να κάνουμε αναφορά στα προβλήματα τα οποία υπήρχαν, θα υπάρχουν και στο μέλλον φαντάζομαι. Όπως είπε ο κ. Λαπαβίτσας στην αρχή της κουβέντας του, ότι χρειάζεται ρευστότητα, θα συμφωνήσω απόλυτα. Αυτή την στιγμή που μιλάμε η ρευστότητα είναι το μεγαλύτερο πρόβλημα στην Επιχείρηση. Εάν λοιπόν εξασφαλιστεί κατά κάποιον τρόπο η ρευστότητα θα έχει λυθεί ένα πολύ μεγάλο πρόβλημα. Το θέμα είναι, ακούστηκε κάτι για ρευστότητα εδώ σήμερα; Δεν άκουσα τίποτα. Υπάρχει τέτοια πρόταση; Ούτε αυτό.

 Είμαστε λοιπόν εδώ για να βρούμε την καλύτερη δυνατή λύση, πρόταση, η οποία θα είναι ρεαλιστική, υλοποιήσιμη, γιατί φαντάζομαι όλοι μας εδώ και οι συνδημότες θα συμφωνήσουν σε αυτό, ότι έχουμε χορτάσει από θεωρίες και λόγια τα οποία μόνο τα λέμε. Έμπρακτα μιλάμε, με πράξεις. Ουσιαστικά. Εγώ προσωπικά ως Αντιδήμαρχος θα συμφωνήσω με όποια πρόταση έρθει στο Δημοτικό Συμβούλιο, η οποία όμως να είναι, όπως ανέφερα παραπάνω ρεαλιστική και υλοποιήσιμη και δεν με ενδιαφέρει από όποια πολιτική Παράταξη κι αν έρχεται, πραγματικά. Θα συμφωνήσω και θα επικροτήσω την πρόταση.

 Κλείνοντας λοιπόν να ευχηθώ καλό Πάσχα σε όλους, δεν θα σας κουράσω παραπάνω και να έχετε μία καλή Μεγάλη Εβδομάδα. Ευχαριστώ πολύ.

**ΠΡΟΕΔΡΟΣ**: Εγώ σας ευχαριστώ. Ο εκπρόσωπος του Εργατικού Κέντρου.

**ΤΣΙΤΣΗΣ**: Με βοηθάει να είμαι εδώ δίπλα στον Λάκη, κάπως.

 Κατ’ αρχήν να πούμε ότι το Εργατικό Κέντρο σε μια συνεργασία με το Διοικητικό Συμβούλιο του Σωματείου, με απόφασή τους, επισκεφθήκαμε τον Πρόεδρο του Δημοτικού Συμβουλίου και καταθέσαμε έγγραφο να συζητηθεί αυτό το θέμα στο Δημοτικό Συμβούλιο, το θεωρούμε πολύ σοβαρό.

 Πρώτα απ’ όλα, θέλαμε με την προσπάθειά μας αυτή, να βρεθεί τρόπος και υπάρχει τρόπος κατ’ αρχήν να πληρωθούν οι εργαζόμενοι. Αναφερόμαστε σε εργαζόμενους οι οποίοι είναι 9,5 μήνες απλήρωτοι και είναι ζήτημα επιβίωσης. Άρα λοιπόν το πρώτο ζήτημα που θα πρέπει να λυθεί κατά την γνώμη μας και μπορεί είναι αυτό και από εκεί και πέρα να συζητήσουμε ό,τι θέλει το Δημοτικό Συμβούλιο κλπ, είναι στη δική του αρμοδιότητα. Πολλές φορές σε αυτή την αίθουσα έχει συζητηθεί αυτό, όπως και για τα Τρία-Πέντε Πηγάδια, εν πάση περιπτώσει δεν θα κουράσουμε. Διαχρονικά οι θέσεις του Εργατικού Κέντρου είναι, αυτές οι Επιχειρήσεις, αυτές οι Μονάδες θα μπορούσαν να είναι Δημοτικοί Οργανισμοί, έτσι ώστε να εξασφαλίζεται φθηνές, καλές υπηρεσίες στους Ναουσαίους, στον Δήμο μας και στους επισκέπτες και φυσικά να διασφαλίζονται οι θέσεις εργασίας. Αυτή η πρότασή μας κ. Πρόεδρε, κ. Δήμαρχε, κ. κ. Δημοτικοί Σύμβουλοι, παραμένει στόχος πάλης. Και παραμένει στόχος πάλης, γιατί οι πολιτικές όλων των κυβερνήσεων, όπως και της σημερινής και κυρίως το θεσμικό πλαίσιο από την Ευρωπαϊκή Ένωση, που θέλει Δήμους επιχειρηματίες και μετέτρεψε και την ΔΕΤ σε Ανώνυμη Εταιρεία είναι η αιτία, η ρίζα, η πηγή του προβλήματος. Αυτή κατά την γνώμη μας είναι η πηγή του προβλήματος και σ’ αυτό έχουν συμφωνήσει όλες οι Δημοτικές Αρχές. Θα μπορούσε να ήταν κι αλλιώς, θα μπορούσαν όπως οι προηγούμενες και η σημερινή να διαφωνήσουν σε αυτό το πλαίσιο, αν θέλετε σε αυτό το αντεργατικό νομικό οπλοστάσιο που πέρα απ’ όλα τ’ άλλα τσάκιζε και τα δικαιώματα των εργαζομένων.

 Δηλώνουμε λοιπόν χωρίς να κουράζουμε σήμερα, ότι θα υπερασπιστούμε την Δημοτική Επιχείρηση Τουρισμού, τέτοια είναι για μας, είναι περιουσία του λαού και φυσικά τα δικαιώματα των εργαζομένων γιατί είναι οι μόνοι που δεν φταίνε. Προτείνουμε στο Δημοτικό Συμβούλιο με απόφασή του, να αναλάβει όλες τις υποχρεώσεις απέναντι στους εργαζόμενους, τα δικαιώματά τους και την εργασία τους. Συμφωνούμε στο αίτημα του Σωματείου και των εργαζομένων να πληρωθούν άμεσα οι εργαζόμενοι και ο Δήμος να αναλάβει τις υποχρεώσεις, άρα συμφωνούμε και στις όποιες μορφές πάλης οι ίδιοι αποφασίσουν σε αυτή την κατεύθυνση. Με κάθε πρόσφορο τρόπο το Εργατικό Κέντρο Νάουσας θα επιδιώξει και θα πάρει πρωτοβουλίες να ενημερώσει, στο που θα βρεθούν τα λεφτά.

 Είναι πολύ απλό και με αυτό κλείνουμε. Θα πάμε αύριο μια αντιπροσωπεία των Φορέων στον Υπουργό Οικονομικών και θα του πούμε το εξής, ¨βρέθηκαν σε μία νύχτα εκατομμύρια ευρώ για να δοθούν στους γνωστούς επιχειρηματίες, βιομήχανους της περιοχής μας και ως αποτέλεσμα είχε να κλείσουν τα εργοστάσια να μείνουν οι εργαζόμενοι απλήρωτοι ή να τσακίσουν τα δικαιώματα των εργαζομένων. Θέλουμε λοιπόν να προστατεύσουμε εδώ όλοι οι Φορείς της Πόλης μας, αυτές τις Επιχειρήσεις τις Δημοτικές, με στόχο να υπερασπίσουμε τα λαϊκά συμφέροντα. Δεν μπορεί στην λογική του κέρδους να υπερασπίζονται τα συμφέροντα των εργαζομένων¨. Να είστε καλά, ευχαριστούμε πολύ.

**ΠΡΟΕΔΡΟΣ**: Εμείς. Η κ. Εκπρόσωπος των εργαζομένων της ΕΤΑ.

**ΚΟΚΚΙΝΟΥ**: Κατ’ αρχήν σας ευχαριστώ πολύ για τον λόγο που μου δίνεται.

**ΠΡΟΕΔΡΟΣ**: Δεν χρειάζεται να ευχαριστείτε, ούτως ή άλλως είχατε το δικαίωμα.

**ΚΟΚΚΙΝΟΥ**: Ευχαριστώ πολύ. Όλοι οι εργαζόμενοι μετά από απόφαση του Σώματος καλούμε το Δημοτικό Συμβούλιο με απόφασή του να αναλάβει όλες τις υποχρεώσεις απέναντί τους και τις οφειλές και το δικαίωμά τους στην εργασία. Ευχαριστώ πολύ.

**ΠΡΟΕΔΡΟΣ**: Λοιπόν. Κατ’ αρχάς να απευθύνω στο Σώμα την παράκληση να πάρουμε επέκταση μίας ώρας της συνεδρίασης. Φαντάζομαι εγκρίνεται.

 Αν το Σώμα επιθυμεί μία διακοπή ολιγόλεπτη; Δεν επιθυμείτε, πολύ ωραία.

 Τον λόγο έχει ο κ. Δήμαρχος.

**ΔΗΜΑΡΧΟΣ**: Λοιπόν ακούστηκαν πολλά και πολλές ανακρίβειες και αναλήθειες. Πού είδατε απόφαση σχετικά με ιδιωτικοποίηση και εξεύρεση στρατηγικού επενδυτή; Πρόταση, προς διαβούλευση ήτανε. Δυστυχώς καλό θα είναι οι εκπρόσωποι που ορίζονται από τις Παρατάξεις στα Διοικητικά Συμβούλια να μην αποχωρούν πριν ακούσουν τι έχουν να πουν τα υπόλοιπα μέλη του Διοικητικού Συμβουλίου.

 Είπατε επίσης το εξής. Ναι, είναι μία Επιχείρηση η οποία έχει διαφορετικό χαρακτήρα. Τί δουλειά έχει αυτή η Επιχείρηση να χρηματοδοτήσει μελέτη για υπόγειο πάρκινγκ; Τί δουλειά έχει αυτή η Επιχείρηση να χρηματοδοτήσει συναυλία της Χαρούλας Αλεξίου; Τί δουλειά έχει αυτή η Επιχείρηση να πληρώνει τις οφειλές της ΔΗΚΕΝΑ προς το ΙΚΑ; Τί δουλειά έχει αυτή η Επιχείρηση να βάζει στον «Κούκο» καινούργιο χλοοτάπητα; Τί δουλειά έχει αυτή η Επιχείρηση να περνάει κλιματιστικό στο Κλειστό Γυμναστήριο; Τί δουλειά έχει αυτή η Επιχείρηση να αναλάβει την πληρωμή δανείου της ΔΕΤΑΒ προς την Ιονική Τράπεζα; Τί δουλειά έχει αυτή η Επιχείρηση να πληρώνει τον Καλλιτεχνικό Διευθυντή της «Εστίας Μουσών» ο οποίος δεν πάτησε το πόδι του στην Νάουσα, με χρήματα τα οποία μάλιστα δεν έχουν κοπεί καν παραστατικά.

 Το προηγούμενο διάστημα λοιπόν, τα προηγούμενα χρόνια η Επιχείρηση λειτούργησε με ένα μοντέλο το οποίο ήταν θνησιγενές εν τη γενέσει του. Εάν η Επιχείρηση φρόντιζε στις καλές εποχές να δημιουργούσε αποθεματικό σήμερα δεν θα κάναμε αυτή την κουβέντα.

 Επίσης αναφερθήκατε στο εάν και πότε συνεδρίαζε το Δ.Σ.. Ανατρέξτε λίγο στα προηγούμενα χρόνια να δείτε μέσα σε ένα έτος πόσες συνεδριάσεις έχουνε κάνει τα Διοικητικά Συμβούλια. Τα προβλήματα της Επιχείρησης δεν ξεκίνησαν φέτος το φθινόπωρο, υπήρχαν εδώ και πάρα πολλά χρόνια. Το θέμα λοιπόν της Επιχείρησης έφτασε σε αυτό το σημείο, κατά την προσωπική μου άποψη μελετώντας τα στοιχεία, λόγω της κακής διαχείρισης που υπήρξε. Αυτή λοιπόν η κακή διαχείριση έφερε την εταιρεία σε ένα σημείο στο οποίο ποτέ επειδή δεν λειτούργησε με γνώμονα την ανάπτυξή της, ως Εταιρεία αλλά λειτουργούσε με άλλα κριτήρια, έφτασε λοιπόν στο σημείο, σήμερα να αντιμετωπίζει αυτό το πρόβλημα. Η πραγματικότητα λοιπόν είναι σήμερα αμείλικτη. Τα νούμερα δεν είναι για εντυπωσιασμούς και τα νούμερα απαιτούν απαντήσεις.

 Δυστυχώς αυτό το οποίο αντιμετωπίσαμε στα Διοικητικά Συμβούλια της ΕΤΑ το αντιμετωπίζουμε και σήμερα, απόλυτη απουσία προτάσεων. Το βασικό πρόβλημα και το βασικό ερώτημα που χρειάζεται απάντηση, είναι που θα βρεθούν λεφτά. Παρ’ όλα αυτά, εγώ δεν έχω κανένα απολύτως πρόβλημα, να συμφωνήσω με την πρόταση του κ. Δημησκή, να υπάρξουν νέα μέλη στο Διοικητικό Συμβούλιο της Εταιρείας, τα οποία να δουν κι αυτά αυτό που διαπιστώσαμε εμείς, ότι με τις παρούσες συνθήκες και με το ισχύον νομοθετικό πλαίσιο δεν υπάρχει αύριο. Κάνω λοιπόν αποδεκτή την πρόταση του κ. Δημησκή για την είσοδο νέων μελών στο Διοικητικό Συμβούλιο, με δύο επισημάνσεις. Η πρώτη είναι αυτή που λέει ότι θα πρέπει να ορίσουμε όλοι έναν χρονικό ορίζοντα. Διότι πραγματικά εγώ ποτέ δεν μίλησα κ. Δημησκή και δεν είπα ότι αυτή την στιγμή, σήμερα, η Επιχείρηση επιβαρύνει τον Δήμο, αλλά ξέρετε πολύ καλά, ότι θα επιβαρύνει τον Δήμο.

 Θα ήθελα λοιπόν να ζητήσω κάτι που αφορά εμένα προσωπικά. Θα ήθελα, επειδή είμαι πάρα πολύ προσεκτικός σε αυτά που λέω, δεν μίλησα ούτε για αποφάσεις, ούτε για χρέη που έχει αυτή την στιγμή ο Δήμος εξαιτίας της ΕΤΑ. Θέλω να είμαστε λίγο πιο προσεκτικοί στα όσα λέμε και αφορά το πρόσωπό μου.

 Και το δεύτερο είναι το αμείλικτο εκείνο ερώτημα που λέει, σύμφωνα με την δικαστική απόφαση, άμεση υποχρέωση της Εταιρείας να καταβάλλει ένα ποσό γύρω στις 48 χιλιάδες, συγγνώμη γύρω στις 26 χιλιάδες. Ταμειακά διαθέσιμα αυτή την στιγμή 9 χιλιάδες. Την Δευτέρα πιθανότατα κ. Διευθυντά να έχουμε άλλες 2-3 χιλιάδες; Ωραία. Αυτά λοιπόν σύμφωνα με την δικαστική απόφαση, θα πρέπει να καταβληθούν στους εργαζομένους. Τρίτη λοιπόν μεσημέρι η Επιχείρηση μένει με μηδέν ταμειακά υπόλοιπα. Δέχτηκα μία συμβουλή από τον δικηγόρο των εργαζομένων για το πώς πρέπει να διοικηθεί η Εταιρεία. Η συμβουλή λοιπόν αυτή που δέχτηκα ήταν η εξής, μάλιστα μου αναφέρθηκε και ένα παράδειγμα το οποίο αφορούσε κάποιον Δήμαρχο στην Αθήνα, δεν θυμάμαι το όνομά του αυτή την στιγμή. Τέλος πάντων. Πολύ συνοπτικά η θέση του κυρίου που εκπροσωπεί τους εργαζομένους ήταν ότι η Εταιρεία οφείλει να τακτοποιήσει κατά προτεραιότητα τους εργαζομένους και να αφήσει όλες τις υπόλοιπες υποχρεώσεις σε δεύτερη μοίρα. Στο ερώτημά μου προς αυτόν, εάν αντιλαμβάνεται ότι αυτή η πρόταση σημαίνει το άμεσο κλείσιμο της Επιχείρησης και απευθύνομαι σε εσάς γιατί είστε και οικονομολόγος και φαντάζομαι το καταλαβαίνετε αυτό που λέω. Η απάντησή του ήτανε ότι ¨ναι αυτό είναι το επόμενο βήμα αλλά προτεραιότητα έχουν οι εργαζόμενοι¨. Εγώ θέλω να απευθύνω ένα ερώτημα στους εργαζομένους αν εξουσιοδότησαν τον δικηγόρο που τους εκπροσωπεί να προτείνει το άμεσο κλείσιμο της Επιχείρησης. Το δεύτερο λοιπόν θέμα που θα αντιμετωπίσει η καινούργια Διοίκηση είναι να μας πει τι θα γίνει με το σαφέστατο πρόβλημα ρευστότητας και να μας πει πόση υπομονή και χρόνο χρειαζόμαστε προκειμένου να διαπιστώσουμε εάν υπάρχει αύριο με την παρούσα μορφή.

 Κανένα λοιπόν πρόβλημα στο να γίνει αυτή η αλλαγή. Από εκεί και πέρα όμως θα ήθελα να ξεκαθαρίσω και δυο άλλα πράγματα. Η πρόταση αυτή που φέραμε είναι μια πρόταση η οποία βεβαίως έχει δυσκολίες, σαφέστατα έχει δυσκολίες ειδικά όσον αφορά το σενάριο να τελεσφορήσει με την Επιχείρηση σε λειτουργία. Εδώ μιλάμε με απόλυτο και ωμό ρεαλισμό, αυτό χρειαζόμαστε. Τα φιλικά χτυπήματα στις πλάτες και οι φρούδες υποσχέσεις τελειώσανε εδώ και πολλά χρόνια. Μας πήρε βέβαια είναι η αλήθεια αρκετά χρόνια για να καταλάβουμε ότι μας κορόιδευαν αλλά το καταλάβαμε κάποια στιγμή, έστω και 12 χρόνια μετά.

 Είναι λοιπόν πολύ σημαντικό να τονίσω το εξής. Ότι η πρόταση που έχουμε κάνει, είναι μία πρόταση η οποία έχει μία προοπτική, είναι μια ξεκάθαρη πρόταση. Εμείς αυτό το οποίο λέμε, είναι ότι αυτή η πρόταση για να δουλέψει χρειάζεται συνδυασμό προϋποθέσεων, όπως συνδυασμό προϋποθέσεων θα χρειαζόταν το οτιδήποτε. Άρα λοιπόν στην προκειμένη περίπτωση, εγώ επαναλαμβάνω ότι θα πρέπει να έχουμε προτάσεις οι οποίες να απαντούν στο σύνολο των καυτών ερωτημάτων που προκύπτουν από την κατάσταση στην οποία έχει περιέλθει η ΕΤΑ. Θα μου επιτρέψετε απλώς να πω ότι οι εποχές έχουν αλλάξει. Όταν κάποτε ο πρωτοπόρος τότε Δήμαρχος ο κ. Βλάχος δημιουργούσε αυτή την Εταιρεία, ήμασταν σε άλλες εποχές. Σε εποχές που κατά πρώτον η Νάουσα δεν ήτανε τουριστικός προορισμός όπως είναι σήμερα, δεν υπήρχε τουριστική παιδεία, οι υποδομές της δεδομένου ότι ήταν καινούργιο ήταν σε πολύ καλή κατάσταση και ταυτόχρονα ήταν και μονοπώλιο.

 Άρα λοιπόν θέλω να πω ότι το παρόν Συμβούλιο, όχι το νέο Συμβούλιο που θα συγκροτηθεί, το παρόν Συμβούλιο έκανε ό,τι ήτανε αναγκαίο και θέλω να ευχαριστήσω όλα τα μέλη του Συμβουλίου τα οποία ανταποκρίθηκαν και ειδικά τα μέλη τα οποία προτάθηκαν από την πλειοψηφία, διότι συζητήσαμε, σκεφτήκαμε, κοπιάσαμε για να μπορέσουμε να βρούμε μία λύση. Θα κλείσω λέγοντας ότι το νέο Διοικητικό Συμβούλιο της Εταιρείας όπως θα συγκροτηθεί σε Σώμα θα έχει την ευθύνη του να δώσει μια ολοκληρωμένη και συγκροτημένη πρόταση για το αύριο της Επιχείρησης. Ασχέτως με το τι θα πράξει το Συμβούλιο εγώ θα ήθελα να καλέσω για μία ακόμη φορά τους εκπροσώπους μας στο Ελληνικό Κοινοβούλιο να κάνουν ό,τι είναι ανθρωπίνως δυνατόν από την πλευρά τους, προκειμένου να αλλάξει η νομοθεσία για τις υφιστάμενες Δημοτικές Επιχειρήσεις. Το πρόβλημα δεν εστιάζεται μόνο στους τρεις αρνητικούς ισολογισμούς, το πρόβλημα εστιάζεται στο ότι το θεσμικό πλαίσιο είναι απολύτως δυσλειτουργικό και δεν επιτρέπει στις Δημοτικές Επιχειρήσεις να μπορέσουν να ανταγωνιστούν επί ίσοις όροις όλες τις υπόλοιπες επιχειρήσεις.

**ΠΡΟΕΔΡΟΣ**: Σας ευχαριστώ. Ο κ. Καραμπατζός.

**ΚΑΡΑΜΠΑΤΖΟΣ**: Κύριε Πρόεδρε σύντομος θα είμαι. Ακούστηκαν, έγινε νομίζω σοβαρή συζήτηση ...

 Κύριε Πρόεδρε, λίγο να ακουγόμαστε.

 Και ευχαριστούμε και τους συμπολίτες που είναι και την κ. Βουλευτή που περιμένει υπομονετικά πραγματικά μέχρι το πέρας της συνεδρίασης.

 Δεν θα αφήσω ασχολίαστο, γιατί πραγματικά εδώ μιλάμε τώρα ότι πρέπει να φτάσουμε σε μια συναίνεση, να δούμε πραγματικά τι μας ενώνει. Δυστυχώς όμως αυτό το πράγμα κ. Πρόεδρε πρέπει να απορρέει από τον επικεφαλής, σήμερα Διοικητή αν θέλετε του Δήμου, των Δημοτικών πραγμάτων και της ΕΤΑ. Δυστυχώς δεν απορρέει αυτό το πράγμα, δεν το βλέπουμε σε καμία περίπτωση. Στην αρχή στην πρωτομιλία μπορώ να πω ότι ήτανε πιο συναινετικός και πιο διαλλακτικός. Δεν μπορείς να επισύρεις και να επιρρίπτεις συνεχώς ευθύνες. Σήμερα διοικείτε εσείς κ. Δήμαρχε, πάρτε το χαμπάρι διοικείτε εσείς. Το να αναφέρετε τον Βλαδίμηρο τον Συμεωνίδη που για το περσινό ή για το προπέρσινο «Ολοκαύτωμα» του δώσαμε 1.200 ευρώ γιατί δεν μπορούσαμε να καλύψουμε μια εκδήλωση που έγινε της Εστίας Μουσών, αν νομίζετε ότι αυτό το χιλιάρικο έφερε μέσα την Δημοτική Επιχείρηση είσαστε γελασμένος. Πείτε μας εσείς επί 7 μήνες τί κάνατε;

**ΛΟΓΔΑΝΙΔΗΣ**: Δώδεκα χρόνια τί κάνατε εσείς;

**ΠΡΟΕΔΡΟΣ**: Δεν επιτρέπεται.

**ΚΑΡΑΜΠΑΤΖΟΣ**: Ξανά λοιπόν, ξανά λοιπόν αναφέρω.

**ΠΡΟΕΔΡΟΣ**: Μισό λεπτό.

**ΚΑΡΑΜΠΑΤΖΟΣ**: Κάναμε λοιπόν ένα Κολυμβητήριο των 7 περίπου εκατομμυρίων, κάναμε τον δρόμο για το Άλσος του Αγίου Νικολάου, κάναμε ανακαινίσεις 800 χιλιάδων στην ΔΕΤ.

**ΛΟΓΔΑΝΙΔΗΣ**: **{ ... }**

**ΠΡΟΕΔΡΟΣ**: **{ ... }**

**ΚΑΡΑΜΠΑΤΖΟΣ**: 800 χιλιάδες Ίδια Έσοδα. Εσείς τί κάνατε 7 μήνες; 800 χιλιάδες από το ίδιο ... 7 μήνες, δικαιολογήστε, ότι φταίει ο προηγούμενος. Μάλλον αυτό θα κάνετε για τα επόμενα 5 χρόνια, ότι φταίει η προηγούμενη Αρχή.

 Και αφού το είπατε λοιπόν κ. Πρόεδρε, ακούστηκε ότι επί 12 χρόνια ουσιαστικά χαρακτηρίσαμε τον Ναουσαίικο λαό αφελή. Αυτό είπατε, ότι τώρα κατάλαβε ο Ναουσαίικος λαός, ο λαός του Δήμου μας τι λάθη έκανε μέχρι τώρα, 12 χρόνια. Είναι ντροπή λοιπόν. Λυπάμαι πάρα πολύ, είναι μεγίστη ντροπή. Αναλάβετε τις ευθύνες, εσείς διοικείτε, εσείς κρίνεστε, επιτέλους πάρτε το είδηση.

 Τί είπατε, ότι φέρατε πρόταση για διαβούλευση; Ποια πρόταση για διαβούλευση, όταν μαθαίνουμε από τις εφημερίδες ...

**ΛΟΓΔΑΝΙΔΗΣ**: **{ ... }**

**ΠΡΟΕΔΡΟΣ**: **{ ... }**

**ΚΑΡΑΜΠΑΤΖΟΣ**: Κύριε Πρόεδρε, που απευθύνομαι;

**ΛΟΓΔΑΝΙΔΗΣ**: **{ ... }**

**ΠΡΟΕΔΡΟΣ**: Σας παρακαλώ πολύ τώρα.

**ΚΑΡΑΜΠΑΤΖΟΣ**: Πέστε μου ποια είναι η πρόταση για διαβούλευση; Ήρθε το θέμα ...

**ΠΡΟΕΔΡΟΣ**: Κύριε Καραμπατζέ;

**ΚΑΡΑΜΠΑΤΖΟΣ**: Ήρθε το θέμα από την Δημοτική Αρχή εδώ, από τον Πρόεδρο; Θα τρελαθούμε δηλαδή. Ποια διαβούλευση; Εν κρυπτώ και παραβύστω κ. Πρόεδρε.

**ΠΡΟΕΔΡΟΣ**: Πάμε να βγάλουμε τώρα μια συναινετική ...

**ΚΑΡΑΜΠΑΤΖΟΣ**: Να βγάλουμε, εντάξει. Αλλά η συναίνεση από κει πρέπει να προέρχεται.

**ΠΡΟΕΔΡΟΣ**: Σε όλους είναι η συναίνεση. Πιστέψτε με προσπαθώ να κρατάω το ίσο πάντα. Λίγο να φτάσουμε στην συναίνεση που λέγαμε.

**ΚΑΡΑΜΠΑΤΖΟΣ**: Από εσάς δεν έχουμε απολύτως κανένα παράπονο κ. Πρόεδρε, στέκεστε στο ύψος σας.

**ΠΡΟΕΔΡΟΣ**: Σας ευχαριστώ.

**ΚΑΡΑΜΠΑΤΖΟΣ**: Λοιπόν, όσον αφορά την πρόταση του κ. Δημησκή γιατί πραγματικά πρέπει να συναινέσουμε και να βοηθήσουμε, εμείς είμαστε εδώ για να βοηθήσουμε. Ακόμη και τώρα λέω στον κ. Γκαρνέτα αν νομίζει και ο ίδιος, να το πει ο ίδιος να μην το πω εγώ, αν χρειαστεί και κάποια τέλος πάντων τροποποίηση θα το πει κι ο ίδιος. Συμφωνώ με την πρόταση του κ. Δημησκή. Είχαμε συνεννοηθεί όταν υποβάλλαμε την … αυτή, θα κάνει την πρόταση ολοκληρωμένη, έκανε την πρωτοβουλία ο κ. Δημησκής. Έπιασε και συζήτησε με δύο συμπολίτες μας για να βοηθήσουμε. Γιατί κ. Δήμαρχε πρέπει να καταλάβετε ότι στην θέση εκεί που είστε ήμουνα και εδώ που είμαι θα ‘ρθετε. Κι όμως εσείς μιλάτε συνεχώς για ευθύνες, για τέτοια. Δηλαδή αύριο-μεθαύριο θα ζείτε τα ίδια πράγματα και δεν είναι καθόλου καλό σας πληροφορώ. Και καταλαβαίνω την θέση σας γιατί δικηγόρος είμαι, ότι αυτή η απόφαση σας φέρνει σε δύσκολη θέση όπως κι εμάς μας έφεραν κάποιες άλλες παλαιότερες. Και θέλουμε να βοηθήσουμε εμείς, δεν το θέλετε εσείς προφανώς όμως. Συνεχώς όταν επικρίνετε και κατακρίνετε τον προηγούμενο, επιτέλους, επιτέλους πια. Ελάχιστη ανθρωπιά και ηθική εδώ μέσα. Περάσαμε, λιώσαμε, δώσαμε την ψυχή μας 12 χρόνια, με λάθη, μα παραλείψεις αλλά τώρα εσείς διοικείτε.

 Άρα λοιπόν η πρόταση του κ. Δημησκή μας βρίσκει σύμφωνους. Δεν έχουμε τίποτε ούτε και με τον κ. Μάντσιο, ούτε με κάποια άλλα ονόματα του κ. Κολτσάκη πιθανά, του κ. Γκαρνέτα, του κ. Χατζηιωαννίδη. Λοιπόν να φρεσκαριστεί το Δ.Σ. να δούμε και κάποιους νέους ανθρώπους, νέες ιδέες εν πάση περιπτώσει. Αύριο κιόλας να ανοίξει η ΕΤΑ, να λειτουργήσει η ΕΤΑ κ. Πρόεδρε και παρακαλώ να καταγραφούν, έχω πέντε α-β-γ-δ τηλεγραφικά έτσι. Πρώτα η πρόταση του Δημησκή να γίνει δεκτή. Αύριο να ανοίξει η ΔΕΤ και με παράκληση προς αυτούς να άρουν την επίσχεση γιατί αλλιώς δεν γίνεται έτσι; Τρίτον, εμπεριστατωμένος φάκελος όπως ζήτησε και η κ. Καρασαρλίδου και ο κ. Λαπαβίτσας με ευθύνη της Διοίκησης, να μαζευτούν τα οικονομικά στοιχεία αυτά που αναπτύχθηκαν σήμερα εδώ, το καταστατικό, οτιδήποτε άλλο λογιστικό στοιχείο, ισοζύγια και ισολογισμοί κλπ, για να δουλέψουν και να βοηθήσουν και οι ίδιοι οι βουλευτές στην τροποποίηση, στην αλλαγή του νομοθετικού πλαισίου, έτσι ώστε αύριο-μεθαύριο να έχουμε την δυνατότητα και να τους πάρουμε στον Δήμο ενδεχομένως. Δυο, τρεις, πέντε, δέκα να φύγουν από εκεί για να μειωθεί το 66% το μεγάλο εργασιακό κόστος έτσι; Να έρθουν στον Δήμο δυο, τρεις, πέντε, δέκα όπως είπαμε. Τέταρτον, αμέσως μετά το Πάσχα επίσκεψη του Δημάρχου και Προέδρου της ΔΕΤ ...

 Δεν ακούει όμως ο κ. Δήμαρχος.

 Επίσκεψη του Δημάρχου με τους βουλευτές στο Υπουργείο Εσωτερικών, το αρμόδιο καθ’ ύλην Υπουργείο μαζί με την παρουσία των βουλευτών και αφού θα έχουν μελετήσει και τον φάκελο δυο-τρεις αλλαγές που χρειάζεται να γίνουν εμπεριστατωμένα και θεσμικά. Και επίσης μία Επιτροπή αν θέλετε ή το νέο Δ.Σ. καλά είναι να απαρτίζεται και από κάποιον έτσι πιο εξειδικευμένο περί των θεμάτων αυτών, νομικό, γιατί το καταστατικό έχει συγκεκριμένες διατάξεις κ. Πρόεδρε, τις διαβάσατε, είστε συνάδελφος κι εσείς. Δεν μπορεί ούτε το 66% να πάει σήμερα σε ιδιώτη, δεν μπορούν να γίνουν αυτά. Αυτά είναι όπως χαρακτηρίστηκαν, πυροτεχνήματα. Το 51% το έχει ο Δήμος, είναι συγκεκριμένο άρθρο, δεν μπορεί να αλλάξει αυτό το πράγμα. Μέχρι 49% μπορεί να γίνει κάποια μεταβίβαση μετοχών και αυτό πάλι με συναινετική διαδικασία και εν ολομελεία της Γενικής Συνέλευσης αυτής.

 Αυτές είναι οι πέντε προτάσεις μας να προχωρήσουμε αύριο να ανοίξει η Επιχείρηση. Ευχαριστώ.

**ΠΡΟΕΔΡΟΣ**: Ο κ. Ρίζος.

**ΡΙΖΟΣ**: Εμείς, η πρότασή μας, υπήρχε πρόταση, άσχετα αν λέτε ότι δεν υπήρχε πρόταση, ότι να δεσμευθούμε εδώ με απόφαση ότι κρατάμε την Επιχείρηση με αυτόν τον χαρακτήρα. Η πρόταση του Δημάρχου, συνδυαζόμενη βέβαια και με την αλλαγή στο Διοικητικό Συμβούλιο, η πρόταση του Δημάρχου είναι άλλο, ανεύρεση στρατηγικού επενδυτή. Δίνει άλλη προοπτική, δεν μπορούν να συνδυαστούν αυτές οι δύο. Εμείς προτείνουμε την διεύρυνση με ανθρώπους και πολίτες της Πόλης μας που θέλουν να βοηθήσουν αλλά στην προοπτική να μείνει με αυτόν τον χαρακτήρα. Να μπορέσουν να ικανοποιηθούν και οι εργαζόμενοι, να συμμετέχουν και οι εργαζόμενοι, ο Πρόεδρος των εργαζομένων στο Διοικητικό Συμβούλιο αν μπορεί να συμμετέχει και αυτό πρέπει να γίνει αποδεκτό. Δεν μπορούμε δηλαδή ...

 Συμμετέχει εντάξει, συγγνώμη. Αλλά δεν μπορούμε να ... Εδώ πρέπει να δεσμευτούμε. Άλλο το ένα ... Δεν θα καλέσουμε συμπολίτες μας, οι οποίοι θα οδηγήσουν την Επιχείρηση σε ιδιωτικοποίηση. Δεν νομίζω ότι είναι τόσο ... Δηλαδή ο Δήμαρχος είναι απόλυτος, ότι δεν υπάρχει αύριο, άρα πάμε σε αυτή. Πρέπει να κάνουμε μια προσπάθεια να κρατήσουμε αυτή την Επιχείρηση.

**ΠΡΟΕΔΡΟΣ**: Ο κ. Καρτσιούνης.

**ΚΑΡΤΣΙΟΥΝΗΣ**: Για εμάς, για την «Λαϊκή Συσπείρωση» σε αυτή την αίθουσα ακούστηκαν δυο προτάσεις. Η μία η πρόταση παρουσιάζει να το πω έτσι δύο διακλαδώσεις, η μία είναι φανερή και λέει ότι πρέπει να πάμε κατευθείαν στην ιδιωτικοποίηση και η άλλη είναι κρυμμένη με διάφορα στολίδια, με διάφορες προφάσεις. Δήθεν διαχείριση καλύτερη, δήθεν καλύτερος έλεγχος της δουλειάς, να μπορέσουμε να κρατήσουμε την Επιχείρηση η οποία βέβαια δεν υπάρχει τέτοια περίπτωση. Το ξέρουμε όλοι εδώ μέσα ότι δεν είναι θέμα διαχείρισης αλλά είναι θέμα γενικότερης πολιτικής. Άρα και η πρότασή μας, η δεύτερη δηλαδή πρόταση είναι και μια πρόταση πολιτική η οποία ... Γυρνάω και λίγο παραπίσω. Και η δεύτερη πρόταση που ακούστηκε από τις άλλες δύο Παρατάξεις της αντιπολίτευσης, είναι πρόταση διαχείρισης με τελικό σκοπό την ιδιωτικοποίηση.

 Η δικιά μας η πρόταση, η πρόταση της «Λαϊκής Συσπείρωσης» είναι πρόταση η οποία ζητάμε να υπαχθεί η Δημοτική Επιχείρηση, η ΔΕΤ, στον Δήμο σαν Δημοτική Υπηρεσία με τους εργαζόμενους να μπούνε στον Δήμο και να προσληφθούν σαν δημοτικοί υπάλληλοι. Και βέβαια με πλήρη και μόνιμη εργασία και με ικανοποιητικές αποδοχές.

 Επειδή πήρε τον λόγο και ο Πρόεδρος του Εργατικού Κέντρου και η Πρόεδρος των Εργαζομένων της ΔΕΤ, εμείς στηρίζουμε την πρόταση του Εργατικού Κέντρου Νάουσας, έτσι ώστε να αναλάβει ο Δήμος την ευθύνη της πληρωμής των εργαζομένων και την πρόταση της Προέδρου των Εργαζομένων και βέβαια και την πρόταση του συντρόφου μου του Λακηνάνου, για μια προσωρινή λύση έστω και σε αυτή την μορφή να μην κλείσει, όμως με τελική λύση αυτή την πολιτική πρόταση που είπαμε να υπαχθεί στον Δήμο η Επιχείρηση και οι εργαζόμενοι.

**ΠΡΟΕΔΡΟΣ**: Κατ’ αρχάς από την δευτερομιλία γιατί μάλλον φτάσαμε στο επίπεδο κατάθεσης προτάσεων, εσείς δεν έχετε καταθέσει ακόμα πρόταση. Απλώς είπατε για την άποψη του κ. Δημησκή. Αν κάποιος από τους δευτερομιλητές δεν θέλει να μιλήσει γιατί είναι ήδη προδιαγεγραμμένοι ποιοί ομιλούνε να το κάνει τώρα.

 Ο κ. Δημησκής έχει τον λόγο.

**ΔΗΜΗΣΚΗΣ**: Κατ’ αρχήν να πω ότι μετά από 15 μέρες που τράβηξα μεγάλο ζόρι χαίρομαι, έτσι, να είμαστε καθαροί, με την έννοια ότι επιδιώκεται να βρεθεί μια λύση η οποία θα σώσει και την Επιχείρηση και τους εργαζόμενους, θέλω να είμαι ακριβής τώρα. Το ζόρι που τραβούσα αυτό το διάστημα ήταν να διατηρηθεί η λειτουργία. Κάθε μέρα που περνάει από εδώ και πέρα προσθέτει ζημιές στην Επιχείρηση, απαξιώνει την Επιχείρηση. Γνωρίζω ότι υπάρχουν διάφοροι οι οποίοι αυτό το φιλέτο γουργουρίζει η κοιλιά τους για να το πάρουν και με αυτή την αγωνία, γι’ αυτό και χάρηκα σήμερα τώρα που μπορούμε κατά την δικιά μου την γνώμη, να πάμε σε μια συνθετική πρόταση που κατά την δικιά μου την αντίληψη διασφαλίζει την λειτουργία της Επιχείρησης για ένα χρονικό διάστημα, όσο μπορούμε. Απλώς η δικιά μου θέση είναι, εγώ δεν έχω καμιά δυσκολία να πω ότι όντως πρέπει, δηλαδή που έτσι κι αλλιώς θα προκύψει αντικειμενικά, κρατάμε την Επιχείρηση με την μορφή που έχει τώρα, ευελπιστώ ότι το 2016, 2017 με όλες αυτές τις αλλαγές που θα κάνουμε, το 2015 προχωράμε σε ρυθμίσεις έτσι που να μειώσουμε, να ελαχιστοποιήσουμε τις ζημιές μας, το 2016 κεφαλαιοποιούμε αυτές τις αλλαγές. Μπορεί να ξανανοίξει, έτσι κι αλλιώς ανοιχτό είναι αυτό το θέμα, μπορεί να ξανανοίξει η συζήτηση το 2017 λέω εγώ. Εγώ ευελπιστώ ότι το περιβάλλον στο πλαίσιο της Εθνικής Οικονομίας θα είναι καλύτερο, εάν δεν είναι, τα πράγματα μπορεί να οδηγηθούν σε μοιραία κατάσταση.

 Να πω κάτι για τον κ. Μάντσιο, τον τιμώ ιδιαίτερα και το ξέρει. Η πρόταση που έκανα δεν έχει να κάνει ακριβώς και μόνο με το πρόσωπό του, η πρόταση που έκανα έχει να κάνει ακριβώς επειδή αντιλαμβάνομαι ότι από εδώ και πέρα η Επιχείρηση πηγαίνοντας στα βράχια, γιατί εκεί πάει, αρχίζει ο καθένας να φυλάει ... Έτσι; Γιατί υπάρχει αντικαταστατικό ζήτημα. Οπότε λέω μια πρόταση η οποία, ιδιαίτερα μάλιστα να σου πω και κάτι Δημητρό για να το ξεκαθαρίσουμε. Νομίζω ότι πρέπει να είσαι από τους ανθρώπους που με άλλο θεσμικό ρόλο πρέπει να βοηθήσεις το Διοικητικό Συμβούλιο για να μπορεί να είναι πιο παραγωγικό το έργο του.

 Να πούμε όμως κάτι τώρα για να είμαστε καθαροί. Δηλαδή δεν χρειάζεται κ. Δήμαρχε θέμα χρονικού ορίζοντα, έτσι κι αλλιώς θα προκύψουν τα θέματα. Δεν υπάρχει θέμα χρονικού ορίζοντα, έτσι κι αλλιώς τα πράγματα προχωρούν απ’ τη ζωή. Εάν δεν βελτιωθούν τα πράγματα το 2016, 2017 θέλω δεν θέλω εγώ, το θέμα θα επανέλθει, θέλετε δεν θέλετε εσείς το θέμα θα επανέλθει. Να πω κάτι όμως γιατί μένει λίγο θολό. Πρέπει να ξεκαθαρίσουμε γιατί νομίζω ότι το έχουν θολό και οι εργαζόμενοι από την συνέντευξή σας, πρέπει να ξεκαθαρίσουμε κάτι. Με Λύση και Εκκαθάριση της Εταιρείας, δεν είναι διασφαλισμένες ούτε οι αποζημιώσεις των εργαζομένων, ούτε ο μισθός τους. Προφανώς υπάρχει έντονο πρόβλημα ρευστότητας. Στην λογική τη δική μου ...

**ΣΥΜΒΟΥΛΟΣ**: Το Δημοτικό Συμβούλιο πρέπει να τους διασφαλίσει.

**ΔΗΜΗΣΚΗΣ**: Έτσι.

**ΠΡΟΕΔΡΟΣ**: Δεν έχετε τον λόγο.

**ΣΥΜΒΟΥΛΟΣ**: **{ ... }**

**ΠΡΟΕΔΡΟΣ**: Δεν έχετε τον λόγο.

**ΔΗΜΗΣΚΗΣ**: Έτσι. Επειδή καταλαβαίνουμε τι συμβαίνει, επειδή καταλαβαίνουμε όλοι την αγωνία των ανθρώπων αυτών λέω το εξής. Από τις απαιτήσεις που έχει η ΔΕΤ μαζί με όλα αυτά που είπατε στην αρχή, που είναι το ηθικό βάρος που έχουμε ως Δημοτικό Συμβούλιο να ενισχύσουμε την ΔΕΤ ο Δήμος της Νάουσας έχει 160 χιλιάδες υποχρεώσεις προς την ΔΕΤ, έχει κάποιες διαφορές. Λέω λοιπόν, εάν υπάρχει καλή διάθεση και εκτίμηση ότι αυτό το ... Να το πω με μια παρένθεση; Τα λεφτά στους εργαζόμενους, δεν μιλάω για τα δεδουλευμένα και όλα αυτά, μόνο η Επιχείρηση και οι πελάτες μπορούν να δώσουν, δεν υπάρχει κανένας άλλος μαγικός τρόπος, καθαρές δουλειές. Και δυστυχώς για να πω κάτι στον φίλο μου τον Λάκη και τον Σάκη, στον καπιταλισμό το κύριο βάρος δυστυχώς παιδιά, οι εργαζόμενοι κατά ένα μέρος πρέπει να το επωμιστούν, δεν γίνεται διαφορετικά. Να μιλάμε ρεαλιστικά δηλαδή έτσι; Τώρα από κει και πέρα ο κάθε εργαζόμενος προφανώς έχει δικαίωμα να εκτιμήσει τα δεδομένα.

 Εγώ απλώς αυτό που λέω είναι ότι, να υπάρξει ένα καινούργιο πνεύμα, να δούμε αν μπορούμε από τον Δήμο με βάση τις απαιτήσεις που έχουμε, τι μπορούμε να δώσουμε την Δευτέρα συζητώντας το νέο Διοικητικό Συμβούλιο με όλους τους εργαζόμενους. Να βρούμε δηλαδή εκείνον τον τρόπο, υλοποιώντας αν θέλετε και την πρόταση του Προέδρου του Εργατικού Κέντρου, να πάτε με τους βουλευτές να δείτε τι μπορεί να πάρετε από την κεντρική εξουσία ή ό,τι άλλο νομίζει κανείς ότι μπορεί να γίνει. Αλλά άμεσα και βραχυπρόθεσμα το νέο Διοικητικό Συμβούλιο μπορεί και ο Δήμος να δώσει ένα μέρος των υποχρεώσεών του προς το καινούργιο Διοικητικό Συμβούλιο, προς την ΔΕΤ, έτσι ώστε και υπογράφοντας λέω εγώ αν θέλετε την Δευτέρα χαρτιά εξασφαλίζοντας τους εργαζόμενους. Παράδειγμα, το 10-20% των εισπράξεων να το συζητήσουμε, να πηγαίνει έναντι των δεδουλευμένων, μοντέλα υπάρχουν, το θέμα είναι τι διάθεση έχουμε. Αν έχουμε διάθεση να κρατήσουμε την Επιχείρηση όρθια και δυστυχώς σε αυτή την ιστορία, δυστυχώς λέω πάλι ένα βάρος πέφτει και στους εργαζόμενους, γι’ αυτό και νωρίτερα είχα μιλήσει και ήθελα να αναβαθμιστεί και ο ρόλος των εργαζομένων στο Διοικητικό Συμβούλιο με ακόμα έναν, αυτό είχα πει και στην κ. Πρόεδρο. Νομίζω ότι μπορούμε και την εργασία τους να την διασφαλίσουμε και μέρος των δεδουλευμένων να βρούμε να πάρουμε και να εξορθολογήσουμε την λειτουργία. Με τα υπάρχοντα δεδομένα, να πω έναν δείκτη για να τελειώσω. Η σχέση κόστους-αναλωθέντων είναι στο 35%, στο 20% αν την πάμε εγώ έτσι όπως έκανα πρόχειρους υπολογισμούς ένα 70άρι μπορούμε να το εξοικονομήσουμε, συν όλα τ’ άλλα, αλλά θέλει παραγωγή έργου τώρα πια. Και βέβαια, δεν ξέρω τώρα πως θα ακουστεί αυτό, πως το αντιλαμβάνεται ο καθένας, οι εργαζόμενοι θα πρέπει, δυστυχώς δεν γίνεται αλλιώς, θα πρέπει να βοηθήσουν σε αυτό το πράγμα αλλιώς δεν ... Και βέβαια εγώ τώρα νιώθω χαλαρά να πω την αλήθεια, ό,τι μπορούσα με βάση την συνείδησή μου να κάνω το έκανα. Νομίζω ότι μπορεί να υπάρξει λύση.

**ΠΡΟΕΔΡΟΣ**: Ευχαριστώ. Η κ. Μπαλτατζίδου.

**ΜΠΑΛΤΑΤΖΙΔΟΥ**: Πρόεδρε δεν θέλω να πω τίποτα παραπάνω από αυτά που είπα. Απλά και μόνο θέλω να κρατήσει τον χαρακτήρα του στο θεσμικό πλαίσιο της ΕΤΑ αυτή την στιγμή έτσι όπως είναι να κρατηθεί ανοιχτή η Επιχείρηση. Επιθυμώ την συνέργια και την συνεργασία των εργαζομένων και συμφωνώ με την πρόταση που κάναμε σαν Παράταξη.

**ΠΡΟΕΔΡΟΣ**: Ο κ. Λακηνάνος.

**ΛΑΚΗΝΑΝΟΣ**: Εγώ λίγο έχω μπερδευτεί με την διαδικασία και τις προτάσεις. Την μόνη ξεκάθαρη πρόταση που άκουσα μέχρι τώρα από την μια πλευρά είναι από τον κ. Καρτσιούνη ...

**ΣΥΜΒΟΥΛΟΣ**: **{ ... }**

**ΛΑΚΗΝΑΝΟΣ**: Μισό λεπτό λίγο, να δούμε πως θα τις συνθέσουμε που αφορά ότι πρέπει να πάρουμε μία απόφαση αναφορά με την ανάληψη των οικονομικών υποχρεώσεων από τον Δήμο προς τους εργαζόμενους σήμερα γι’ αυτά τα χρωστούμενα, μία απόφαση πρέπει να είναι αυτή. Μια δεύτερη απόφαση απ’ ό,τι κατάλαβα είναι η αντικατάσταση μελών, που εν πάση περιπτώσει εφόσον κρίνεται απαραίτητο και συναινείτε όλοι, γιατί εγώ ψήφισα το προηγούμενο Συμβούλιο δεν έχουμε λόγο να μην το ψηφίσουμε, εφόσον συναινέσετε όλοι όμως εδώ μέσα, γιατί εμείς δεν βάλαμε τέτοιο θέμα. Και το τρίτο θέμα αφορά το πώς θα πορευθεί η Επιχείρηση σήμερα. Εμείς κάναμε μια συγκεκριμένη πρόταση για Δημοτικό Οργανισμό. Φαντάζομαι ότι εδώ πέρα διαφωνούν, ξέρουμε τις απόψεις σας. Είπαμε όμως και προσθέσαμε κάτι άλλο, εάν πάμε σε κάποια πρόταση που μπορεί να διασφαλίσει την σημερινή μορφή και το σχήμα της Επιχείρησης και να δώσει μια προοπτική, ενδεχομένως να το συζητήσουμε και εφόσον συναινέσετε όλοι.

 Λοιπόν, στα δύο είμαστε ξεκάθαροι. Στο τρίτο περιμένω τις προτάσεις εδώ πέρα να συγκεκριμενοποιηθούν για να αποφασίσουμε κι εμείς.

**ΠΡΟΕΔΡΟΣ**: Καλώς.

**ΛΑΚΗΝΑΝΟΣ**: ... με την πρότασή μας, Δημοτικός Οργανισμός.

**ΠΡΟΕΔΡΟΣ**: Καλώς. Ο κ. Γκαρνέτας.

**ΓΚΑΡΝΕΤΑΣ**: Εγώ για να διευκολύνω και τον Δήμαρχο και τον Πρόεδρο της ΕΤΑ και όλα αυτά και επειδή τόσα χρόνια έκανα εκεί, δηλώνω επίσημα την παραίτησή μου από πάνω, για να μπει κάποιος ειδικός καλύτερος και να δουλέψει καλύτερα. Πρώτον, δηλώνω την παραίτησή μου επίσημα. Βέβαια αυτά που είπε ο Δήμαρχος ο πρώην θα ψηφίσω κι εγώ, την πρότασή μου με την πρότασή του. Και ήθελα λίγο για τον φίλο μου τον Δημήτρη και μην παρεξηγήσεις Δημήτρη δεν είναι προσωπικό το θέμα. Εσύ ήσουνα υπάλληλος της ΕΤΑ και ΔΕΤΑΒ έτσι; Έπαιρνες μισθό, εγώ δεν πήρα ποτέ. Έμαθες την δουλειά από εκεί, έκανες την δική σου, εύχομαι να έχεις καλές δουλειές αλλά δεν μπορεί να είσαι όμως εκεί μέλος και θα έχουμε ιστορία, θα το δείτε μετά. Αυτά.

**ΠΡΟΕΔΡΟΣ**: Κύριε Μάντσιο.

**ΜΑΝΤΣΙΟΣ**: Για να το έχουμε πρέπει να προκληθεί. Από την στιγμή που δεν το είχαμε μέχρι τώρα, καλό θα είναι να μην το έχουμε.

 Αγαπητέ κ. Δημησκή, η σχέση κόστους-αναλωθέντων με 30 άτομα και με 45,00€ το δωμάτιο και 38,00€ το μονόκλινο ...

**ΔΗΜΗΣΚΗΣ**: **{ ... }**

**ΜΑΝΤΣΙΟΣ**: Όχι, να ολοκληρώσω. Και με κόστος, να σας πω λίγο τι πληρώθηκε στο κέτερινγκ, 3,90€ και αν θα ήτανε σε εμάς θα ήταν πάνω από 5,50€, δεν μπορεί να ξεπεράσει τις 2-2,5 μονάδες. Σας το λέω εγγυημένα και το υπογράφω.

 Το πρόβλημα είναι άμεσο, το πρόβλημα είναι σήμερα, δεν είναι αύριο. Αν οι εργαζόμενοι σήμερα, τώρα, δεν υπαναχωρήσουνε στις θέσεις τους ό,τι και να λέμε, ό,τι και να κάνουμε, είναι πρακτικά αδύνατον να γίνει. Μόνο με παράνομες ενέργειες τις οποίες κανένας δεν θέλει να κάνει.

 Η πρόταση και η δική μου που καταθέτω είναι, άμεση υπαναχώρηση των εργαζομένων τώρα. Τώρα εδώ σε αυτή την αίθουσα, των αξιώσεών τους, τουλάχιστον της επίσχεσης. Ο Δήμαρχος και Πρόεδρος ανέφερε όλα τα δικαιώματα που υπάρχουνε. Μέχρι και σήμερα, μέχρι και αύριο, εφόσον δουλεύουνε είναι κεκτημένα δικαιώματα. Κανένας δεν πρόκειται να χάσει ούτε ένα ευρώ του μισθού που έχει καταβάλλει. Αλλά άμεση υπαναχώρηση των επισχέσεων τώρα. Και μην ξεχνάτε ότι έχουμε και ένα «Ολοκαύτωμα», δεν θα το κάνουμε δεξίωση σε καμία άλλη επιχείρηση, στην ΔΕΤ θα γίνει. Ευχαριστώ.

**ΠΡΟΕΔΡΟΣ**: Λοιπόν, ο κ. Δάγγας βλέπω είναι εκτός.

**ΣΥΜΒΟΥΛΟΣ**: Να κάνουμε ένα διάλειμμα Πρόεδρε;

**ΠΡΟΕΔΡΟΣ**: Τί διάλειμμα τώρα, το είπαμε για πριν. Εντάξει.

 Λοιπόν Δήμαρχε.

**ΔΗΜΑΡΧΟΣ**: Νομίζω κ. Δημησκή, αυτό που κρατάτε στο χέρι (εννοεί τσιγάρο) κάνει πολύ κακό και καλά είναι νομίζω σιγά-σιγά να το παλέψουμε λίγο.

 Ήθελα να πω λίγο το εξής μόνο. Αναγκαστικά λίγο θα πρέπει να διευκρινήσουμε το εξής. Ναι υπάρχει μία οφειλή, από τον Δήμο προς την ΕΤΑ, ένα μεγάλο κομμάτι της αφορά την πληρωμή της διαμονής του συνεργείου που έκανε τα γυρίσματα της σειράς «Η Εκδρομή». Αυτά σε καμία περίπτωση δεν αναγνωρίζονται από την Οικονομική Υπηρεσία του Δήμου, σε καμιά περίπτωση. Το ποσό λοιπόν είναι σύμφωνα με την εκτίμηση των Οικονομικών Υπηρεσιών, πολύ κάτω από τις 100 χιλιάδες. Ταυτόχρονα πρέπει να ξέρουμε όλοι ότι υπάρχει απαίτηση από τον Δήμο προς την ΕΤΑ πολύ μεγαλύτερου ποσού. Είναι πολύ μεγαλύτερο το ποσό και αφορά την μη καταβολή ... Έτσι. Παρ’ όλα αυτά όμως, εγώ αυτό που θέλω να πω είναι το εξής. Στην παρούσα φάση δεν μπορεί το Δημοτικό Συμβούλιο χωρίς να υπάρξει προηγούμενη μελέτη και πρόταση από τις Οικονομικές Υπηρεσίες να αναλάβει οποιαδήποτε υποχρέωση, αυτό νομίζω το καταλαβαίνετε όλοι. Δεν μπορούμε σήμερα να πούμε ότι εμείς θα αναλάβουμε μία υποχρέωση έναντι των εργαζομένων. Δεν γίνεται, είναι απαράδεκτο.

 Κύριε Δημησκή να πω λίγο κάτι.

**ΠΡΟΕΔΡΟΣ**: **{ ... }**

**ΔΗΜΑΡΧΟΣ**: Ναι, μπορούμε ούτως ή άλλως δεν μας επείγει τίποτα σήμερα να πάρουμε μια τέτοια απόφαση. Εγώ αυτό που θέλω να εισηγηθώ ως πρόταση και να καταλήξουμε εκεί πέρα γιατί νομίζω ότι συμφωνούμε. Κατ’ αρχάς να πω ότι σε καμία περίπτωση το Συμβούλιο δεν κάνει αποδεκτή την παραίτηση του κ. Γκαρνέτα, σε καμία περίπτωση. Ο κ. Γκαρνέτας είναι ένας άνθρωπος ο οποίος ήταν χρόνια Πρόεδρος της Επιχείρησης, έχει γνώση και θεωρούμε ότι είναι χρήσιμη η παρουσία του εκεί πέρα. Επίσης εγώ αυτό που θέλω να εισηγηθώ είναι, αυτό που πρέπει να πάρουμε και μπορούμε ως Γενική Συνέλευση σήμερα να πάρουμε απόφαση είναι η αύξηση των μελών του Διοικητικού Συμβουλίου κατά δύο. Θα μου επιτρέψετε να πω κ. Δημησκή, νομίζω θα συμφωνήσετε με αυτό, ότι δεν είναι ορθό να μπούμε στην λογική να αντικαταστήσουμε κάποιους ανθρώπους οι οποίοι προσέφεραν μέχρι τώρα με την παρουσία τους εκεί πέρα. Φαντάζομαι ότι αυτό δεν σας δημιουργεί κάποιο πρόβλημα.

**ΔΗΜΗΣΚΗΣ**: **{ ... }**

**ΔΗΜΑΡΧΟΣ**: Ναι, αυτό σε τί μας ενοχλεί;

**ΔΗΜΗΣΚΗΣ**: **{ ... }**

**ΔΗΜΑΡΧΟΣ**: Ναι. Όχι, μα εδώ συμφωνούμε, κάνουμε μια συμφωνία κυρίων. Κύριε Δημησκή, μια συμφωνία κυρίων θα κάνουμε αυτή την στιγμή.

**ΔΗΜΗΣΚΗΣ**: **Για να βρούμε μια συνθετική λύση. Αυτό που είπε ο κ. Μάντσιος έχει δίκιο. Πρέπει δηλαδή αύριο το νέο Όργανο, αύριο, με την βοήθεια του Δήμου μπορούμε να δώσουμε ξέρω εγώ ένα ποσό. Κοιτάξτε έτσι κι αλλιώς άλλες 150 χιλιάδες απαιτήσεις, με την Λύση και Εκκαθάριση των άλλων Εταιρειών θα τις αναλάβει ο Δήμος, είναι λεφτά δηλαδή που μπορούμε να βρούμε τον τρόπο να δώσουμε ένα ποσό στους εργαζόμενους για να λυθεί, δηλαδή να είμαστε όλοι κερδισμένοι. Οι εργαζόμενοι που είναι σε επίσχεση ...**

 **Συγγνώμη να το τελειώσω και μετά.**

 **Ένα, να πάρουν οι άνθρωποι να πούμε ένα ποσό, Πάσχα έρχεται να λυθεί η επίσχεση, έχει δίκιο ο κ. Μάντσιος. Όσο η Επιχείρηση είναι έτσι έχουμε προβλήματα. Να συζητήσουμε σοβαρά την Δευτέρα και άλλα μοντέλα που να διασφαλίζουν τους εργαζόμενους και την Επιχείρηση να πάει μπροστά. Εάν μπορείτε να μου πείτε, εγώ δεν έχω πρόβλημα ειλικρινά, εάν μπορείτε να μου πείτε ότι μπορεί να είναι νόμιμη γιατί αύριο εγώ λέω ότι πρέπει το νέο Διοικητικό Συμβούλιο να κάνει συνάντηση με όλους τους εργαζόμενους, με τον δικηγόρο τους, οι δικηγόροι της ΔΕΤ να κάτσουν α βρουν λύση, πρέπει αύριο να βρεθεί λύση. Και ο Δήμος πρέπει να βρει τρόπο και μπορεί νομίζω εγώ, θα το καλύψουμε όλοι, να βρει ένα ποσό να δώσουμε στους ανθρώπους για να τελειώνει αυτή η ιστορία. Δηλαδή να δείξουμε όλοι ότι σαν Πόλη, σαν Δημοτικό Συμβούλιο, σαν όλοι οι εργαζόμενοι, έχουμε μια διάθεση να το στηρίξουμε αυτό το πράγμα εκεί πέρα. Άμα υπάρχει βούληση, που νομίζω υπάρχει βούληση το βρίσκουμε το έργο. Εγώ θα συμφωνήσω ακόμα, εγώ τουλάχιστον λέω τώρα, για την διεύρυνση των μελών του Διοικητικού Συμβουλίου αλλά να είναι αύριο νόμιμο πως το λένε, δηλαδή να παράξει έργο από αύριο.**

**ΔΗΜΑΡΧΟΣ**: Συμφωνούμε**. Να πω λοιπόν πάνω σ’ αυτό. Εδώ είμαστε όλοι παρόντες, μπορούμε να δεσμευτούμε να κάνουμε δημόσια μια συμφωνία σε επίπεδο αρχών ότι ναι μπορεί από αύριο να ξεκινήσουν όλες αυτές οι διαδικασίες, συμφωνούμε στην προσθήκη δύο μελών στο Διοικητικό Συμβούλιο της Εταιρείας, να κινηθούν οι διαδικασίες άμεσα για να γίνει αυτό. Αυτό δεν μας εμποδίζει σε τίποτα στο να αρχίσει και μάλιστα εγώ αυτό που ήθελα να κλείσω λέγοντας είναι ότι αύριο το βράδυ συγκαλείται έκτακτο Διοικητικό Συμβούλιο της ΕΤΑ προκειμένου να αποφασίσει επί των συγκεκριμένων θεμάτων τα οποία τέθηκαν σήμερα.**

 **Το μόνο που θέλω να ζητήσω είναι ότι όταν έλεγα προηγουμένως τον χρονικό ορίζοντα και νομίζω το αντιλαμβάνεστε, πέρα του ότι μπορεί κάποια στιγμή να βρεθούμε μπροστά σε μια τέτοια κατάσταση θα πρέπει πιστεύω και θα συμφωνήσετε νομίζω να εξουσιοδοτηθεί ουσιαστικά, να ζητηθεί μάλλον από την Γενική Συνέλευση, από το επόμενο από το διευρυμένο Διοικητικό Συμβούλιο να κάνει μια εμπεριστατωμένη πρόταση για το τι μέλλει γενέσθαι. Δηλαδή το ζήτημα όπως το θέτουμε σήμερα δεν είναι απλώς να παραμείνει η Επιχείρηση ανοιχτή. Να εξηγήσω κάτι, τι σημαίνει αυτό το πράγμα. Ότι με τις παρούσες συνθήκες, αν παραδείγματος χάρη εξακολουθήσουμε να έχουμε λιγότερα έσοδα απ’ ότι έξοδα το πρόβλημα απλώς θα το μεταθέσουμε λίγο πιο πίσω. Άρα λοιπόν το ζητούμενο είναι νομίζω και συμφωνούμε σ’ αυτό να υπάρξει μία εμπεριστατωμένη πρόταση με την συνδρομή και των αξιόλογων αυτών ανθρώπων που αναφέρατε προηγουμένως, να υπάρξει μία εμπεριστατωμένη πρόταση ...**

**ΔΗΜΗΣΚΗΣ: Δεν μπορούμε εμείς σαν Συνέλευση μετόχων ...**

**ΔΗΜΑΡΧΟΣ: Όχι-όχι, να ζητήσουμε από το Συμβούλιο εννοώ, εγώ αυτή είναι η πρότασή μου. Πρώτον για να συνοψίσω και να καταλήξουμε στην πρόταση. Η πρόταση είναι διεύρυνση του Διοικητικού Συμβουλίου**

**ΔΗΜΗΣΚΗΣ**: ... να το βγάλετε ίσα βάρκα, ίσα νερά αυτό το διάστημα, αυτό είναι και μετά κάνα 50άρι στους εργαζόμενους, 60άρι, 100άρι θα τα βρούμε.

**ΔΗΜΑΡΧΟΣ**: Ταυτόχρονα ... Αυτό είναι τεχνικά αδύνατον. Ο Δήμος αυτή την στιγμή δεν μπορεί να το κάνει.

**ΔΗΜΗΣΚΗΣ**: Δεν έχετε ρευστότητα στον Δήμο;

**ΔΗΜΑΡΧΟΣ**: Δεν έχουμε ρευστότητα στον Δήμο όχι.

**ΔΗΜΗΣΚΗΣ**: Ούτε δραχμή;

**ΔΗΜΑΡΧΟΣ**: Δεν μπορούμε να το κάνουμε, όχι.

**ΔΗΜΗΣΚΗΣ**: Το αν μπορούμε άστο.

**ΔΗΜΑΡΧΟΣ**: Δεν μπορούμε να το κάνουμε, δεν υπάρχει.

**ΤΣΙΤΣΗΣ**: Δεν θέλουν ελεημοσύνες οι εργαζόμενοι.

**ΔΗΜΗΣΚΗΣ**: Προφανώς.

**ΤΣΙΤΣΗΣ**: Σε παρακαλώ πολύ.

**ΔΗΜΗΣΚΗΣ**: Όχι δεν είπα 50 ευρώ μωρέ.

**ΤΣΙΤΣΗΣ**: 50 ευρώ τώρα, χαρτζιλίκι.

**ΔΗΜΗΣΚΗΣ**: Μα δεν είπα 50 ευρώ.

**ΡΙΖΟΣ**: 50 χιλιάρικα είπε.

**ΔΗΜΗΣΚΗΣ**: Δεν είπα 50 ευρώ ρε παιδιά. 50 με 100 χιλιάρικα είπα.

**ΔΗΜΑΡΧΟΣ**: Ναι δεν είπες 50 ευρώ, εντάξει.

**ΔΗΜΗΣΚΗΣ**: Δεν είπα 50 ευρώ.

**ΔΗΜΑΡΧΟΣ**: Το καταλάβαμε.

**ΚΑΡΤΣΙΟΥΝΗΣ**: Συγγνώμη αλλά μιλάς σαν επιχειρηματίας. Δώσε τους 50-60 ευρώ και τελειώνει. Δεν γίνεται, δεν θέλουμε τέτοια.

**ΚΑΡΤΣΙΟΥΝΗΣ**: Τελικά νομίζουμε ότι είμαστε επιχειρηματίες. Εντάξει, έλεος δεν είμαστε.

**ΔΗΜΑΡΧΟΣ**: Μπορώ να ολοκληρώσω Πρόεδρε;

**ΠΡΟΕΔΡΟΣ**: Άμα σας αφήσουνε; Ε, μα για όνομα του Θεού όμως τώρα πραγματικά.

**ΚΑΡΤΣΙΟΥΝΗΣ**: Ποτέ δεν διέκοψα. Συνέχεια διακόπτει ο φίλος μου εδώ ο ...

**ΠΡΟΕΔΡΟΣ**: Ακούστε όμως κάτι και αυτό σας τιμάει. Γιατί κάνατε την αρχή;

 Λοιπόν κ. Δήμαρχε ολοκληρώστε.

**ΔΗΜΑΡΧΟΣ**: Λοιπόν η πρόταση είναι να αποφασίσουμε σήμερα για την διεύρυνση του Διοικητικού Συμβουλίου με την προσθήκη των δύο μελών, των δύο συμπολιτών μας οι οποίοι προτάθηκαν από τον κ. Δημησκή.

**ΚΑΡΤΣΙΟΥΝΗΣ**: Μπορείτε να πείτε τα ονόματα;

**ΔΗΜΑΡΧΟΣ**: Ο κ. Μαρκοβίτης και ο κ. Βούλης Γεδεών. Αυτοί δεν είναι κ. Ρίζο; Εντάξει;

 Λοιπόν και επίσης το διευρυμένο Διοικητικό Συμβούλιο με την βοήθεια των αξιόλογων αυτών συμπολιτών μας να προχωρήσει σε ένα εύλογο χρονικό διάστημα σε μία εμπεριστατωμένη πρόταση σχετικά με το αύριο της Εταιρείας. Βασική προϋπόθεση είναι φυσικά αυτό που θέλουμε όλοι, είναι να παραμείνει η Επιχείρηση ανοιχτή, αυτό μας ενδιαφέρει. Να επιστρέψουνε οι εργαζόμενοι και αυτοί που κάνουν επίσχεση, να εκλογικεύσουν τις απαιτήσεις τους σε ορισμένα πράγματα και από εκεί και πέρα ...

 Μην απορείτε; Το εκλογίκευση σημαίνει ... Θα μου επιτρέψετε να σας πω ότι είναι απαράδεκτο να ζητάτε προκαταβολικά μισθούς ενός έτους έτσι; Τους ζητήσατε κ. Τέγο.

 Λοιπόν, όχι να μην λέμε πράγματα τα οποία δεν είναι κ. Γκαρνέτα;. Ζητείται ή δεν ζητείται; Το διαβάσατε; Το διαβάσατε. Λοιπόν σας παρακαλώ πολύ, δεν θέλω να λέμε πράγματα τα οποία δεν ισχύουνε.

 Όχι, να λέμε τα πράγματα όμως με το όνομά τους. Αν αυτό ... Μήπως αυτό δεν είναι εν γνώση σας; Δεν είναι η Πρόεδρός σας εδώ. Μήπως αυτό δεν είναι εν γνώση σας; Είναι εν γνώση σας. Ωραία, σας ευχαριστώ πολύ.

**ΚΟΚΚΙΝΟΥ**: Μπορώ να πω λίγο κάτι; Η άμεση διαταγή καταβολής των ασφαλιστικών μέτρων που ζητάμε από τη ΔΕΤ, από χθες αφορά τα δεδουλευμένα.

**ΔΗΜΑΡΧΟΣ**: Ναι σαφέστατα, δεν είπε κανείς γι’ αυτό το πράγμα. Η αίτηση όμως που κάνατε για τα ασφαλιστικά μέτρα περιλαμβάνει προκαταβολή μισθών ενός έτους.

**ΚΟΚΚΙΝΟΥ**: Όχι, δεν είναι έτσι. Αφήστε με λίγο να πω κάτι.

**ΔΗΜΑΡΧΟΣ**: Ναι να πείτε.

(μιλάει η κ. Κοκκίνου, εκτός μικροφώνου. Δεν έγινε η καταγραφή)

**ΔΗΜΑΡΧΟΣ**: Όχι, μισό λεπτό κ. Γιάννη, συγγνώμη κ. Γκαρνέτα.

 Εδώ κ. Κοκκίνου εγώ δεν είπα ότι ζητάτε την Τρίτη να καταβληθούν και οι μισθοί ενός έτους προκαταβολικά; Στην αίτησή σας όμως που θα εκδικαστεί στις 6-5-2015, αυτό είναι το κείμενο και όποιος θέλει είναι διαθέσιμο, στην αίτηση που κάνατε 12 από εσάς ζητείται να λάβετε προκαταβολικά μισθούς ενός έτους. Λοιπόν να είμαστε όλοι λίγο περισσότερο λογικοί έτσι; Άλλο τα δεδουλευμένα ...

 Α, μπράβο έτσι, να αποσυρθεί. Αυτό θέλουμε να καταλήξουμε. Δεν το λέτε όμως κ. Κοκκίνου αυτό το πράγμα, σας ρώτησα και προηγουμένως.

(ομιλίες εκτός μικροφώνων, δεν καταγράφονται)

**ΔΗΜΑΡΧΟΣ**: Αυτό θα το συζητήσουμε στο Διοικητικό Συμβούλιο το οποίο θα γίνει αύριο εντάξει; Κύριε Δημησκή, αυτό θα συζητηθεί στο Διοικητικό Συμβούλιο που θα γίνει αύριο με την παρουσία των δύο επιπλέον μελών και αν θέλετε μπορείτε κι εσείς να είστε παρών αφού έχετε ασχοληθεί πολύ με το θέμα, κανένα απολύτως πρόβλημα να είστε παρών και να εκθέσετε τις απόψεις σας.

 Απλώς θέλω την διασφάλιση, χρειαζόμαστε κι εμείς ως Διοικητικό Συμβούλιο την διασφάλιση των εργαζομένων ότι με βάση τις εξελίξεις αυτές που είπαμε και με βάση την διάθεση που έχουμε όλοι να διατηρήσουμε την Επιχείρηση ζωντανή, θα σταματήσουν την επίσχεση εργασίας και θα επιστρέψουν στις θέσεις τους. Νομίζω ότι είναι πάρα πολύ σημαντικό για να δώσουν την δυνατότητα στην Διοίκηση να μπορέσει να υλοποιήσει αυτό το οποίο ευαγγελιζόμαστε ως σχέδιο.

 Εμείς θα κάνουμε ό,τι είναι ανθρωπίνως δυνατό να το εξασφαλίσουμε αλλά αντιλαμβάνεστε δεν είναι τόσο εύκολο όσο εύκολο ακούγεται και λέγεται.

**ΠΡΟΕΔΡΟΣ**: Λοιπόν επί της ουσίας. Έχουμε διαμορφώσει στην ουσία τρεις προτάσεις έτσι όπως έχουν γίνει τα θέματα**. Η μία είναι της «Δημοτικής Ανανέωσης», του κ. Καραμπατζού με τις πέντε επισημάνσεις που έχει κάνει**. Η δική σας κ. Λακηνάνο.

**ΛΑΚΗΝΑΝΟΣ**: **Πρώτον να αποφασίσουμε για την πληρωμή .ή μη των εργαζομένων και την ανάληψη των οφειλών των σημερινών από τον ίδιο τον Δήμο. Πρώτα να ψηφίσουμε γι’ αυτό. Μετά να ψηφίσουμε αν θέλετε για την αντικατάσταση ή την επέκταση των μελών, την αύξηση των μελών και το τρίτο το θέμα ... Εγώ έτσι το αντιλαμβάνομαι**.

**ΠΡΟΕΔΡΟΣ**: Εγώ πάλι αντιλαμβάνομαι το εξής.

**ΛΑΚΗΝΑΝΟΣ**: Είναι χωριστά αυτά τα ζητήματα.

**ΠΡΟΕΔΡΟΣ**: Εγώ αντιλήφθηκα το εξής και έτσι θα με βοηθήσετε κι εσείς σε αυτό.

**ΛΑΚΗΝΑΝΟΣ**: Αλλιώς ...

**ΠΡΟΕΔΡΟΣ**: Συγγνώμη θα αποφασίσουμε σήμερα εάν θα πληρωθεί ο εργαζόμενος; Γιατί θα το κάνουμε αύριο το Δ.Σ. ρε παιδιά;

**ΚΑΡΤΣΙΟΥΝΗΣ**: Να πάρει θέση το Δημοτικό Συμβούλιο γι’ αυτή την πρόταση.

**ΠΡΟΕΔΡΟΣ**: Ωραία, λοιπόν τοποθετηθείτε πάνω στο θέμα αυτό.

**ΚΑΡΤΣΙΟΥΝΗΣ**: Μα εμείς είπαμε.

 **ΛΑΚΗΝΑΝΟΣ**: Να τεθεί σε ψηφοφορία ή όχι. Τίποτε άλλο, έχει συζητηθεί. Η συζήτηση έχει εξαντληθεί νομίζω.

**ΠΡΟΕΔΡΟΣ**: ναι προφανώς και έχει εξαντληθεί.

**ΛΑΚΗΝΑΝΟΣ**: Νομίζω απλώς να τεθεί για ψηφοφορία για να τελειώνουμε.

**ΚΑΡΤΣΙΟΥΝΗΣ**: Να ξεκινήσουμε πρώτα με τον αριθμό των μελών αν συμφωνούμε. Να πάμε αν θέλει το Δημοτικό Συμβούλιο να αναλάβει τα χρέη προς τους εργαζόμενους και τρίτο ... αυτά την πληρωμή των εργαζομένων και το τρίτο ...

**ΛΑΚΗΝΑΝΟΣ**: Ο καθένας ψηφίζει ανάλογα με τις τοποθετήσεις. Εάν κάποιοι νομίζουν ότι δεν μπορούμε σύμφωνα με την πρόταση του Δημάρχου, δεν μπορούμε. Είναι απλό ρε παιδιά το θέμα.

**ΚΑΡΑΜΠΑΤΖΟΣ**: Πρόεδρε μου δίνεται λίγο τον λόγο;

 Ίσως η κ. Αντιδήμαρχος με την εμπειρία της επί του τεχνικού οικονομικού κομματιού της υπόθεσης, ούτε λαϊκισμούς κάνουμε εδώ, έχουν πραγματικά ανάγκη οι άνθρωποι. Μπορούμε να βγάλουμε 10-20-30 χιλιάδες σαν ένδειξη καλής θέλησης του Δημοτικού Συμβουλίου, να πληρωθούν για να περιμένουμε και από αυτούς την αντίστοιχη καλή θέληση να άρουν την επίσχεση.

 Έκανε μια πολύ καλή συμπληρωματική πρόταση ο κ. Δημησκής. Αν από την Εκκαθάριση μπορούμε να φέρουμε ως έκτακτο πάλι θέμα ένα κομμάτι, ξέρω εγώ τι έσοδα έχει, αυτά να περιέλθουν στους εργαζόμενους, στον Δήμο δηλαδή για να αποφύγουμε όλες αυτές τις τεχνικές διαδικασίες, την έκδοση εντάλματος να πάει στην Επίτροπο. Έστω ένα μικρό ποσό, 10-20 χιλιάδες πόσο είναι για να δείξουμε την καλή μας θέληση, έτσι; Εμείς είμαστε θετικοί σε αυτό το πράγμα. Το τεχνικό δεν θα το λύσουμε εμείς όμως. Καλέστε εκεί τον κ. Νίκα κλπ, δείτε το πώς μπορεί να γίνει και εκτάκτως ξαναμαζευόμαστε και απόψε το βράδυ, πως το λένε ή την Τρίτη το πρωί. Να πάρουνε οι άνθρωποι κάποια χρήματα που δικαιούνται ούτως ή άλλως, μέχρι να βρει και η καινούργια Διοίκηση η διευρυμένη τα υπόλοιπα.

**ΔΗΜΑΡΧΟΣ**: Να πω κάτι. Να σας δώσω λίγο το πρόβλημα που υπάρχει. Να βγουν χρήματα από τον Δήμο με μαγικό τρόπο δεν γίνεται, το ξέρετε όλοι αυτό το πράγμα, δηλαδή μην δημιουργούμε τώρα εντυπώσεις. Το δεύτερο. Υποθετικά ότι εμείς όντως αυτή την στιγμή βρίσκουμε κάποια χρήματα και λέμε ότι βάσει αυτής της υποχρέωσης που έχει ο Δήμος έναντι της ΕΤΑ, εκδίδουμε ένταλμα. Θα πρέπει να προσκομιστεί Νίκο, κ. Αντωνιάδη (Δ/ντης της ΕΤΑ) φορολογική ενημερότητα, η οποία φορολογική ενημερότητα θα λέει τί; Παρακράτηση του 100% από την Δ.Ο.Υ. Τελειώσαμε, πάλι δεν θα τα πάρουν οι εργαζόμενοι, θα μειώσουμε την οφειλή στην Δ.Ο.Υ.

 Θέλετε να πείτε κάτι πριν φύγετε;

 Να χαιρετήσουμε την κ. Καρασαρλίδου, να την ευχαριστήσουμε. Ελπίζω πως αυτά που ακούστηκαν σήμερα θα τα μεταφέρετε στους συναδέλφους σας και θα προσπαθήσουμε να κάνουμε όλοι μαζί την προσπάθεια που απαιτείται για να σωθεί η Επιχείρηση.

**ΚΑΡΑΣΑΡΛΙΔΟΥ**: Σίγουρος να είστε. Θέλω να μου δώσετε όμως έναν φάκελο.

**ΔΗΜΑΡΧΟΣ**: Βεβαίως.

**ΚΑΡΑΣΑΡΛΙΔΟΥ**: Να είναι εμπλουτισμένος και με ισολογισμούς, όχι μόνο της τριετίας. Να δείξουμε ξέρω εγώ πως ήταν η Επιχείρηση παλαιότερα.

**ΔΗΜΑΡΧΟΣ**: Ναι εντάξει, ωραία.

 Εκείνο το οποίο μπορούμε και το έχω κάνει προσωπικά αναφορικά με τους εργαζομένους. Η διαβεβαίωση είναι ότι όπως και να έρθουν τα πράγματα τα δεδουλευμένα τους θα είναι κατοχυρωμένα. Από κει και πέρα εγώ αυτό που λέω είναι, αναγνωρίζοντας αυτή την ανάγκη που υπάρχει. Είναι ...

 13 άνθρωποι Νίκο αυτή την στιγμή που ... Ποιοί δεν έχουν πάρει χρήματα;

**ΣΥΜΒΟΥΛΟΣ**: Όλοι

**ΔΗΜΑΡΧΟΣ**: Δεν είναι όλοι. 13 άτομα είναι αυτοί που δεν έχουνε πάρει. Ωραία. Με τα ταμειακά υπόλοιπα που υπάρχουν αυτή την στιγμή της Επιχείρησης, να δοθεί ένα ποσό έναντι σε όλους, ως ένδειξη καλής θέλησης και διάθεσης προκειμένου να επιστρέψουν στις θέσεις τους και από κει και πέρα ...

**ΣΥΜΒΟΥΛΟΣ**: Και αυτοί που δουλεύανε Δήμαρχε;

**ΔΗΜΑΡΧΟΣ**: Νίκο ...

**ΜΑΝΤΣΙΟΣ**: Την ΔΕΗ θα την πληρώσουμε; Το υγραέριο θα το πληρώσουμε; Να μας πει ο Διευθυντής αν θα έχουμε κρέας αύριο. Θα έχεις κρέας αύριο Νίκο, να δουλέψεις; Πες τι σου είπε ο προμηθευτής. Θα ήθελα να πάρει τον λόγο γιατί είναι πολύ σημαντικό.

**ΔΗΜΑΡΧΟΣ**: Αυτό, ναι. Μπράβο. Να βρούμε την λύση αλλά να είμαστε ρεαλιστές όμως και πραγματιστές. Αυτό είναι το κρίσιμο.

 ***Λοιπόν αύριο, ας συμφωνήσουμε σε αυτό που είναι βασικό, που νομίζω ότι συμφωνούμε όλοι. Ας δώσουμε ένα κοινό μήνυμα απέναντι στους εργαζομένους ότι όλοι, όλο το Δημοτικό Συμβούλιο σύσσωμο επιθυμεί να προσπαθήσει προκειμένου η Επιχείρηση να παραμείνει σε λειτουργία. Είναι δημόσια διαβεβαίωση αυτό το πράγμα, από το Όργανο το οποίο εκφράζει το σύνολο του λαού της Νάουσας και από κει και πέρα ας δείξουμε όλοι την καλή μας διάθεση με ποιον τρόπο γίνεται. Να δούμε, να το ψάξουμε.***

 ***Αύριο λοιπόν στο έκτακτο Διοικητικό Συμβούλιο της ΕΤΑ με την παρουσία των δύο μελών που προτάθηκαν από τον κ. Δημησκή θα συζητήσουμε διεξοδικά όλα αυτά τα ζητήματα. Νομίζω μπορούμε να συμφωνήσουμε και να κλείσουμε έτσι και από κει και πέρα το Διοικητικό Συμβούλιο θα μας ενημερώσει σχετικά και στην επόμενη συνεδρίαση θα επανέλθουμε για όλα αυτά τα ζητήματα που θα έχουνε προκύψει από την νέα διευρυμένη σύνθεση του Διοικητικού Συμβουλίου.***

**ΤΣΙΤΣΗΣ:** Με την ισχυρή διαβεβαίωση του Δημοτικού Συμβουλίου στην ολότητά του ότι πρέπει αν βρεθεί πάση θυσία τρόπος να πάρουν οι εργαζόμενοι ...

**ΔΗΜΑΡΧΟΣ**: Εντάξει. Αυτό. Διαβεβαίωση έτσι, εντάξει.

**ΠΡΟΕΔΡΟΣ**: Λοιπόν, έτσι όπως τέθηκε η πρόταση;

**ΚΑΡΑΜΠΑΤΖΟΣ**: Και αυτά που είπα εγώ νομίζω ότι είναι συνδυαστικά τέλος πάντων.

**ΠΡΟΕΔΡΟΣ**: Βάλτε κι αυτά μέσα, συν πέντε.

**ΛΑΚΗΝΑΝΟΣ**: Λοιπόν άρα είναι μία η πρόταση. Απλώς κοιτάξτε έτσι όπως τέθηκε μια και συμφωνούν όλοι θα την ψηφίσουμε. Ε, Γιώργο; Απλώς εδώ δεν καταλάβατε κάτι, ότι είμαστε ένα πολιτικό Όργανο που μερικές φορές παίρνουμε πολιτικές αποφάσεις, που μπορεί αυτές να μπλοκάρουν. Το ζήτημα είναι η θέλησή μας και η πολιτική βούλησή μας έτσι ώστε να τις παλέψουμε με όλα αυτά εδώ πέρα τα θεσμικά Όργανα που είναι ενάντιά μας. Ενδεχομένως να λέγεται Εφορία, μπορεί να λέγεται Επίτροπος ή οτιδήποτε άλλο. Αυτό είναι το θέμα γι’ αυτό εμείς βάλαμε την πρόταση για ψηφοφορία. Επιφυλασσόμαστε και θα επανέλθουμε αργότερα.

**ΠΡΟΕΔΡΟΣ**: Νομίζω ότι θα γίνουν αρκετά Δημοτικά Συμβούλια πάνω σε αυτό το θέμα, οπότε έχει καλώς.

 Λύεται η συνεδρίαση»

 Από την ανωτέρω συζήτηση και τις προτάσεις, όπως εκτέθηκαν παραπάνω, το δημοτικό συμβούλιο

**ΑΠΟΦΑΣΙΖΕΙ ΟΜΟΦΩΝΑ**

 Τη διεύρυνση του Διοικητικού Συμβουλίου της ΕΤΑ Α.Ε. κατά δύο μέλη, ως εξής:

1.Γεδεών Βούλης

2.Τρύφων Μαρκοβίτης

 Τη σύγκληση του Δ.Σ. της ΕΤΑ Α.Ε. την επόμενη μέρα, ήτοι Δευτέρα 6/4/2015, με την παρουσία των κ.κ. Μαρκοβίτη και Βούλη, προκειμένου να συζητηθούν διεξοδικά τα ζητήματα λειτουργίας της επιχείρησης, και σε επόμενη συνεδρίαση του δημοτικού συμβουλίου θα συζητηθούν όλα τα θέματα και οι προτάσεις που αφορούν την ΕΤΑ ΑΕ.

 Το δημοτικό συμβούλιο επιθυμεί την λειτουργία της επιχείρησης με τη μορφή που έχει, ως δημοτική επιχείρηση.

 Στην παρούσα απόφαση διαφοροποιούνται οι κ.κ. Καρτσιούνης και Λακηνάνος ως προς τη μορφή της Επιχείρησης, καθώς οι ίδιοι θεωρούν ότι πρέπει να λειτουργεί ως δημοτικός οργανισμός.

**Ακροτελεύτια διάταξη**

 Από τις διατάξεις αυτής της απόφασης δεν προκαλείται δαπάνη σε βάρος του προϋπολογισμού του Δήμου έτους 2015.

 Η παρούσα απόφαση έλαβε αύξοντα αριθμό **107/2015.**..........................................

 Αφού εξαντλήθηκαν τα θέματα της ημερησίας διατάξεως, λύεται η συνεδρίαση.

Για το σκοπό αυτό συντάχθηκε το πρακτικό αυτό και υπογράφεται ως εξής:

 **Ο ΠΡΟΕΔΡΟΣ**  **ΤΑ ΜΕΛΗ**

 Υπογραφή όπως στην αρχή Υπογραφή όπως στην αρχή

**Ακριβές απόσπασμα**

**Ο ΠΡΟΕΔΡΟΣ Δ.Σ.**

 **ΑΠΟΣΤΟΛΟΣ ΑΠΟΣΤΟΛΟΥ**